Сюзан Колинс

Грегор Горноземеца

(книга 1 от "Подземните хроники")

ЧАСТ 1

ПАДАНЕТО

Глава 1

Грегор притискаше лице към мрежата на прозореца от дълго време и сега усещаше, че челото му е станало на квадратчета. Прокара пръсти по тях и устоя на порива да нададе крясък като някой първобитен пещерен човек. Надигаше се в гърдите му — онзи протяжен гърлен вой, запазен за истински спешни случаи — като например когато се натъкнеш на саблезъб тигър без бойната си тояга или огънят ти изгасне по време на Ледената епоха. Той отвори уста и си пое дълбоко дъх, а после пак отчаяно блъсна глава в мрежата и тихо възкликна:

— Ааргх!

А и все едно, какъв беше смисълът? Това нямаше да промени нищо. Нито горещината, нито скуката, нито безкрайното лято, простиращо се пред него.

Помисли си дали да не събуди Бутс, двегодишната си сестричка, просто за да се поразсее, но я остави да спи. Поне на нея ѝ беше добре в спалнята, която делеше със седемгодишната им сестра Лизи и баба им. Това беше единствената стая с климатик в апартамента. В наистина горещите нощи Грегор и майка му разстилаха завивки и спяха на земята, но с петима души в стаята не беше прохладно, само леко задушно.

Грегор извади кубче лед от фризера и го разтърка по лицето си. Загледа се към двора, където едно улично куче душеше около преливаща кофа за боклук. Кучето опря лапи на ръба, преобърна кофата и сметта се пръсна по тротоара. Грегор зърна два неясни силуета да пробягват покрай стената и направи гримаса. Плъхове. Така и не свикна истински с тях.

Иначе дворът беше празен. Обикновено там беше пълно с хлапета, които играеха на топка, скачаха на въже или се люлееха на скърцащите люлки. Тази сутрин обаче автобусът потегли за лагера, а заедно с него и всички деца между четири и чети-ринайсет години. Всички, освен едно.

— Съжалявам, миличък, не може да отидеш — каза майка му преди няколко седмици. И наистина съжаляваше — познаваше се по изражението ѝ. — Някой трябва да наглежда Бутс, докато съм на работа, а и двамата знаем, че баба ти вече не може да се справи с това.

Разбира се, че го знаеше. През последната година баба му ту губеше връзка с действителността, ту пак се съвземаше. В един миг беше с идеално бистро съзнание, а в следващия го наричаше Саймън. Кой беше Саймън? Грегор нямаше представа.

Преди няколко години щеше да е различно. Тогава майка му работеше само на половин ден, а баща му, който преподаваше естествени науки в гимназията, беше свободен през лятото. Той щеше да се погрижи за Бутс. Но откакто една вечер баща му изчезна, ролята на Грегор в семейството се промени. Той беше най-големият, така че му се струпаха доста задължения. Важна част от тях беше да се грижи за малките си сестри.

Грегор каза само: „Няма проблем, мамо. И без това, лагерът е за дечурлигата”. После сви рамене, за да покаже, че на единайсет вече не го интересуваха неща като лагера. Но кой знае защо майка му се натъжи още повече.

— Искаш ли Лизи да си остане вкъщи с теб? Да ти прави компания? — попита тя.

При това предложение по лицето на Лизи премина изражение на паника. Вероятно щеше да избухне в сълзи, ако Грегор не го беше отхвърлил:

— Не, нека да отиде. Аз ще съм си добре с Бутс.

И ето че сега беше тук. И не беше добре. Не беше добре да прекара цялото лято, затворен с двегодишно хлапе и баба си, която го мислеше за някого, на име…

— Саймън! — извика баба му от спалнята. Грегор поклати глава, но не се сдържа и се усмихна леко.

— Идвам, бабо! — викна в отговор и схруска остатъка от леденото си кубче.

Златно сияние изпълваше стаята, докато следобедното слънце се опитваше да си пробие път през сенките. Баба му лежеше на леглото, покрита с тънка памучна завивка. Всяко парче от завивката беше изрязано от рокля, която си беше шила през годините. В по-ясните си моменти тя разказваше на Грегор историята на завивката.

— Тази, тънката памучна рокля на точки, носех на дипломирането на братовчедка ми Луси, когато бях на единайсет, това лимоненожълтото беше неделна рокля, а пък това бялото всъщност е част от булчинската ми рокля, не те лъжа!

Това обаче не беше ясен момент.

— Саймън — каза тя и на лицето ѝ се изписа облекчение, щом го видя. — Помислих си, че си забрави кутията с обяда. Ще огладнееш, докато ореш.

Баба му беше израснала във ферма във Вирджиния и бе дошла в Ню Йорк, когато се омъжила за дядо му. Градът така и не ѝ беше харесал. Понякога Грегор тайно се радваше, че тя може да се върне мислено в онази ферма. И малко ѝ завиждаше. Никак не беше забавно да седи непрекъснато в апартамента им. Досега автобусът сигурно вече пристигаше в лагера и Лизи и останалите деца щяха…

— Ге-го! — изписка тънко гласче. Над ръба на детското креватче се подаде къдрава главица. — Аз вън! — Бутс напъха подгизналия край на опашката на плюшено кученце в устата си и протегна двете си ръчички към него. Грегор повдигна сестра си високо във въздуха, притисна уста към коремчето ѝ и направи силно „пръц“. Тя се разсмя и кучето падна на пода. Той я остави, за да вдигне играчката.

— Вземи си шапката! — обади се баба му, все още някъде далече във Вирджиния.

Грегор я хвана за ръка, за да се опита да привлече вниманието ѝ.

— Искаш ли нещо студено за пиене, бабо? Какво ще кажеш за една коренова бира?

Тя се засмя:

— Коренова бира? Какво е днес, да нямам рожден ден?

Как се отговаряше на такова нещо?

Грегор стисна ръката ѝ и взе Бутс на ръце:

— Веднага се връщам — каза високо.

Баба му още се смееше тихичко.

— Коренова бира! — повтори тя и си избърса очите.

В кухнята Грегор си сипа чаша леденостудена коренова бира и приготви на Бутс шише мляко.

— ‘Тудено — засия в усмивка тя, притискайки го към лицето си.

— Да, хубаво и студено, Бутс — каза Грегор.

Сепна го почукване на вратата. Шпионката беше безполезна от поне четирийсет години. Той се провикна през вратата:

— Кой е?

— Госпожа Кормаки, миличък. Казах на майка ти, че ще поседя при баба ти в четири! — обади се един глас в отговор. Тогава Грегор си спомни купчината пране, което трябваше да изпере. Поне щеше да се измъкне от апартамента.

Отвори вратата и видя госпожа Кормаки, която изглеждаше изтощена от горещината.

— Привет! Не е ли ужасно? Казвам ти, хич не ми понася тази жега! — Госпожа Кормаки нахълта в апартамента, като попиваше лице със стара карирана кърпа за глава. — О, фантастично, това за мен ли е? — възкликна тя и преди той да успее да отговори, вече поглъщаше жадно кореновата бира, сякаш досега се беше лутала в пустинята.

— Разбира се — промърмори Грегор и се върна в кухнята да си сипе друга. Всъщност нямаше нищо против госпожа Кормаки, а днес беше почти облекчение да я види. „Направо върхът, ден първи, а аз чакам с нетърпение разходката до пералното помещение”, помисли си Грегор. „До септември вероятно вече ще изпадам в екстаз, когато получаваме телефонната сметка”.

Госпожа Кормаки му подаде чашата си да ѝ сипе още.

— Е, кога ще ми позволиш да ти хвърля едни карти таро, мистър? Знаеш, че всичко познавам — каза тя. Госпожа Кормаки лепеше до пощенските кутии обяви, в които предлагаше да гледа на хората на карти таро за по десет долара на сеанс. „За теб безплатно”, винаги казваше тя на Грегор. Той никога не приемаше, защото тайничко подозираше, че в крайна сметка госпожа Кормаки щеше да зададе много повече въпроси, отколкото той. Въпроси, на които не можеше да отговори. Въпроси за баща му.

Промърмори нещо, че има за пране и бързо тръгна да го вземе. Доколкото познаваше госпожа Кормаки, тя вероятно и сега носеше тесте карти таро в джоба си.

Долу в пералното помещение Грегор сортира дрехите колкото можа по-добре. Бели, тъмни, цветни… как се предполагаше да постъпи с черно-бели-карирани шорти на Бутс? Метна ги при тъмните, по беше сигурен, че прави грешка.

Все едно, повечето им дрехи бяха леко сивкави от старост, не от неправилно пране. Всички къси панталони на Грегор бяха просто зимни панталони, отрязани до коленете, и само няколко тениски от миналата година му ставаха, но какво значение имаше, ако щеше да е заключен в апартамента цяло лято?

— Топка! — изписка разстроено Бутс. — Топка!

Грегор пъхна ръка между сушилните и измъкна стара топка за тенис, която Бутс гонеше наоколо. Изчисти полепналите по нея мъхчета от сушилнята и я метна през помещението. Бутс хукна след нея като кученце.

— Цялата се е изпоцапала — помисли си Грегор и се засмя. — Лепкави корички и мръсотия! — Останките от обяда ѝ — яйчена салата и шоколадов пудинг — още личаха ясно по лицето и тениската на Бутс. Беше си оцветила ръцете в тъмнолилаво с миещи се маркери — Грегор си помисли, че с песъкоструйна машина можеше и да се махнат, — а памперсът ѝ беше провиснал около коленете. Беше прекалено горещо да ѝ обуят шорти.

Бутс затича обратно към него, с мъх от сушилнята полепнал по къдриците ѝ. Потното ѝ личице сияеше, когато му подаде топката.

— Какво те прави толкова щастлива, Бутс? — попита той.

— Топка! — възкликна тя, а после блъсна глава в коляното му, нарочно, за да го накара да побърза. Грегор подхвърли топката надолу по пътечката между пералните машини и сушилните. Бутс хукна след нея.

Докато играта продължаваше, Грегор се опита да си спомни последния път, когато се беше чувствал толкова щастлив, колкото Бутс с нейната топка. Беше имал няколко нелоши момента през последните две години. Оркестърът на градското основно училище беше поканен да свири в Карнеги Хол. Това си беше доста готино. Той дори имаше кратко солово изпълнение на саксофона си. Нещата винаги бяха по-хубави, когато свиреше; нотите сякаш го отнасяха в напълно различен свят.

Бягането на пистата също беше хубаво. Да кара тялото си да продължава нататък и още по-нататък, докато бягането прогонеше всичко от ума му.

Но ако беше честен пред себе си, Грегор знаеше, че от няколко години не беше изпитвал истинско щастие. „Точно две години, седем месеца и тринайсет дни”, помисли си той. Не се опитваше да брои, но числата автоматично се трупаха в ума му. Притежаваше някакъв вътрешен калкулатор, който винаги знаеше точно от колко време го няма баща му.

Бутс можеше да е щастлива. Тя дори не беше родена, когато се случи. Лизи беше само на четири. Но Грегор беше на осем и не му беше убегнало нищо, като например отчаяните обаждания в полицията, която реагира почти с досада на факта, че баща му се бе изпарил като дим. Явно мислеха, че е избягал. Дори намекнаха за друга жена.

Това просто не беше вярно. Ако Грегор беше сигурен в нещо, то беше, че баща му обичаше майка му, че обичаше него и Лизи, че щеше да обикне Бутс.

Но тогава… как беше възможно да ги напусне без нито дума?

Грегор не можеше да повярва, че баща му би изоставил семейството, без никога да погледне назад. „Приеми го”, прошепна си той. „Мъртъв е”. Вълна от болка премина през тялото му. Не беше вярно. Не можеше да е вярно. Баща му щеше да се върне, защото… защото… защото какво? Защото Грегор го искаше толкова отчаяно, че трябваше да е вярно? Защото имаха нужда от него? „Не” помисли си Грегор. „Защото мога да го почувствам. Знам, че ще се върне”.

Пералнята спря и Грегор сложи дрехите в две сушилни. „А когато се върне, по-добре да има наистина добро обяснение къде е бил!”, промърмори Грегор, докато затваряше вратата на сушилнята. „Например, че са го ударили по главата и е забравил кой е. Или че е бил отвлечен от извънземни”. По телевизията много хора биваха отвлечени от извънземни. Може би се случваше често.

Той прехвърляше из ума си различни възможности, но вкъщи рядко споменаваха баща му. Съществуваше мълчаливо съгласие, че баща му ще се върне. Всички съседи си мислеха, че просто е избягал. Възрастните никога не споменаваха това, нито пък повечето от децата — и бездруго около половината от тях живееха само с по един родител. Непознатите обаче понякога питаха. След около година опити да обясни положението, Грегор измисли историята, че родителите му са разведени и баща му живее в Калифорния. Хората вярваха на тази лъжа, докато, изглежда, никой не вярваше на истината. Каквато и да беше тя.

— А след като се прибере у дома, мога да го заведа… — каза Грегор на глас, а после се спря. Беше на косъм да наруши правилото. Правилото гласеше, че не можеше да мисли за нещата, които щяха да се случат, след като баща му се върне. А тъй като баща му можеше да се върне всеки момент, Грегор изобщо не си позволяваше да мисли за бъдещето. Имаше странното усещане, че ако си представя истински събития — например как баща му се прибира за Коледа или как му помага в тренировките на отбора по бягане, те никога нямаше да се случат. Освен това, независимо колко приятно беше да си мечтае за тези неща, завръщането в реалността след тях ставаше само още по-болезнено. Така че това беше правилото. Грегор трябваше да държи ума си съсредоточен върху настоящето и да не се опитва да планира бъдещето. Наясно беше, че тази система не е върхът, но беше най-добрият начин, който бе измислил, за да успява да избута някак дните.

Грегор забеляза, че Бутс е подозрително тиха. Огледа се наоколо и се разтревожи, когато не можа да я открие веднага. После видя ожулен розов сандал да се подава от последната сушилня.

— Бутс! Излизай оттам! — нареди Грегор.

Човек трябваше да я наглежда около електроуредите. Умираше си за електрически контакти.

Докато бързаше през пералното помещение, Грегор чу подрънкване на метал, а после — смеха на Бутс. „Страхотно, сега пък разглобява сушилнята”, помисли си Грегор, набирайки скорост. Когато стигна в другия край на помещението, пред очите му се разкри странна сцена.

Металната решетка на една стара въздушна шахта беше широко отворена, закрепена с две ръждиви панти в горния край. Бутс се взираше с присвити очи в отвора в стената, широк около половин метър. От мястото, където стоеше, Грегор не можеше да види нищо, освен тъмнина. После тънка струйка… какво беше това? Пара? Дим? Всъщност не приличаше нито на едното, нито на другото. Някакво странни изпарения се стелеха от дупката и се виеха около Бутс. Тя протегна любопитно ръце и се надвеси напред.

— Не! — изкрещя Грегор и се хвърли към нея, но нещо засмука телцето на Бутс във въздушната шахта. Без да мисли, Грегор провря главата и раменете си в дупката. Металната решетка го удари в гърба. В следващия миг усети, че пада надолу, надолу и надолу в празното пространство.

Глава 2

Грегор се извъртя във въздуха и се помъчи да заеме такова положение, че да не се приземи върху Бутс, когато се ударят в пода на мазето, но удар не последва. Тогава си спомни, че пералното помещение беше на приземния етаж. Така че в какво точно бяха паднали?

Тънките струйки пара се сгъстиха и се превърнаха в плътна мъгла, която излъчваше бледа светлина. Грегор виждаше само на няколко стъпки във всяка посока. Отчаяно свиваше и разпускаше пръсти в бялата мъгла, като търсеше нещо, за което да се хване, но напразно. Летеше надолу толкова бързо, че дрехите му се издуваха като балон около тялото.

— Бутс! — изкрещя той и звукът рикошира зловещо обратно към него. „Това нещо все трябва да има край”, помисли си той и пак извика: — Бутс!

Весел смях долетя отнякъде под него.

— Ге-го, ние литнали! — крещеше Бутс.

„Тя си мисли, че е на голяма пързалка или нещо такова”, помисли си Грегор. „Поне не е уплашена”. Той се чувстваше достатъчно уплашен и за двамата. В каквато и странна дупка да бяха паднали, все трябваше да има дъно. И начинът, по който можеше да свърши това бясно въртене в пространството, беше само един.

Времето минаваше. Грегор не можеше да определи точно колко, но беше прекалено дълго, за да е нормално. Със сигурност и най-дълбоката дупка имаше дъно. В някакъв момент трябваше да стигнат до вода, камък, тектоничните плочи на земята или нещо такова.

Всичко беше като този ужасен сън, който му се присънваше понякога. Намираше се нависоко, някъде, където при обикновени обстоятелства не би трябвало да бъде, например на покрива на училището. Докато вървеше по ръба, твърдата повърхност под краката му внезапно поддаваше и той политаше надолу. Всичко изчезваше, освен усещането за падане, за това, как земята го застига, за ужас. После, точно в момента на удара, се стряскаше и се будеше, потънал в пот, с блъскащо като юмрук в гърдите му сърце.

— Сън! Заспал съм в пералното помещение и това е същият безумен сън! — каза си Грегор. — Разбира се! Какво друго може да е?

Успокоен от мисълта, че спи, Грегор започна да пресмята времето. Нямаше часовник, но всеки можеше да брои секундите.

— Една овца… две овце… три овце… — На седемдесетата овца се предаде и отново взе да се пани-кьосва. Дори и насън все трябваше да се приземиш, нали?

Точно тогава Грегор забеляза, че мъглата почва леко да се прояснява. Успя да различи гладките, тъмни страни на кръгла стена. Изглежда, падаше надолу по голяма, тъмна тръба. Почувства как под него се надига вертикално течение. То отвя последните струйки пара и Грегор изгуби скорост. Дрехите му леко се отпуснаха отново върху тялото.

Под себе си чу леко тупване, а после — тропането от сандалите на Бутс. Няколко мига по-късно и неговите крака докоснаха твърда земя. Опита се да се ориентира, без да смее да помръдне. Заобикаляше го пълна тъмнина. Когато очите му се приспособиха, забеляза слаб лъч светлина далече вляво.

Иззад лъча се разнесе весел писък:

— Бубо’ечка! Го яма бубо'ечка!

Грегор затича към светлината. Тя се процеждаше през тесен процеп между две гладки каменни стени. Едва успя да се провре през отвора. Маратонката му се закачи за нещо и той изгуби равновесие. Измъкна се с препъване между стените и се приземи на длани и колене.

Когато вдигна глава, Грегор се озова лице в лице с най-грамадната хлебарка, която беше виждал някога.

В неговия блок наистина имаше някои доста едри насекоми. Госпожа Кормаки твърдеше, че от канала на ваната ѝ била изпълзяла водна буболечка, голяма колкото дланта ѝ, и никой не се усъмни в думите ѝ. Съществото пред Грегор обаче се извисяваше на поне метър и двайсет във въздуха. Вярно, седеше на задните си крака — поза, която изглеждаше много неестествена за хлебарка, но все пак…

— Гояма бубо'ечка! — извика отново Бутс, и Грегор успя да затвори уста. Изправи се на колене, но и в гази поза трябваше да наклони глава назад, за да види насекомото. То държеше нещо като факла.

Бутс дотича до Грегор и го дръпна отзад за тениската. — Гооо’яма бубо’ечка! — изписка настойчиво тя.

— Да, виждам, Бутс. Голяма буболечка! — приглушено изрече Грегор и я прегърна здраво. — Много… голяма… буболечка.

Усилено се опитваше да си спомни какво ядат хлебарките. Боклук, развалена храна… хора? Едва ли ядяха хора. Не и малките, във всеки случай. Може би им се щеше да ядат хора, но все се случваше някой да ги настъпи пръв. Във всеки случай, това не беше подходящ момент да разбере.

Като се мъчеше да си придаде безгрижен вид, Грегор бавно започна да си проправя път обратно към пукнатината в скалите.

— Добре, мистър Хлебарка, значи, ние си тръгваме, извинявам се, че ви налазихме… искам да кажа, обезпокоихме…

— Мирише, какво тъй хубаво мирише? — изсъска един глас и мина цяла минута, преди Грегор да осъзнае, че гласът идва от хлебарката. Беше прекалено слисан, за да открие някакъв смисъл в странните думи.

— Ъ-ъ… моля? — успя да продума.

— Мирише, какво тъй хубаво мирише? — изсъска отново гласът, но тонът не беше заплашителен. Само любопитен и може би малко развълнуван. — Това малък човек, това?

„Добре, хубаво, говоря с гигантска хлебарка”, помисли си Грегор. „Дръж се хладнокръвно, бъди учтив, отговори на насекомото. То иска да знае: „Мирише, какво тъй хубаво мирише?” Така че му отговори”. — Самият Грегор се застави да поеме дълбоко дъх и да подуши, а после съжали. Само едно нещо миришеше така.

— Аз ака! — заяви Бутс, сякаш по поръчка. — Аз ака, Ге-го!

— Сестра ми има нужда от чист памперс — каза Грегор, като се почувства малко неудобно.

Хлебарката — ако Грегор бе успял да изтълкува правилно — май беше впечатлена.

— Аххх. Да се приближим може, може ли? — каза хлебарката, като лекичко метеше пространството пред себе си с крак.

— Ние? — попита Грегор. После видя другите силуети, надигащи се от тъмнината около тях. Гладките черни издутини, които беше сметнал за камъни, всъщност бяха гърбовете на още десетина огромни хлебарки. Те се скупчиха нетърпеливо около Бутс, като размахваха антените си във въздуха и потръпваха от възторг.

Бутс, която обожаваше всякакви комплименти, инстинктивно разбра, че ѝ се възхищават и протегна пухкавите си ръчички към гигантските насекоми.

— Аз ака — обяви тя благосклонно и те изсъскаха одобрително.

— Е тя принцеса, Горноземецо, е тя? Е тя кралица, е тя? — попита водачът, като сведе глава в робско преклонение.

— Бутс? Кралица? — попита Грегор, не се сдържа и се разсмя.

Звукът явно стресна хлебарките и те се отдръпнаха.

— Смееш се защо, Горноземецо, смееш се? — изсъска една и Грегор осъзна, че ги беше обидил.

— Защото ние сме, ами, доста бедни и тя е доста оплескана и… ти горноземец ли ме наричаш? — завърши той неубедително.

— Не си ли човек горноземец, не си ли? Ти не си долноземец — каза хлебарката с факлата, като се вгледа внимателно в него с присвити очи. — Много приличаш, но не миришеш като тях.

На водача май му просветна нещо.

— Плъхове лоши — обърна се той към другарите си. — Оставим горноземци тук, оставим? — Хлебарките се скупчиха заедно да се посъветват и всички заговориха едновременно.

Грегор долавяше откъслеци от разговора им, но нищо, което да звучи разбираемо. Хлебарките бяха толкова потънали в спора си, че си помисли отново да опита да избяга. Огледа обстановката. На мъждивата светлина от факлата му се стори, че се намираха в дълъг, хоризонтален тунел. „Трябва да тръгнем обратно нагоре”, помисли си Грегор. „Не настрани”. Никога не би могъл да се изкатери по стените на дупката, през която бяха паднали, с Бутс на ръце.

Хлебарките стигнаха до решение:

— Идвате, горноземци. Заведем при хора — каза водачът.

— Хора? — попита Грегор и изпита облекчение. — Тук долу има други хора?

— Яздите вие, яздите? Тичате вие, тичате? — попита хлебарката и Грегор разбра, че насекомото му предлага да го яхне. Не изглеждаше достатъчно яко да го носи, но той знаеше, че някои насекоми, например мравките, могат да носят товар, многократно по-голям от собственото им тегло. С отвращение си представи как се опитва да седне върху хлебарката и я смачква.

— Мисля, че ще вървя — искам да кажа, ще тичам — каза Грегор.

— Принцесата язди, язди тя? — попита с надежда хлебарката, като размаха подканващо антените си и се сниши по корем пред Бутс. Грегор щеше да откаже, но дребосъчето се покатери право върху гърба на хлебарката. Трябваше да се сети. Тя обожаваше да седи върху гигантските метални костенурки в зоологическата градина в Сентрал Парк.

— Добре, но трябва да се държи за ръката ми — каза Грегор и Бутс послушно се вкопчи в пръстите му.

Хлебарката потегли моментално и Грегор се улови, че подтичва, за да не изостава от нея. Знаеше, че хлебарките можеха да се движат бързо; беше виждал майка си да мачка достатъчно от тях. Очевидно тези грамадни хлебарки бяха колкото големи, толковa и бързи. За щастие подът на тунела беше равен, а Грегор беше приключил с тренировките по бягане само преди няколко седмици. Нагоди темпото си към това на хлебарките и скоро намери подходящ ритъм.

Тунелът започна да се извива и лъкатуши. Хлебарките се отклоняваха в странични проходи, а понякога дори се връщаха назад да изберат нов маршрут. След броени минути Грегор беше безнадеждно объркан, а мислената карта за пътя им, която съставяше в ума си, заприлича на някоя от пълните с драсканици и завъртулки рисунки на Бутс. Той се отказа от опитите да запомни посоките и се съсредоточи върху това, да не изостава от насекомите. „Човече”, помисли си, „тия буболечки са много бързи!”

Грегор започна да се задъхва, но хлебарките не показваха никакви видими признаци на умора. Нямаше представа колко далече отиват. Целта на пътуването им можеше да е на стотици километри. Кой знаеше колко надалече можеха да тичат тези създания?

Точно когато се канеше да им каже, че има нужда да си почине, Грегор чу познат рев. Отначало си помисли, че греши, но когато наближиха, беше сигурен. Това беше тълпа и то, ако се съдеше от шума, голяма. Но къде можеше да се побере тълпа в тези тунели?

Тунелът тръгна стръмно надолу и Грегор направи крачка назад, за да не настъпи водача на хлебарките.

Нещо меко и пересто докосна лицето и ръцете му. Плат? Криле? Мина през завесата и неочакваната светлина почти го заслепи. Инстинктивно закри с ръка очите си, докато се приспособят.

От тълпата се надигна сподавено ахване. Беше се оказал прав за тази част. После стана неестествено тихо и той изпита усещането, че го гледаха множество хора.

Грегор започна да различава обстановката. Всъщност не беше толкова светло — в действителност май беше вечер, — но беше стоял на тъмно толкова дълго, че не можеше да определи. Първото, което различи, беше земята, която изглеждаше покрита с тъмнозелен мъх. Само дето не беше неравен, а гладък като паваж. Почувства го как пружинира под краката му. „Това е игрище”, помисли си. „За някаква спортна игра. Затова има тълпа. Намирам се на стадион”.

Гледката бавно дойде на фокус. Намираше се в широка овална пещера, висока петнайсетина метра, с лъскава стена. В горната ѝ част имаше кръгла трибуна. Грегор обходи с поглед далечните редици от хора, като се мъчеше да види къде е таванът. Вместо това видя играчите.

Десетина прилепа бавно кръжаха в спирала около горния край на арената. Бяха различни на цвят — от светложълто до черно. Грегор предположи, че най-дребният имаше размах на крилете около три метра. Тълпата сигурно беше наблюдавала тях преди внезапната му поява, защото останалата част от игрището беше празна. „Може би е като в Рим и хранят прилепите с хора. Може би хлебарките затова ни доведоха тук”, помисли си той.

Нещо падна от един от прилепите, удари се на земята в центъра на стадиона и отскочи на петнадесет метра във въздуха. Той си помисли: „О, това е просто…”

— Топка! — викна Бутс и преди да успее да я спре, тя се смъкна от гърба на хлебарката, провря се покрай другите насекоми и хукна през покрития с мъх терен с малките си тромави крачета.

— Най-прекрасна, принцесата — изсъска замечтано една хлебарка, когато Грегор тръгна след нея. Насекомите се отместваха с готовност, за да пуснат Бутс да мине, но за него бяха направо като бягане с препятствия. Или нарочно се опитваха да го забавят, или бяха толкова омаяни от красотата на Бутс, че напълно бяха забравили за него.

Топката се удари в земята за втори път и подскочи обратно във въздуха. Бутс затича след нея и протегна ръце високо над главата си, за да проследи пътя ѝ.

Когато Грегор се измъкна от хлебарките и затича към сестра си, над него премина сянка. Вдигна поглед и за свой ужас видя един златист прилеп да се спуска право надолу към Бутс. Никога нямаше да стигне до нея навреме.

— Бутс! — изкрещя той и усети как стомахът му се свива.

Тя се завъртя към него и видя прилепа за пръв път. Лицето ѝ светна като коледна елха.

— Прилеп! — викна тя, като сочеше към чудовищното животно над нея.

„Леле, просто невероятно!”, помисли си Грегор. „Нищо ли не я плаши?”

Прилепът се спусна над Бутс, като съвсем леко докосна пръста ѝ с козината на корема си, а после с лупинг се издигна отново във въздуха. В горната част на дъгата, когато прилепът се обърна по гръб, Грегор за пръв път забеляза, че върху него седи някой. Ездачът бе обвил крака около врата на прилепа. Грегор осъзна, че беше момиче.

Висящото надолу с главата момиче отпусна крака и скочи от гърба на прилепа. Изпълни съвършено двойно задно салто, като се извъртя в последния момент с лице към Грегор и се приземи леко като котка пред Бутс. Протегна едната си ръка и топката падна в нея, с движение, което говореше или за забележително точно подбран момент, или за невероятен късмет.

Грегор погледна лицето на момичето и от надменното ѝ изражение разбра, че късметът нямаше абсолютно нищо общо.

Глава 3

Грегор никога не беше срещал момиче с по-странна външност. Кожата ѝ беше толкова бледа, че през нея се виждаше всяка вена в тялото ѝ. Сети се за раздела, посветен на човешката анатомия в учебника си по естествознание. Като обърнеш една страница, виждаш костите. На следващата — храносмилателната система. Това момиче беше като ходеща кръвоносна система.

Отначало му се стори, че косата ѝ е сива като на баба му, но не беше така. Всъщност беше по-скоро сребриста на цвят, като руса коса с металически оттенък. Беше сплетена на сложна плитка, която падаше по гърба ѝ и беше втъкната в колана на кръста. Тънък златен обръч украсяваше главата на момичето. Можеше и да е някаква диадема, но Грегор изпита лошо предчувствие, че това е корона.

Не искаше това момиче да е началникът. По изправената ѝ стойка, по леката усмивка в лявото ъгълче на устата ѝ, по начина, по който успяваше да го гледа отвисоко, макар той да беше поне с петнайсетина сантиметра по-висок от нея, се виждаше, че никак не ѝ липсва самоувереност. Така казваше майка му за определени момичета, които той познаваше. „Никак не ѝ липсва самоувереност”. При тези думи поклащаше глава, но Грегор се досещаше, че тя одобрява такива момичета.

Е, самоувереността беше едно нещо, а перченето — съвсем друго.

Грегор беше сигурен, че тя направи онзи сложен номер с премятането от прилепа само заради него. Едно премятане щеше да е предостатъчно. По този начин искаше да го сплаши, но Грегор отказваше да бъде сплашен. Погледна момичето право в очите и видя, че ирисите ѝ бяха в ослепителен нюанс на бледолилавото. Той не отстъпи.

Грегор не знаеше колко време можеха да си стоят там, преценявайки се взаимно с поглед, ако Бутс не се беше намесила. Тя се блъсна нарочно в момичето и то изгуби равновесие. Момичето залитна крачка назад и погледна слисано Бутс.

Бутс се ухили обезоръжаващо и протегна пухкава длан.

— Топка? — каза с надежда.

Момичето застана на едно коляно и протегна топката към Бутс, но държеше пръстите си здраво обвити около нея.

— Твоя е, ако успееш да я вземеш — каза тя с глас, същият като очите ѝ — студен, и ясен, и чуждоземен.

Бутс се опита да вземе топката, но момичето не я пусна. Объркана, Бутс задърпа пръстите на момичето:

— Топка?

Момичето поклати глава:

— Ще трябва да се покажеш по-силна или по-находчива от мен.

Бутс вдигна поглед към момичето, забеляза нещо и заби пръст право в окото ѝ:

— ’и’аво! — възкликна тя. Момичето се дръпна рязко назад и изпусна топката. Бутс хукна тромаво след нея и я вдигна.

Грегор не можа да се сдържи.

— Предполагам, че е по-находчива — каза той. Беше малко подло, но не му харесваше тя да дразни така Бутс.

Момичето присви очи:

— Но не и ти. Иначе нямаше да говориш такива неща на една кралица.

Значи се беше оказал прав: тя беше кралска особа. Сега вероятно щеше да му клъцне главата или нещо от тоя род. И въпреки това, Грегор сметна, че ще е лошо, ако показва страх. Той сви рамене и каза:

— Не, ако знаех, че си кралица, вероятно щях да кажа нещо много по-яко.

— Я-ко? — попита тя, повдигайки вежди.

— По-хубаво — каза Грегор, поради липса на по-яка дума.

Момичето реши да приеме това като извинение:

— Ще ти простя, защото не знаеш. Как те наричат, Горноземецо?

— Казвам се Грегор. А това е Бутс — каза той. — Е, името ѝ всъщност не е Бутс, а Маргарет, но ѝ казваме Бутс, защото през зимата отмъква ботушите на всички, обува ги и тича наоколо с тях, а също и заради онзи музикант, който баща ми обича. — Обяснението прозвуча объркващо дори и за Грегор. — Ти как се казваш?

— Аз съм кралица Лукса — отговори момичето.

— Лук-са? — каза Грегор, опитвайки се да произказа Лукса, взирайки се в очите на Бутс. — Или това.

— Тя хвана китката на Бутс и прокара пръсти по копринено гладката, загоряла от слънцето кожа. — Сигурно ѝ трябва много светлина.

Бутс се разкикоти. Имаше гъдел по всеки сантиметър от тялото. Лукса нарочно прокара пръсти нагоре под брадичката ѝ и тя се разсмя. За миг Лукса не изглеждаше толкова наперена и Грегор си помисли, че може и да не е толкова лоша. После тя изправи гръб и възвърна високомерния си вид.

— Е, Горноземецо Грегор, двамата с бебето трябва да се изкъпете.

Грегор знаеше, че е изпотен от тичането през тунелите, но това беше доста грубо.

— Може би е най-добре просто да си вървим.

— Да си вървите? Къде ще отидете? — попита Лукса изненадано.

— Вкъщи — каза той.

— Докато миришете така? — възкликна Лукса. — Три пъти ще сте мъртви, преди да стигнете Водния път, дори и да знаете откъде да минете. — Видя, че той не разбира. — Миришете на Горната земя. Тук това не е безопасно за вас. Или за нас.

— О-о… — каза Грегор и се почувства малко глупаци. — Тогава предполагам, че е добре да се изплакнем, преди да си отидем у дома.

— Не е толкова просто. Но ще оставя Викус да обясни — каза Лукса. — Днес извадихте рядък късмет, дето ви намерихме толкова бързо.

— Откъде знаеш, че сме били намерени бързо? — попита Грегор.

— Нашите съгледвачи ви забелязаха малко след като се приземихте. Понеже ви откриха пълзливците, оставяме те да ви представят — каза тя.

— Разбирам — каза Грегор. Къде се бяха намирали съгледвачите? Спотайвали са се в мрака на тунелите? Криели са се някъде в мъглата, през която беше паднал? Преди да стигнат на стадиона, не видя никой друг, освен хлебарките.

— Те така или иначе се бяха запътили насам — каза тя, като посочи към хлебарките. — Виждаш ли, носят факли. Нямаше да си направят труда, ако не бяха тръгнали да ни посетят.

— Защо? — попита Грегор.

— Пълзливците нямат нужда от светлина. Но ни се показват, за да ни дадат да разберем, че идват с мир. Не се ли зачуди колко лесно пристигнахте тук? — попита тя. Без да чака отговор, тя се обърна към групата хлебарки, които стояха търпеливо отстрани. — Пълзливци, какво вземате за горноземците?

Хлебарката водач пристъпи напред.

— Дадете ни пет кошници, дадете ни? — изсъска той.

— Ще дадем три кошници зърно — каза Лукса.

— Плъхове дават много риба — каза хлебарката, като си чистеше небрежно антените.

— Заведете ги при плъховете, тогава. Това няма да ви откупи време — каза Лукса.

Грегор не знаеше точно за какво говореха, но изпита смущаващото чувство, че го продават.

Насекомото обмисли последното предложение на Лукса:

— Дадете четири кошници, дадете? — каза то.

— Ще дадем четири кошници и една за благодарност — обади се един глас зад гърба на Грегор. Той се обърна и видя, че към тях идва блед, брадат мъж. Късо подстриганата му коса наистина беше сребриста, не просто сребристо руса.

Лукса изгледа гневно стареца, но не му възрази.

Хлебарката старателно събра четири и едно с помощта на краката си.

— Дадете пет кошници, дадете? — попита тя, сякаш цялата идея беше съвсем нова.

— Ще дадем пет кошници — заяви Лукса троснато, като се поклони сковано на хлебарката. Хлебарката ѝ се поклони в отговор и заедно с другите насекоми хукна вън от стадиона.

— А ако зависи от Викус, скоро няма да имаме единици за даване — каза строго момичето на брадатия мъж, който беше насочил вниманието си към Грегор и Бутс.

— Още една кошница ще е малка цена, ако той е този, когото чакаме — отговори той. Виолетовите му очи се взряха напрегнато в Грегор. — Кажи ми, Горноземецо, да не си от… — Той затърси думите: — Ню Йорк Сити?

Глава 4

Сякаш някой плисна вода в лицето на Грегор и го върна рязко в действителността. От мига, в който беше пропаднал през дупката в стената, нещата се случваха толкова бързо, че едва успяваше да следи хода им. Сега, в това моментно затишие, думите „Ню Йорк” дойдоха като шок.

Да! Той беше хлапе, което живееше в Ню Йорк и трябваше да изпере и събере прането и да се върне горе със сестричката си, преди майка му — майка му!

— Трябва да се прибера вкъщи веднага! — избъбри Грегор.

Майка му работеше като рецепционистка в един зъболекарски кабинет. Обикновено си тръгваше точно в пет и до пет и половина вече си беше вкъщи. Щеше да се поболее от тревога, ако се прибереше и откриеше, че двамата с Бутс са изчезнали. Особено след случилото се с баща му. Опита се да прецени колко време беше минало след падането. „Вероятно сме падали, да речем, в продължение на пет минути, а после сигурно сме тичали двайсетина минути с хлебарките и сме тук може би от десет”, помисли си той. Трийсет и пет минути.

— Добре, значи прането трябва да е почти сухо! — каза Грегор високо. — Ако се върнем горе в следващите двайсет минути, би трябвало всичко да е наред. — Никой не би тръгнал да ги търси преди това, а той можеше да вземе дрехите и да ги сгъне в апартамента.

— Наистина, трябва да се върна горе веднага — каза той на Викус.

Старият човек все още го оглеждаше внимателно.

— Проста работа е да паднеш, но изкачването нагоре изисква много усилия.

— Какво искаш да кажеш? — попита Грегор: гърлото му се стегна.

— Иска да каже, че не можете да си идете вкъщи — каза Лукса безцеремонно. — Трябва да останете при нас в Подземната страна.

— Ъ-ъ, не! Не, благодаря! — заяви Грегор. — Искам да кажа, всички сте направо супер, но имам разни неща за вършене… горе! — каза той. — Още веднъж благодаря! Беше ми приятно да се запознаем! Хайде, Бутс!

Грегор взе сестра си на ръце и се отправи към сводестия отвор, през който си бяха тръгнали хлебарките. С крайчеца на окото си видя Лукса да вдига ръка. За момент си помисли, че тя му маха за довиждане, но това едва ли беше така. Лукса не беше толкова дружелюбна, че да маха с ръка. „Ако не е помахване с ръка, значи е сигнал!”, промърмори той на Бутс. После хукна към вратата.

Може би щеше да успее, ако не мъкнеше Бутс, но не можеше да тича истински с нея в ръцете си. На десетина метра от изхода първият прилеп връхлетя върху него и го просна по гръб на земята. Тялото му омекоти падането на Бутс и тя моментално седна на корема му да се наслади на представлението.

Всички прилепи на арената се спуснаха към тях. Летяха в плътен кръг около Грегор и Бутс, заключвайки ги като в затвор от криле и козина. Всеки имаше ездач, блед и със сребриста коса като Лукса. Въпреки непосредствената близост и бързината на прилепите, никой от хората не срещаше трудности да се задържи върху своя прилеп. Много малко си правеха труд изобщо да се държат. Един младеж с наперено изражение, възседнал лъскав черен прилеп, почти се беше излегнал, подпрял глава с едната си ръка.

Ездачите не можеха да откъснат очи от пленниците. Докато прелитаха светкавично покрай тях, Грегор успя да различи израженията им — от развеселени до открито враждебни.

Бутс заподскача върху корема му и запляска с пухкавите си ръчички:

— Прилепи! Прилепи! Прилепи!

„Е, поне един от нас им се радва”, помисли си Грегор.

Бутс обожаваше прилепи. В зоопарка беше готова да стои пред голямото дебело стъкло на клетката с прилепите цяла вечност. В това малко, тъмно пространство бяха затворени стотици прилепи, които успяваха да летят, без да се блъскат един в друг. Правеха го благодарение на нещо, наречено ехолокация. Прилепите издаваха звук, който се отразяваше в някоя твърда повърхност, и така определяха къде се намират. Грегор беше чел табелката с обяснения за ехолокацията около хиляда пъти, докато чакаше на Бутс да ѝ омръзнат прилепите.

Чувстваше се почти експерт по въпроса.

— Прилепи! Прилепи! Прилепи! — повтаряше напевно Бутс, използвайки корема му като трамплин. Грегор усети, че му прилошава, надигна се на лакти и я смъкна на земята. Последното, което му трябваше, беше да повърне пред тези хора.

Изправи се на крака. Бутс обви ръка около коляното му и се облегна на него. Кръгът от прилепи се стесни и се приближи още повече.

— Защо? Като че ли ще избягам — каза Грегор раздразнено и чу как някои ездачи се засмяха.

Лукса сигурно беше дала друг сигнал, защото прилепите се отделиха един по един и започнаха да кръжат около арената в сложни движения. Грегор видя, че нито тя, нито Викус си бяха направили труда да помръднат от мястото, където ги беше оставил. Погледна към входа и разбра, че беше безсмислено. И все пак… тези хора бяха малко по-самодоволни, отколкото беше добре за тях.

Грегор измина със спринт три стъпки до изхода, преди рязко да се обърне кръгом и да се отправи обратно към Лукса, улавяйки пътьом ръката на сестра си. Заварени неподготвени, прилепите нарушиха строя си и се стрелнаха надолу, само за да установят, че нямат плячка за хващане. Издигнаха се объркани и макар да не се сблъскаха, Грегор с удоволствие видя как някои ездачи полагат усилия да се задържат върху прилепите си.

Тълпата, която беше удивително тиха след появата им, избухна в одобрителен смях. Грегор се почувства малко по-уверен. Поне не беше единственият, който изглеждаше като идиот.

— Преметнахме ги — каза той на Бутс.

Погледът на Лукса беше леден, но Грегор видя как Викус се опитва да скрие усмивката си, докато се приближаваше.

— Е, ти май каза нещо за баня? — обърна се Грегор към Лукса.

— Ще ни последваш в двореца веднага — заяви Лукса гневно. Направи бърз жест с ръка и златистият ѝ прилеп се спусна надолу зад нея. Точно когато прилепът щеше да се блъсне в нея, Лукса скочи във въздуха. Повдигна краката си настрани и едновременно докосна пръстите им с ръце — Грегор се сети, че май е виждал мажоретките да правят подобно движение. Прилепът се пъхна под нея и тя с лекота го възседна. Той се издигна право нагоре, като прелетя на сантиметри от Грегор и бързо изчезна от стадиона.

— Губиш си времето с тези изпълнения! — провикна се Грегор, макар че Лукса беше далече и не можеше да го чуе. Изпита яд към себе си, защото всъщност трябваше да признае, че това момиче владееше страхотни движения.

Викус обаче го беше чул и се усмихна още по-широко. Грегор му се намръщи:

— Какво?

— Ще ни последваш ли до двореца, горноземецо? — попита Викус любезно.

— Като какъв — ваш пленник ли? — попита Грегор.

— Като наш гост, надявам се — отвърна Викус. — Макар че кралица Лукса без съмнение е наредила да приготвят за теб тъмницата. — Виолетовите му очи буквално проблеснаха и Грегор усети, че въпреки всичко харесва стария човек. Може би защото беше почти сигурен, че и Викус го харесва. Устоя на изкушението да се усмихне.

— Води ни — каза Грегор с безразличие.

Викус кимна и посочи с ръка към другата страна на арената. Грегор тръгна на няколко крачки след него, като влачеше Бутс.

Трибуните започваха да се опразват. Хората се изнизваха през изходите в горната част. Няколко прилепа още летяха с лъкатушене из въздуха и изпълняваха акробатични маневри. Каквато и игра да се беше провеждала, тя бе свършила с пристигането на Грегор. Прилепите и ездачите, които бяха останали, кръжаха над него, за да го държат под око.

Когато наближиха главния вход на стадиона, Викус забави крачка и се изравни с Грегор.

— Сигурно се чувстваш, сякаш си затворен в някакъв сън, Горноземецо.

— По-скоро в кошмар — каза Грегор с равен тон.

Викус се подсмихна:

— Нашите прилепи и пълзливци — не, как ги наричате вие? Сухарки?

— Хлебарки — поправи го Грегор.

— А, да, хлебарки — съгласи се Викус. — В Горната земя са толкова малки, че се побират в шепа, докато тук стават доста едри.

— Откъде знаеш това? Бил ли си в Горната земя? — попита Грегор. Ако Викус можеше да стигне там, значи двамата с Бутс също можеха.

— О, не, такива посещения са редки като дърветата. От горноземците, които идват понякога при нас. Срещал съм шест-седем. Един на име Фред Кларк, друг, наречен Мики, а най-наскоро една жена, позната като Коко. Ти как се казваш, Горноземецо? — попита Викус.

— Грегор. Те още ли са тук? Другите горноземци още ли са тук? — попита Грегор, ободрявайки се при тази мисъл.

— За жалост, не. Това място не е дружелюбно към горноземците — каза Викус и изражението му стана по-мрачно.

Грегор спря и дръпна Бутс до себе си.

— Искаш да кажеш, че сте ги убили?

Сега вече го беше обидил.

— Ние? Ние, хората, да убием горноземците? Знам за вашия свят, за лошите неща, които се случват там. Но ние не убиваме за удоволствие! — заяви твърдо Викус. — Днес ние ви приехме сред нас. Ако ви бяхме изоставили, бъди сигурен, сега нямаше да дишате!

— Нямах предвид теб, вас… искам да кажа, не знаех как стават нещата тук — заекна Грегор. Трябваше да се досети, че сигурно не бе особено дипломатично да намеква, че Викус е убиец. — Значи хлебарките щяха да ни убият?

— Пълзливците да ви убият? — каза Викус. — Не, това нямаше да им даде време.

Ето пак този израз. Какво означаваше да дадат на хлебарките време?

— Но никой друг дори не знае, че сме тук — каза Грегор.

Викус го погледна сериозно. Изглеждаше не толкова ядосан, колкото загрижен.

— Повярвай ми, момче, досега вече всяко създание в Подземната страна знае, че сте тук.

Грегор се пребори с внезапното желание да се огледа.

— А това не е хубаво, нали?

Викус поклати глава:

— Не. Никак не е хубаво.

Старият човек се обърна към изхода на стадиона. Пет-шест бледи стражи с виолетови очи стояха от двете страни на гигантски каменни порти. Бяха нужни общите им усилия да ги отворят на няколко стъпки разстояние и да пуснат Викус да мине.

Грегор преведе Бутс през портите и те моментално се затвориха зад гърба му. Тръгна след Викус но тунел, от двете страни на който горяха факли, и стигнаха до малка арка, където в тъмнината нещо пърхаше. Грегор си помисли, че може да са пак прилепи, но като се вгледа по-отблизо, видя, че това е облак от малки черни нощни пеперуди. През него ли мина, когато се озова неочаквано на стадиона?

Викус внимателно плъзна ръка в облака от насекоми:

— Тези пеперуди са предупредителна система, която според мен се среща единствено в Подземната страна. Щом посоката и скоростта на полета им бъде нарушена от натрапник, всеки прилеп в околността го усеща. Според мен е толкова просто и съвършено — каза той. После изчезна в облака от нощни пеперуди.

Зад завесата от криле Грегор чу гласа на Викус:

— Горноземецо Грегор, добре дошъл в град Регалия!

Грегор хвърли поглед надолу към Бутс, която изглеждаше озадачена.

— Ходим вкъщи, Ге-го? — попита тя.

Той я вдигна и я гушна в — надяваше се — успокоителна прегръдка:

— Не сега, мъниче. Първо трябва да направим някои неща. После ще си отидем вкъщи.

Грегор си пое дълбоко дъх и пристъпи сред нощните пеперуди.

Глава 5

Кадифено меките криле погалиха бузата му и той за първи път зърна Регалия.

— Ау! — възкликна той слисано.

Грегор не знаеше какво беше очаквал. Може би каменни къщи, може би пещери — нещо първобитно. Но във великолепния град, който се простираше пред него, нямаше и помен от първобитност.

Пред тях се разкриваше долина, изпълнена с най-красивите сгради, които някога беше виждал. Ню Йорк беше известен с архитектурата си, с елегантните къщи от кафяв камък, с небостъргачите н прекрасните си музеи. Но в сравнение с Регалия, изглеждаше построен без всякакъв план, като място, където някой бе подредил куп странно оформени кутии в редици.

Тук всички постройки бяха в прекрасен мъгливо сив цвят и изглеждаха като излезли от някакъв сън. Сякаш се издигаха право от камъка, все едно бяха поникнали от него, а не създадени от човешки ръце. Може и да не бяха толкова високи като небостъргачите, които Грегор знаеше по име, но някои бяха па поне трийсет етажа и завършваха с изящни заострени върхове и кулички. Хиляди факли бяха разположени стратегически и меката им приглушена светлина осветяваше целия град.

А украсите, изваяни по сградите… Грегор беше виждал херувими и гаргойли и преди, но стените на Регалия гъмжаха от живот. Хора, хлебарки, риби и създания, чиито имена Грегор не знаеше, се биеха, пируваха и танцуваха върху всеки видим сантиметър пространство.

— Само хора ли живеят тук или и хлебарки и прилепи? — попита Грегор.

— Този град е на хората. Другите си имат собствени градове или може би „земи” е по-точната дума — каза Викус. — По-голямата част от народа ни живее тук, макар че някои живеят в покрайнините, ако работата им го изисква. Там се издига нашият дворец — каза Викус, насочвайки погледа на Грегор към огромна, кръгла крепост в другия край на долината. — Натам сме се запътили.

Светлините, греещи от многобройните прозорци на града, му придаваха празничен вид, и Грегор почувства как му става малко по-леко на сърцето. Ню Йорк също проблясваше със светлините си по цяла нощ. Може би това място все пак не беше толкова враждебно и различно.

— Наистина е страхотно — каза той. С удоволствие щеше да се впусне да го изследва, ако не се налагаше толкова спешно да се прибере вкъщи.

— Да — каза Викус, докато очите му оглеждаха с любов града. — Моят народ много обича камъка. Ако имахме време, мисля, че бихме могли да създадем земя с рядка красота.

— Мисля, че може би вече сте го направили — казa Грегор. — Искам да кажа, далеч по-красиво е от каквото и да е в Горната земя..

Викус остана доволен от тези думи.

— Ела, от двореца се разкрива най-прекрасната гледка към града. Ще имаш време да ѝ се полюбуваш, преди да се нахраним.

Грегор тръгна след него, а Бутс отметна глава назад, като я въртеше ту на една, ту на друга страна.

— Какво си загубила, Бутс?

— Луна? — каза Бутс. Оттам, където живееха, звездите обикновено не се виждаха, но в ясни нощи имаше луна. — Луна?

Грегор погледна нагоре в мастилено черното небе, а после осъзна, че, разбира се, нямаше небе. Бяха в нещо като гигантска подземна пещера.

— Няма луна, мъничката ми. Няма луна тази вечер — каза той.

— К’ава п’ескочи луната — каза тя ей така, изведнъж.

— Мм-хм — съгласи се Грегор. Ако хлебарките говореха, а прилепите играеха с топка, тогава вероятно някъде имаше и крава, която прескачаше луната, бъздъхна, като си представи опърпаната книжка с детски стихчета в кутията до креватчето на Бутс вкъщи.

Хората ги гледаха любопитно от прозорците. Викус поздрави няколко души, като им кимна или ги повика по име, а те отвърнаха на поздрава, вдигайки ръка.

Бутс забеляза и започна да им маха.

— Зд’асти! — подвикна тя. — Зд’асти! — и макар че никой от възрастните не ѝ отговори, Грегор видя няколко малки дечица да ѝ махат в отговор.

— Много сте им интересни — каза Викус, като посочи хората по прозорците. — Не ни идват много гости от Горната земя.

— Откъде разбра, че съм от Ню Йорк? — попита Грегор.

— Има само пет известни входа към Подземната страна — каза Викус. — Два водят към Мъртвата земя, но там никога нямаше да оцелееш. От два входа се влиза във Водния път, но дрехите ти са съвсем сухи. Жив си, сух си, затова предположих, че си паднал през петия вход, а знам, че той се намира в Ню Йорк Сити.

— В пералното ми помещение е! — промърмори Грегор. — Точно в нашата жилищна сграда! — Кой знае защо фактът, че пералното помещение в жилищната му сграда беше свързано с това странно място, го накара да се почувства така, сякаш някой беше нахлул в дома му.

— В пералното ти помещение, да — каза Викус замислено. — Е, падането ти съвпадна много благоприятно с теченията.

— Теченията? Имаш предвид онова бяло нещо, което приличаше на мъгла? — попита Грегор.

— Да, заради тях успяхте да пристигнете тук цели и невредими. Точният момент е най-важното — каза Викус.

— Какво става, ако сбъркаш момента? — попита

Грегор, но вече знаеше отговора.

— Тогава имаме тяло за погребване, вместо гост — каза Викус. — Това, всъщност, е най-честият изход. Жив горноземец, като теб, плюс сестра ти… товa е изключително необичайно.

Отне им поне двайсет минути да стигнат до двореца и ръцете на Грегор започнаха да треперят от усилието да носи Бутс. Някак си не му се искаше да я остави долу. Не му се струваше безопасно с всичките тези факли наоколо.

Когато наближиха великолепната постройка, Грегор забеляза, че по нея не беше изваяно нищо. Стените бяха гладки като стъкло, а най-ниският прозорец беше на шейсет метра над земята. Нещо не беше както трябва, но не можеше да определи точно какво е. Нещо липсваше.

— Няма врати — изрече той гласно.

— Да, няма — каза Викус. — Вратите са за онези, на които им липсват врагове. Дори най-умелият катерач не може да намери опора за крака си тук.

Грегор прокара ръка по полираната каменна степа. Нямаше нито една пукнатина, нито дори най-мъничък процеп в повърхността.

— Тогава как влизате вътре?

— Обикновено летим, но ако нечий прилеп не може да се справи… — Викус посочи с жест над главата си. Грегор изви глава назад и видя, че от голям, правоъгълен прозорец бързо спускаха платформа на въжета. Тя спря на трийсетина сантиметра от земята и Викус стъпи на нея.

Грегор и Бутс също се качиха. Скорошното му падане в Подземната страна само беше подсилило неприязънта му към височините. Платформата веднага тръгна нагоре и той се хвана здраво за страничното въже. Викус стоеше спокойно със скръстени пред гърдите си ръце, но той все пак не държеше дърпащо се двегодишно дете и сигурно се беше возил на това нещо милион пъти.

Издигането беше бързо и плавно. Платформата спря на нивото на прозореца пред малко, каменно стълбище. Грегор внесе Бутс в просторно помещение със сводести тавани. Посрещна ги група от трима долноземци, всичките с все същата полупрозрачна кожа и виолетови очи.

— Добра привечер — поздрави Викус, като кимна на долноземците. — Представям ви горноземците Грегор и Бутс, брат и сестра, които съвсем наскоро паднаха сред нас. Моля, изкъпете ги и после ги доведете във Високата зала. — Без да погледне назад, Викус излезе с широки крачки от стаята.

Грегор и долноземците се взряха неловко един в друг. Никой от долноземците не притежаваше надменността на Лукса или спокойното и същевременно властно излъчване на Викус.

„Те са най-обикновени хора — помисли си той. — Бас държа, че и те се чувстват така неловко, както и аз“.

— Приятно ми е да се запознаем — каза той, като премести Бутс от другата страна. — Кажи „Здрасти”, Бутс.

— Зд’асти! — възкликна Бутс, като махаше с ръка на горноземците и изглеждаше направо във възторг. — Зд’асти! Ей, зд’асти!

Сдържаността на долноземците се стопи като масло в тиган. Всички се разсмяха и пак започнаха да се държат естествено. Самият Грегор също се улови, че се смее. Майка му казваше, че за Бутс няма такова нещо като „непознат човек”, което означаваше че тя смяташе всички на света за свои приятели.

На Грегор понякога му се искаше и той да е такъв. Той имаше един-двама добри приятели, но избягваше да участва в малките затворени групи в училище. Всичко се свеждаше до това с кого си ядеш обяда. Можеше да седне при момчетата, с които тренираше бягане. Или с децата от оркестъра. Но най-много обичаше да е с Анджелина, която вечно участваше в някоя училищна пиеса, и с Лари, който през повечето време рисуваше разни неща. Някои хора, които не познаваха добре Грегор, го смятаха за надменен, но той всъщност беше само сдържан, беше му по-трудно да се държи открито и свободно пред хората, след като баща му изчезна. Но и преди това не се държеше така общително като Бутс.

Една млада жена, която изглеждаше около петнайсетгодишна, пристъпи напред и протегна ръце:

— Казвам се Дулсет. Може ли да те взема, Бутс? Ще ти хареса ли една баня? — Бутс погледна Грегор за потвърждение.

— Всичко е наред. Време за къпане. Искаш ли да с е изкъпеш, Бутс? — попита той.

— Да-а! — изписка щастливо Бутс. — Баня! — Тя протегна ръчички към Дулсет, която я пое от ръцете на Грегор.

— Запознайте се с Марет и Пердита — каза Дулсет, като посочи мъжа и жената до нея. И двамата бяха високи и мускулести, и макар да не носеха оръжия, Грегор имаше чувството, че са стражи.

— Здрасти — каза той.

Марет и Пердита го поздравиха със сдържани, но приятелски кимвания.

Дулсет сбърчи нос и лекичко смушка Бутс с пръст в коремчето.

— Трябва ти чиста пелена — каза тя.

Грегор можеше да се досети какво е „пелена”.

— О, да, памперсът ѝ трябва да се смени. — Доста време беше минало. — Ще се изрине.

— Аз ака! — заяви Бутс без извинение и си подръпна памперса.

— Аз ще се погрижа за това — каза Дулсет с развеселена усмивка и Грегор веднага си помисли колко по-мила беше от Лукса. — Ще ме последваш ли до водите, Горноземецо Грегор?

— Да, благодаря, ще те последвам до водите — каза Грегор. Стресна се колко официално прозвуча, а не искаше долноземците да си помислят, че им се подиграва. Хлебарките се бяха оказали толкова обидчиви. — Искам да кажа, да, благодаря.

Дулсет кимна, изчака го и двамата тръгнаха заедно. Марет и Пердита вървяха на няколко крачки зад тях. „Стражи са, ясно” помисли си Грегор.

Групата излезе от залата и пое по широк коридор. Минаха през десетина сводести врати, които подеха към просторни стаи, стълбища и зали. Грегор бързо си даде сметка, че щеше да му трябва карта, за да се ориентира из това място. Можеше да помоли да го упътят, но това нямаше да е особено умно, ако се опитваше да избяга. Може и да го наричаха свой гост, но това не променяше факта, че двамата с Бутс бяха затворници. Гостите могат да си тръгнат, когато поискат. Затворниците трябва да бягат. И той се канеше да направи точно това.

Обаче как? Дори и да успееше да намери обратния път до платформата, никой нямаше да го пусне долу, а не можеше да скочи от шейсет метра височина. „Но трябва да има други начини за влизане в двореца”, помисли си той. „Трябва да има…”

— За пръв път виждам горноземец — каза Дулсет, прекъсвайки размишленията му. — Сега се запознавам с теб само заради бебето.

— Заради Бутс ли? — попита Грегор.

— Грижа се за малките деца на много хора — каза Дулсет. — Обикновено нямаше да ми се полага да срещна такава важна особа като горноземец — каза тя свенливо.

— Е, това е много жалко, Дулсет — каза Грегор, — защото ти си най-симпатичният човек, когото съм срещнал тук досега.

Дулсет се изчерви — а, човече, как само се изчервяваха тези хора! Кожата ѝ порозовя като зряла диня. И не само лицето ѝ; тя се изчерви чак до връхчетата на пръстите си.

— О-о… — заекна тя, силно смутена. — О, това е твърде мило, за да го приема. — Зад гърба му двамата пазачи си промърмориха нещо един на друг.

Грегор предположи, че беше казал нещо доста неуместно, но не знаеше какво. Може би не беше редно някой да намеква, че някаква си бавачка е по-симпатична от кралицата. Дори и да беше вярно. Трябваше да внимава повече какво говори.

За щастие точно в този момент спряха пред една врата. Дочу шум от течаща вода, а в коридора се носеше пара.

„Това трябва да е банята”, помисли си той. Погледна вътре и видя, че помещението беше разделено на две със стена.

— Ще взема Бутс, а ти влизай тук — каза Дулсет и му посочи къде.

Грегор предположи, че едната страна сигурно е за момичетата, а другата за момчетата, също като в училищните съблекални. Помисли си, че може би трябва да остане с Бутс, но чувстваше, че може да има доверие на Дулсет, и не искаше да я смути отново.

— Добре, Бутс? До след малко?

— Чао! — помаха му Бутс над рамото на Дулсет. Явно никак не се тревожеше от раздялата.

Грегор зави надясно. Мястото наистина приличаше донякъде на училищна съблекалня, ако съблекалните бяха внушителни на вид и миришеха хубаво. По стените бяха изваяни екзотични морски създания, а маслените лампи хвърляха златисто сияние. „Добре де, но има нещо като пейки и шкафчета ”, помисли си той, като огледа каменните пейки и отворените кабини в единия край на помещението.

Марет влезе след него и обясни:

— Това е мястото за преобличане. Там са помещенията за облекчаване и пречистване. Имаш ли нужда от нещо, Горноземецо Грегор?

— Не, благодаря, мисля, че мога да се оправя и сам — каза Грегор.

— Ще бъдем в коридора, ако ти потрябва нещо — каза Марет.

— Добре, много благодаря — каза Грегор. Когато долноземецът се измъкна през вратата, Грегор почувства как мускулите на лицето му се отпускат. Хубаво беше да е сам.

Огледа бързо мястото. В „помещението за облекчаване” имаше само солиден каменен стол с изрязан в средата му отвор. Когато погледна вътре, Грегор видя как отдолу постоянно се стича вода. „О, това трябва да е тоалетната”, помисли си той.

В „помещението за пречистване” имаше малък, вдигащ пара басейн със стъпала, които водеха надолу във водата. Ухание изпълваше въздуха. Цялото тяло го заболя от копнеж да влезе във водата.

Грегор бързо се върна в помещението за преобличане и смъкна потните си дрехи. Обзет от смущение, се облекчи в тоалетната. После забърза към басейна. Пробва температурата с големия пръст на крака си и бавно влезе във вдигащата пара вода. Стигаше му до кръста, но откри, че около басейна имаше кръгла пейка. Когато седна, водата стигна чак до ушите му.

Водното течение го обгърна и отпусна схванатите мускули на раменете и гърба му. Грегор потопи ръка в басейна и усети водата през пръстите си. Също като водата в тоалетната, тя се вливаше от единия край на банята и изтичаше от другия.

„Сигурно е някаква подземна система”, помисли си той.

Рязко се надигна и седна, когато го осени идеята. Водата идваше отнякъде! И отиваше нанякъде!

Щом водата можеше да влиза и излиза от двореца… може би и той щеше да успее.

Глава 6

Грегор се изтърка старателно с гъбата и с някакво лепкаво вещество, което намери в една купа до басейна. Покри с лепкавото нещо косата си и дори си почисти ушите отвътре, обзет от желание да премахне от себе си всяка следа от миризмата на горноземец. Ако щеше да прави опит за бягство, трябваше да бъде възможно най-неразличим от домакините си.

На куки до басейна висяха няколко бели кърпи. Грегор не можа да разпознае плътната тъкана материя. „Определено не е памук” промърмори той, но беше мека и попиваше водата много по-добре от тънките, износени кърпи, които използваха у дома.

Върна се в помещението за преобличане, като подсушаваше косата си, и откри, че дрехите му бяха начезнали. На тяхно място имаше спретната купчинка сиво-синкави дрехи. Риза, панталони и нещо, което приличаше на бельо. Бяха много по-фини от кърпите — на пипане бяха меки и гладки като коприна. „Каква ли е тази материя?”, зачуди се той, докато обличаше ризата.

Обу чифт плетени сламени сандали и излезе безшумно от стаята за преобличане. Марет и Пердита го чакаха.

— Какво стана с дрехите ми? — попита Грегор.

— Бяха изгорени — каза Марет предпазливо. Грегор усети, че Марет се боеше да не би той да се ядоса.

— Изключително опасно беше да ги задържим — каза Пердита вместо обяснение. — Пепелта не мирише.

Грегор сви рамене, за да покаже, че не го е грижа.

— Страхотно — каза той. — Тези ми стават чудесно.

Марет и Пердита изглеждаха облекчени.

— След няколко дни с нашата храна и ти няма да излъчваш силна миризма — каза Пердита насърчително.

— Това ще е хубаво — отбеляза Грегор сдържано. Долноземците определено бяха обсебени от миризмата му.

Дулсет се появи откъм лявата страна на банята, носейки надаващата щастливи писъци чиста Бутс. Бутс беше с мека розова ризка и чист памперс, направен от същата материя като кърпата за баня на Грегор. Тя протегна крак и посочи гордо към новия сандал на крачето си.

— Санда’и — каза тя на Грегор.

Той протегна крак да ѝ покаже своите.

— И аз си имам такива.

Предположи, че бяха изгорили и дрехите на Бутс. Помъчи се да си спомни как беше облечена в случай че му се наложи да опише липсващите неща пред майка си. Един мръсен памперс — никаква загуба. Чифт ожулени розови сандали, които и без това ѝ бяха малки — нищо особено. Тениска, цялата в петна. Вероятно нямаше да е проблем.

Грегор не знаеше точно какво щеше да разкаже па майка си за Подземната страна. Истината щеше дл я изплаши до смърт. Щеше да измисли нещо, когато се върнеха в пералното помещение, но колкото пo-скоро станеше това, толкова по-проста можеше да е историята.

Бутс протегна ръце и Грегор я взе, като притисна нос във влажните ѝ къдрици. Уханието ѝ беше свежо и малко напомняше на океана.

— Доста е големичка — каза Дулсет. — Ръцете ти сигурно са уморени. — Тя се върна в стаята за преобличане и излезе с нещо като раница. Прикрепваше се на гърба му с презрамки и Бутс можеше да си седи в нея и да гледа през рамото му. Беше виждал други да носят малки деца в подобни раници, но семейството му нямаше пари за такива неща.

— Благодаря — каза небрежно, но тайно ликуваше. Щеше да е много по-лесно да избяга, ако носеше Бутс в раница, вместо на ръце.

Дулсет ги поведе нагоре по няколко стълбища и през лабиринт от коридори. Накрая стигнаха в голямо помещение, което се отваряше към балкон.

— Наричаме това Високата зала — каза Дулсет.

— Май сте забравили покрива — каза Грегор. Макар стените да бяха украсени изключително грижливо, над главите им нямаше нищо освен черната пещера.

Дулсет се засмя:

— О, не, това е нарочно. Тук често посрещаме гости и така много прилепи могат да пристигат едновременно. — Грегор си представи задръстването, което биха предизвикали сто прилепа, ако решат да влязат едновременно през вратата долу. Предимството на по-голяма площ за кацане беше ясно.

Викус ги чакаше на балкона заедно с една по-възрастна жена. Грегор предположи, че тя може би беше на възрастта на баба му, но баба му беше прегърбена и се движеше мъчително заради артрита. Тази жена стоеше много изправена и изглеждаше силна.

— Горноземците Грегор и Бутс, моята съпруга, Соловет — каза Викус.

— Привет — поздрави Грегор, — приятно ми е да се запознаем.

Но жената пристъпи напред и му подаде двете си ръце. Жестът го изненада. Никой друг не беше направил какъвто и да било опит да го докосне, откакто беше пристигнал.

— Добре дошъл, Грегор. Добре дошла, Бутс — изрече тя с нисък, топъл глас. — Чест е да ви приемем сред нас.

— Благодаря — измънка Грегор, защото тя поставяше под въпрос положението му на затворник. Всъщност го караше да се чувства като специална личност.

— Ей, зд’асти! — поздрави Бутс и Соловет посегна да я погали по бузата.

— Викус ми казва, че нямате търпение да се върнете вкъщи. Мъчно ми е, че не можем да ви помогнем веднага, но би било невъзможно да стигнем на повърхността тази вечер — каза тя. — Подземната страна кипи от вълнение заради вестта за пристигането ви.

„Предполагам, че всички искат да ни огледат, все едно сме някакви изроди или нещо от този род. Е, но-добре да гледат бързо”, помисли си Грегор. Но каза:

— Тогава ще разгледам това-онова тук долу.

Викус му махна с ръка да се приближи до ниската стена, която ограждаше балкона.

— Хайде, ела, има много за разглеждане — каза гой.

Грегор отиде при Викус до стената и почувства как стомахът му се преобръща. Неволно отстъпи няколко крачки назад. Балконът висеше над стената на двореца и само подът го делеше от зашеметяващата пропаст.

— Не се бой, добре е построен — каза Викус.

Грегор кимна, но не пристъпи отново напред.

Ако това нещо почнеше да се срутва, искаше да може да се добере обратно до Високата зала.

— Мога да виждам чудесно оттук — каза той. И наистина можеше.

Погледната отвисоко, Регалия беше още по-забележителна. Отдолу не се виждаше, че улиците, които бяха настлани с камък в различни нюанси, образуваха сложни геометрични фигури и целият град приличаше на гигантска мозайка. А и не беше осъзнал колко голям е градът. Простираше се на няколко километра във всички посоки.

— Колко хора живеят там долу? — попита Грегор.

— Наброяваме към три хиляди души — каза Викус. — Повече, ако реколтата е добра.

Три хиляди. Грегор се опита да си представи мислено колко ли хора бяха това. В неговото училище имаше шестстотин деца, значи пет пъти по толкова.

— Е, какво изобщо правите тук долу? — попита Грегор.

Викус се засмя:

— Чудя се, че ти трябваше толкова време да попиташ. Е, това е една изумителна история — каза Викус и си пое дълбоко дъх, за да я започне. — Някога, преди много години, живял…

— Викус — прекъсна го Соловет. — Навярно тази история ще върви добре с вечерята.

Грегор безмълвно ѝ благодари. Умираше от глад, а имаше чувството, че Викус беше от хората, които не пропускаха никакви подробности.

Трапезарията беше до Високата зала. Една маса беше подредена за осем души. Грегор се надяваше, че Дулсет ще седне с тях, но след като сложи Бутс в нещо като висок стол, тя се отдръпна на няколко крачки назад и остана права. Грегор се чувстваше неудобно да се храни, докато тя стои на крака, но си помисли, че може да ѝ навлече неприятности, ако каже нещо.

Нито Викус, нито Соловет седнаха, затова Грегор реши също да изчака. Скоро Лукса влезе величествено в стаята с рокля, която беше много по-елегантна от дрехите, с които беше облечена на стадиона. Косата ѝ беше пусната и падаше като блестяща сребриста завеса до кръста ѝ. Беше с някакъв младеж, който изглеждаше на около шестнайсет юдини. Смееше се на нещо, което тя току-що беше казала. Грегор го разпозна от стадиона. Беше ездачът, който се бе чувствал достатъчно самоуверен, за да се излегне върху прилепа си, докато кръжаха над главата му.

„Още един фукльо” помисли си Грегор. Той обаче го погледна така дружелюбно, че Грегор реши да ме прибързва с изводите. Лукса беше дразнеща, но човечето от останалите долноземци не бяха лоши.

— Братовчед ми Хенри — каза Лукса кратко и на Грегор му идеше да прихне. Тук, сред всички тези странни имена, имаше един Хенри.

Хенри се поклони ниско на Грегор и после се ухили.

— Добре дошъл, Горноземецо — каза той, сграбчи Грегор за ръката и заговори в ухото му с драматично приглушен глас: — Внимавай с рибата, защото Лукса възнамерява да те отрови лично!

Викус и Соловет се засмяха и дори Дулсет се усмихна. Беше шега. Тези хора всъщност имаха чувство за хумор.

— Ти внимавай с твоята риба, Хенри — отвърна Лукса. — Дадох заповеди да тровят негодниците, като забравих, че и ти ще вечеряш с нас.

Хенри намигна на Грегор:

— Размени си чинията с прилепите — прошепна той и в същия момент два прилепа се спуснаха в стаята от Високата зала. — А, ето ги и тях!

Грегор разпозна златистия прилеп, който Лукса беше яздила по-рано. На стола до Викус се настани с пърхане друг едър сив прилеп и всички седнаха.

— Горноземецо Грегор, представяме ти Аврора и Еврипид. Те са обвързани в съюз с Лукса и мен — каза Викус, като протегна ръка със свита длан към сивия прилеп от дясната си страна. Еврипид докосна ръката му с крилото си. Лукса и златистият ѝ прилеп Аврора си размениха същите жестове.

Грегор си беше мислил, че прилепите служат като коне, но сега разбра, че бяха равни на хората. Дали говореха?

— Поздрав, Горноземецо — изрече Еврипид с мек мъркащ глас.

Да, говореха. Грегор взе да се чуди дали рибата за вечеря ще поиска да си побъбрят, докато посяга да я нареже.

— Приятно ми е да се запознаем — каза Грегор любезно. — Какво значи това, че сте обвързани в съюз помежду си?

— Скоро след като сме пристигнали в Подземната страна, ние, хората, сме сключили специален съюз с прилепите — каза Соловет. — И двете страни прозрели очевидното предимство на обединяването. Но отвъд нашия съюз, отделните прилепи и хора могат да сключат собствен съюз. Това се нарича клетвено обвързване.

И какво правите, ако сте обвързани в клетвен съюз с някой прилеп? — попита Грегор. — Имам предвид, освен да играете на топка заедно.

Настъпи пауза, по време на която около масата се размениха погледи. Пак беше казал нещо нередно.

— Пазите се един друг — каза Лукса студено.

Беше прозвучало, сякаш той си прави шега с нещо сериозно.

— О, не знаех — каза Грегор.

— Разбира се, че не си знаел — каза Соловет, като стрелна Лукса с поглед. — В твоята родина нямате съответствие на това.

— А и с пълзливците ли се съюзявате? — попита Грегор.

Хенри се изсмя презрително:

— По-скоро бих се съюзил с камък. На него поне може да се разчита, че няма да избяга по време на питка.

Лукса се ухили:

— И може би можеш да го метнеш. Предполагам, че и пълзливец можеш да хвърлиш…

— Но тогава ще трябва да го докосна! — възкликна Хенри и двамата се разкискаха.

— Пълзливците не са прочути с бойните си умения — каза Викус на Грегор вместо обяснение.

Нито той, нито Соловет се смееха. Той се обърна към Лукса и Хенри: — И все пак са още живи. Навярно когато успеете да проумеете причината за дълголетието им, ще изпитвате повече уважение към тях.

Хенри и Лукса направиха опит да си придадат сериозни изражения, макар че в очите им още се виждаше смях.

— За пълзливците не е от особено значение дали ги уважавам, или не — подметна Хенри небрежно.

— Навярно не, но е от голямо значение дали Лукса ги уважава. Или ще е така след пет години, когато стане на възраст да управлява — каза Викус. — Тогава от глупавите шеги за сметка на хлебарките може да зависи дали ще съществуваме, или ще бъдем унищожени. На тях не им е нужно да бъдат воини, за да променят баланса на силите в Подземната страна.

Това наистина отрезви Лукса, но прекъсна разговора. Неловката пауза се проточи в смущаващо мълчание. Грегор си помисли, че разбира какво бе имал предвид Викус. От пълзливците щяха излязат по-добри приятели, отколкото врагове, и хората не биваше да ги обиждат необмислено.

За облекчение на Грегор пристигна храната и един прислужник долноземец подреди пред него малки купички в полукръг. Поне в три имаше нещо, което приличаше на различни видове гъби. В една имаше нещо подобно на ориз, а най-малката съдържаше шепа пресни зелени растения. От оскъдната порция се досети, че нещото с листата се смяташе за голямо лакомство.

Сложиха пред него блюдо с цяла печена риба. Приличаше на онези, с които Грегор беше свикнал, само че нямаше очи. С баща му веднъж бяха гледали по телевизията едно предаване за риби, които живееха много дълбоко долу в някаква подводни пещера и също нямаха очи. Странното беше, че когато учените ги извадили на повърхността, за да ги изследват в лаборатория, рибите усетили светлината и развили очи. Не веднага, а след няколко поколения.

Баща му много се беше развълнувал и беше завел Грегор в Американския музей за естествена история да потърсят безоките риби. В крайна сметка бяха започнали да ходят много често в музея, само двамата. Баща му много си падаше по науката и сякаш искаше да излее всичко, което беше в ума му, право в главата на Грегор. Беше малко опасно, защото дори един прост въпрос можеше да предизвика половинчасово пояснение. Баба му все казваше: „Попитай татко си колко е часът и той ще ти обясни как да си направиш часовник”. Но той изпитваше голямо удоволствие да пояснява, а Грегор обичаше да е с него. Освен това, на Грегор му беше харесала тропическата дъждовна гора и кафенето с пържените картофки с форма на динозаври. Всъщност така и не бяха разбрали как рибата се е сетила да развие очи. Баща му, разбира му имаше някои теории, но не можеше да обясни как рибите са успели да се променят толкова бързо.

Грегор се зачуди колко ли време беше нужно хората да станат прозрачни, с виолетови очи. Обърна се към Викус:

— Е, ще ми разкажеш ли как сте се озовали тук долу?

Докато Грегор се опитваше да не поглъща лакомо храната си, която се оказа много вкусна, Викус го посвети в историята на Регалия.

Тя не беше напълно ясна, но изглежда хората бяха дошли от Англия през седемнайсети век.

— Да, тук ги довел един майстор каменоделец на име Бартолъмю Сандуич — каза Викус и Грегор трябваше да положи усилия да запази сериозно изражение. — Той имал видения за бъдещето. Видял Подземната страна насън и се отправил да я открие.

Сандуич и група негови последователи отплавали за Ню Йорк, където той влязъл в забележително добри отношения с местното индианско племе. Подземната страна не била тайна за коренните американци, които периодично слизали под земята за ритуални цели в продължение на стотици години. Не проявявали особен интерес да живеят там и не ги било грижа, ако Сандуич бил достатъчно луд да иска да го направи.

— Разбира се, той бил напълно с ума си — каза Викус. — Знаел, че един ден животът на земята ще изчезне, с изключение на онова, което е успяло да оцелее под земята.

Грегор си помисли, че може би щеше да е грубо да каже на Викус, че сега там горе живееха милиарди хора. Вместо това попита:

— Значи всички просто си взели багажа и се преместили тук долу?

— О, не! Минали петдесет години, преди онези осемстотин души да слязат и портите към Горната земя да се запечатат. Трябвало да разберем дали можем да се изхранваме и да издигнем стени, за да се отбраняваме. Рим не е бил построен за един ден.

Викус се засмя. — Така казваше Фред Кларк Горноземеца.

— Какво стана с него? — попита Грегор, като набоде една гъба. На масата се възцари тишина.

— Умря — каза Соловет тихо. — Умря без вашето слънце.

Грегор пусна гъбата в чинията си. Погледна към Бутс, която беше оплескана от глава до пети в някаква подобна на каша детска храна. Тя сънено римуваше с омазаните си със сос пръсти по каменния плот на масата.

„Нашето слънце”, помисли си Грегор. Дали беше залязло? Време за лягане ли беше? Дали полицаите си бяха отишли или още бяха там и разпитваха майка му? Ако си бяха отишли, знаеше къде щеше да е тя. Седнала на кухненската маса. Сама в тъмното. Плачеща.

Изведнъж не искаше да чуе и дума повече за Подземната страна. Трябваше да се измъкне оттук.

Глава 7

Тъмнината притисна очите на Грегор и му се стори, че тя има физическа тежест, като водата. Никога преди не беше оставал напълно без светлина. Вкъщи през прозорчето на стаята му проникваше светлина от уличните лампи, фаровете на колите и от време на време някоя пожарна. Тук, щом духна пламъка на маслената лампа, имаше чувството, че е ослепял напълно.

Изкушаваше се пак да запали лампата. Марет му беше казал, че в коридора пред стаята му по цяла нощ горят факли и може да я запали оттам. Но Грегор искаше да пести маслото. Щеше да е загубен без него, щом излезеше от Регалия.

Бутс издаде гъгнив звук и притисна гръб по-плътно към хълбока му. Той я прегърна. Прислужниците им бяха приготвили отделни легла, но Бутс се беше покатерила направо при Грегор.

Не се беше оказало трудно да убедят долноземците да ги извинят, за да си легнат. Всички виждаха, че Бутс едва си държи очите отворени, а и самият той сигурно имаше доста изтощен вид. Но не беше. Усещаше силен прилив на адреналин и се страхуваше другите да не чуят как бие сърцето му през тежките завеси, които отделяха тяхната спалня от главната зала. Не можеше да става и дума за сън.

Преди лягане ги бяха подканили да се изкъпят още веднъж. Това беше донякъде наложително за Бутс, която, освен с яхнията, си беше оплескала къдриците и с някакъв пудинг. Грегор също не възрази. Водата му предоставяше тихо място, където да обмисли плана си за бягство.

Освен това му даде шанс да разпита Дулсет за водопроводната система в двореца, без да изглежда подозрително.

— Как така имате топла и студена течаща вода? — попита той.

Тя му каза, че водата се изпомпва от поредица топли и студени извори.

— И после пак се излива обратно в някой извор? попита той невинно.

— О, не, така няма да е прясна — каза Дулсет. — Мръсната вода се излива в реката под двореца, а оттам тече към Водния път.

Това беше точно информацията, която му трябваше. Реката под двореца беше пътят им за измъкване. Още по-добре — водеше към Водния път. Грегор не знаеше точно какво беше това, но Викус беше споменал, че оттам има два входа към Горната земя.

Бутс пак се размърда насън и Грегор я потупа с ръка, за да я успокои. Докато не стана време за лягане, тя не показваше с нищо, че ѝ е мъчно за вкъщи. Но беше добила тревожно изражение, когато ѝ каза, че е време да спи.

— Мама? — попита тя. — Лизи?

Нима Лизи бе заминала с автобуса за лагера същата тази сутрин? Струваше му се, че е било преди хиляда години.

— Вкъщи? Мама? — настояваше Бутс. Макар да беше изтощена, трудно я беше накарал да заспи. Сега, от неспокойното ѝ мятане насам-натам, се досещаше, че сънува ярки сънища.

„Вероятно пълни с гигантски хлебарки и прилепи” помисли си той.

Нямаше как да определи колко време беше минало. Час? Два? Но малкото шум, който долиташе през завесата, беше спрял. Ако смяташе да прави това нещо, трябваше да се залавя за работа.

Грегор внимателно се освободи от Бутс и стана. Потърси пипнешком в тъмното и намери раницата, която Дулсет му беше дала. Да настани Бутс в нея се оказа сложна работа. Накрая просто стисна очи и остави другите си сетива да действат. Така беше по-лесно. Накрая намести Бутс в раницата и я метна на гръб.

Бутс промърмори: „Мама” и главата ѝ клюмна на рамото му.

— Работя по въпроса, бебче — прошепна той в отговор и затърси лампата по масата. Това беше всичко, което щеше да вземе. Бутс, раницата и лампата. Ръцете щяха да му трябват за други неща.

Грегор тръгна слепешком към завесата и отметна края ѝ настрани. От далечния коридор идваше достатъчно светлина от факлите и видя, че нямаше никой. Долноземците не си бяха направили труд да поставят стражи пред вратата му сега, когато го познаваха по-добре. Стараеха се да го накарат да се почувства като гост, а и без това къде щеше да отиде?

„Надолу по реката", помисли си той мрачно. „Накъдето и да води”.

Започна да се промъква по коридора, като внимавашe да стъпва безшумно с босите си крака. За щастие Бутс продължаваше да спи. Планът му щеше да с е провали, ако тя се събудеше, преди да е излязъл от двореца.

Спалнята им се намираше в удобна близост до банята и Грегор тръгна, следвайки шума на водата. Планът му беше прост. Реката течеше под двореца. Ако успееше да се добере до приземния етаж, без да изгуби шума на водата, трябваше да открие мястотo, откъдето тя се оттичаше в реката.

Ако планът беше прост, изпълнението му не бешe. На Грегор му отне няколко часа да си преправи с криволичене път надолу през двореца. Баните не винаги бяха близо до стълбите и се налагаше да се връща назад, за да не изгуби шума от течаща вода. На два пъти забеляза долноземци и се наложи да се шмугва в разни стаи и да се крие. Не бяха много, но имаше пазачи, които обхождаха двореца през нощта.

Накрая шумът на водата се усили и той успя да се добере до най-ниското ниво на сградата. Тръгна по глух натам, където шумът на реката се чуваше най-силно, и се промъкна през една врата.

За момент Грегор почти се отказа от плана си. Когато Дулсет беше казала „река”, той си беше представил реките, които течаха през Ню Йорк. Тази река в Подземната страна обаче приличаше на нещо, излязло от приключенски екшън. Не беше ужасно широка, но течеше с такава бясна скорост, че повърхността кипеше в бяла пяна. Не можеше да предположи колко е дълбока, но беше достатъчно мощна, за да носи големи камъни с такава лекота, сякаш бяха празни кутийки от безалкохолно. Нищо чудно, че долноземците не си правеха труд да разполагат постове на кея. Реката беше по-опасна от всякаква армия, която можеха да съберат.

„Но сигурно може да се плава по нея — имат лодки”, помисли си Грегор, като забеляза пет-шест плавателни съдове, които висяха над водата. Бяха направени от някаква кожа, опъната върху рамка. Заприличаха му на канутата в лагера.

Лагерът! Защо не можеше сега да е на лагер като всички нормални деца?

Като се помъчи да не мисли за подскачащите във водата камъни, той запали маслената си лампа от една факла на кея. Като се позамисли, взе и факлата. Там, където отиваше, светлината щеше да е по-важна и от въздуха. Духна маслената лампа, за да пести горивото.

Качи се внимателно в една лодка и я огледа. Факлата се вмести в една халка, явно предназначена за нея.

„Как се пуска на вода това нещо?”, зачуди се той. Две въжета държаха лодката над водата. Бяха навити на метално колело, закрепено за кея. „Е, хайде да пробваме”, промърмори Грегор и дръпна колелото. То изскърца силно и лодката падна в реката, а Грегор се стовари по задник на дъното.

Течението подхвана лодката и я понесе като сухо листо. Грегор се вкопчи в бордовете и се държеше здраво, докато летяха в тъмнината. Чуха се гласове и успя да погледне назад към кея за момент. Двама долноземци крещяха нещо след него. Реката направи завой и те се изгубиха от поглед.

Дали щяха да тръгнат да го преследват? Разбира се, че щяха да го преследват. Но той имаше преднина. Колко ли далече беше до Водния път? Какво беше Водният път и щом стигнеше там, къде щеше да отиде после?

Грегор щеше да е по-разтревожен за тези въпроси, ако не полагаше такива упорити усилия да остане жив. Освен камъните, носени от течението, трябваше да избягва и назъбените черни скали, които стърчаха от водата. На дъното на лодката намери гребло и с негова помощ отклоняваше кануто от скалите.

Температурата на Подземната страна му се бе с трувала приятно прохладна, откакто беше пристигнал, особено след трийсет и два градусовата жега в апартамента му, но сега настръхна от резките пориви на студения вятър, носещ се над водата.

— Грегор! — Стори му се, че някой го вика по име.

Дали си въобразяваше, или — не! Ето пак. Долноземците сигурно го настигаха.

Реката направи завой и внезапно той можеше да вижда малко по-добре. Намираше се в дълга пещера с кристални стени, които проблясваха около него и отразяваха светлината от факлата му.

Грегор различи блещукащата пясъчна ивица, простираща се от едната страна на реката далече напред. Един тунел водеше от брега навътре в тъмнината. Грегор се оттласна от една скала и насочи кануто към крайбрежната ивица. Отчаяно загреба към брега. Безполезно беше да остава в реката. Долноземците му дишаха във врата. Може би имаше време да излезе на брега и да се скрие в тунела. След като отминеха, можеше да изчака няколко часа и пак да си опита късмета по реката.

Кануто се удари в брега. Грегор успя да се задържи, малко преди да падне по лице на дъното на лодката. Бутс се стресна, събуди се и се разплака, но той я успокои и пак я приспа, докато се мъчеше да издърпа лодката си на пясъка с една ръка, а в другата носеше факлата.

— Няма нищо, Бутс. Шшшт. Заспивай.

— Здасти, п'иеп — промърмори тя и главата ѝ пак клюмна.

Грегор чу името си в далечината и тръгна по-бързо. Стигна до входа на тунела и се блъсна с главата напред в нещо топло и космато. Стреснат, залитна няколко крачки назад и изпусна факлата. Нещото излезе на мъждивата светлина. Коленете на Грегор омекнаха като желе и той се свлече бавно на пясъка.

Пред него разцъфна в усмивка муцуната на чудовищен плъх.

Глава 8

— А, ето те и теб най-после — изрече лениво плъхът. — Ако се съди по вонята ти, отдавна трябваше да си тук. Гледай, Фангор, довел е мъничето.

Над рамото на първия плъх се подаде дълъг нос. Онзи си имаше приятел.

— Какво вкусно парченце е само — рече Фангор с мазен, плътен глас. — Ще ти дам цялото момче, ако оставиш това сладко мъниче само за мен, Шед.

— Изкушаващо е, но по него има повече кокали, отколкото месо, а пък тя е такава апетитна хапка — каза Шед. — Признавам, че съм доста раздвоен от предложението ти. Изправи се, момче, дай да видим по-добре какво имаш по себе си.

Хлебарките бяха чудновати, прилепите — стряскащи, но тези плъхове бяха откровено ужасяващи. Приседнали на хълбоците си, бяха високи поне метър и осемдесет, а под сивата козина на краката, ръцете им, или както там се наричаха, изпъкваха мускули. Най-ужасната част от всичко, обаче, бяха зъбите им — петнайсет сантиметрови резци, които сгърчаха от мустакатата уста.

Не, най-ужасната част беше, че явно се канеха да изядат Грегор и Бутс. Някои хора мислеха, че плъховете не ядат хора, но Грегор знаеше по-добре. Дори плъховете с обичайни размери биха нападнали човек, ако е безпомощен. Плъховете набелязваха за жертви бебетата, старите хора, слабите, беззащитните. Носеха се разни истории… за бездомника в задната уличка… за малко момче, което бе изгубило два пръста… прекалено ужасни, за да мисли за тях.

Грегор бавно се изправи на крака, като взе отново факлата, но я задържа до тялото си, без да я вдига, и притисна Бутс към стената на пещерата.

Носът на Фангор потрепна:

— Този тук е хапнал рибка за вечеря. Гъбка, житце и малко зеленичко. Звучи много вкусно, трябва да признаеш, Шед.

— Но мъничето е пирувало с кравешка яхния и сметана — отвърна Шед. — Да не споменаваме, че самата тя явно е хранена с мляко.

Сега Грегор разбра за какво беше цялото това настояване за къпането. Щом плъховете можеха да подушат няколкото зелени листа, които беше изял преди часове, сигурно имаха невероятно обоняние.

Долноземците не бяха проявили грубост, когато искаха да се изкъпе. Искаха да го опазят жив!

Колкото и да се беше мъчил да избяга от тях, сега го обзе отчаяно желание да го намерят. Трябваше да удържи плъховете. Това щеше да му даде време. Изразът го стресна. Викус беше казал, че ако хлебарките го убият, това не би им дало време. Дали под „време” долноземците нямаха предвид просто „още живот”?

Изтупа дрехите си и се опита да възприеме небрежния тон на плъховете:

— Може ли да вметна нещо по този въпрос? — попита той.

За негова изненада Фангор и Шед се засмяха.

— Ама той говори! — зарадва се Шед. — Какъв кеф! Обикновено чуваме само писъци и хленчене! Кажи ни, Горноземецо, какво те прави толкова храбър?

— О, не съм храбър — възрази Грегор. — Бас държа, че можете да подушите това.

Плъховете се засмяха отново:

— Вярно, в потта ти се долавя много страх, но все пак успя да ни заговориш.

— Ами, помислих си, че може да ви хареса да опознаете храната си по-добре — каза Грегор.

— Този ме кефи, Шед! — изрева Фангор.

— И мен! — задави се от смях Шед. — Хората обикновено са много скучни. Викам, може да си го задържим, Фангор.

— О, Шед, как ще стане тая работа? Това ще повлече много обяснения, а и от толкова смях огладнях — рече Фангор.

— И аз — призна Шед. — Но трябва да се съгласиш, много е жалко да изядеш такава забавна плячка.

— Много жалко, Шед — съгласи се Фангор. — Но неизбежно. Ще се заемаме ли?

И с тези думи двата плъха оголиха зъби и се приближиха към него. Грегор замахна към тях с факлата, която остави във въздуха диря от искри. Държеше я пред себе си с две ръце, като меч, и тя осветяваше ярко лицето му.

Плъховете се заковаха на място. Отначало си помисли, че се страхуват от пламъка, но беше нещо друго. Изглеждаха изненадани.

— Гледай, Шед — сянката му — обади се приглушено Фангор.

— Забелязвам я, Фангор — каза Шед тихо. — И той е само едно момче. Мислиш ли, че той е…?

— Не е, ако го убием! — изръмжа Фангор и се хвърли към гърлото на Грегор.

Първият прилеп се появи толкова безшумно, че нито Грегор, нито прекалено заетите плъхове го видяха. Той блъсна Фангор във въздуха и го отклони от посоката му.

Фангор се удари в Шед и двата плъха паднаха един върху друг. Само след миг бяха пак на крака и се нахвърлиха върху нападателите си.

Грегор видя как Хенри, Марет и Пердита насочват прилепите си на зигзаг над главите на плъховете. Освен че трябваше да внимават да не се сблъскат в това тясно пространство, трябваше да избягват и острите нокти на плъховете. Фангор и Шед можеха с лекота да подскочат на три метра във въздуха, а искрящият таван на пещерата над брега не беше кой знае колко по-висок.

Хората започнаха да пикират към плъховете и размахваха мечове. Фангор и Шед отвръщаха ожесточено с нокти и зъби. Кръв започна да обагря брега, но Грегор не можеше да определи чия беше.

— Бягай! — изкрещя Хенри на Грегор, когато профуча покрай него. — Бягай, Горноземецо!

Част от него искаше да бяга, отчаяно искаше, но не можеше. Първо, нямаше представа къде да отиде. Лодката му беше високо на брега, а тунелът… предпочиташе да рискува на открито, вместо в тунела, ако трябваше да си има работа с плъховете.

Спираше го и друго — знаеше, че долноземците бяха тук само заради него. Не можеше да избяга и да ги остави да се бият сами с плъховете.

Но какво можеше да направи?

И този момент Шед захапа крилото на прилепа на Марет и го задържа. Прилепът се бореше да се освободи, но Шед държеше здраво. Пердита се появи зад Шед и отнесе ухото му с един удар на меча си. Шед нададе болезнен вой и пусна прилепа на Марет.

Но докато Пердита започна да се издига пак във въздуха, Фангор скочи върху прилепа ѝ, като откъсна снопче козина от врата му и запрати самата Пердита към земята. Пердита падна, удари главата си в стената на пещерата и изгуби съзнание. Фангор застана над нея и насочи зъби към врата ѝ.

Грегор нямаше спомен да е обмислял следващия си ход, той просто се случи. В един миг беше притиснат към стената, а в следващия скочи напред и заби с всичка сила факлата си в муцуната на Фангор. Плъхът нададе пронизителен писък, отстъпи назад и се наниза право на меча на Хенри. Безжизненото тяло на Фангор падна на земята, повличайки меча със себе си.

Писъкът на Фангор най-после събуди Бутс, която хвърли един поглед над рамото на Грегор и ревна с пълно гърло. Писъците ѝ отекнаха от стените, като хвърлиха Шед в бесен пристъп на паника и объркаха прилепите.

— Как се справяте там, Марет? — изкрещя Хенри.

— Можем да удържим! — провикна се Марет, макар че от раненото крило на неговия прилеп хвърчаха пръски кръв.

Нещата не изглеждаха добре. Прилепът на Марет губеше контрол, Хенри беше невъоръжен, Пердита беше в безсъзнание, прилепът ѝ се мъчеше да си поеме дъх на земята, Бутс се дереше с цяло гърло, а Шед беше обезумял от болка и страх. Макар че кървеше обилно, не бе изгубил нищо от бързината и силата си.

Марет отчаяно се опитваше да отблъсне плъха от Пердита, но беше сам. Хенри долетя и се намеси, но не можеше да се приближи твърде много без меч. Грегор се наведе над Пердита, като държеше факлата. Тя изглеждаше твърде крехка защита срещу обезумелия Шед, но трябваше да направи нещо.

В този момент Шед скочи и хвана прилепа на Марет за краката. Прилепът се блъсна в стената; Марет също. Шед се нахвърли върху Грегор.

— Мъртъв си! — изкрещя той. В отговор Бутс изпищя ужасено, когато Шед се хвърли към тях. Грегор се напрегна да посрещне нападението, но Шед така и не успя. Вместо това издаде задавен звук и одраска с лапа по острието, което стърчеше от гърлото му.

Грегор зърна прилепа на Лукса, Аврора, която правеше лупинг. Нямаше представа кога беше пристигнала. Лукса сигурно беше летяла надолу с главата, когато беше пробола Шед. Макар че Лукса се беше притиснала плътно към гърба на Аврора, тя едва успя да се измъкне от маневрата, без да я удари и тавана.

Шед се отпусна тежко до стената, но не му бяха останали сили да се бори. Очите му се впиха с изгарящ поглед в тези на Грегор:

— Горноземецо — изгъргори той, — ще те преследваме до последния плъх. — И с тези думи умря.

Грегор имаше само един миг да си поеме дъх, преди Хенри да се приземи до него. Той избута Грегор на брега, вдигна Пердита на ръце и излетя, като изкрещя:

— Обгорете земята!

С кръв, шуртяща по лицето му от една дълбока рана на челото му, Марет вече изтръгваше мечовете от Шед и Фангор. Завлече плъховете в реката и тя бързо отнесе телата им. Прилепът му колебливо успя да раздвижи отново криле и той се качи с усилие на гърба му. Марет хвана раницата на Бутс, вдигна Грегор и го сложи по корем пред себе си.

Грегор видя как Аврора хваща с нокти за раменете ранения прилеп на Пердита и го отнася. В някакъв момент Лукса беше взела маслената лампа от лодката. Когато се издигнаха във въздуха, тя я разби в земята.

— Хвърли факлата! — изкрещя Марет и Грегор разтвори пръсти и да я пусна.

Последното, което видя, докато излитаха от пещерата, беше как брегът избухва в пламъци.

Глава 9

Грегор се държеше здраво за прилепа и гледаше как водата просветва бързо под него. За миг изпита облекчение, че се е измъкнал от плъховете. Но страхът, че ще се носи с бясна скорост във въздуха върху ранен прилеп бързо го завладя.

Бутс стискаше врата му толкова силно, че той едва можеше да диша, какво оставаше да говори. А и все едно, какво би казал на Марет? „Ау, наистина много съжалявам за цялата тая история там на брега?”

Той, разбира се, нямаше представа за плъховете. Но нима долноземците не се бяха опитали да го предупредят? Не, бяха говорили за опасност, но никой, освен хлебарките, не беше споменал изрично плъховете. „Плъх лош”, беше казала едната. А по-късно бяха споменали колко биха платили плъховете, за да се спазарят с Лукса. Двамата с Бутс можеха да бъдат продадени на плъховете, и тогава какво?

Усети, че му се повдига и затвори очи, за да не вижда кипящата вода. Кървавата сцена на брега изпълни ума му и той реши, че е по-добре да гледа водата. Светлината от огъня изчезна и тя се превърна в черен мрак. Когато по вълните отново започнаха да потрепват отразени светлини, разбра, че виждат Регалия.

Група долноземци чакаха на кея. Те отнесоха бързо Пердита, която беше в безсъзнание, и окървавения ѝ прилеп. Опитаха се да качат Марет на носилка, но той отказа и настоя да помогне да внесат прилепа му вътре.

Грегор седеше на кея, където го беше изблъскал Марет, когато се приземиха, и изпитваше желание да изчезне. Бутс беше притихнала, но усещаше, че е вцепенена от страх. Минаха може би петнайсет-двайсет минути. Не можеше да определи.

— Ставай! — изръмжа някой и Грегор видя, че Марет го гледа гневно. Дълбоката рана на челото му беше превързана, дясната страна на лицето му — насинена и подута. — На крака, Горноземецо! — нареди Марет. А само преди няколко часа Грегор мислеше, че той е стеснителен.

Грегор бавно изпъна схванатите си крака и се изправи. Марет върза здраво ръцете му зад гърба. Този път нямаше спор по въпроса: Грегор определено беше пленник. Към Марет се присъедини друг страж и двамата подкараха Грегор пред тях. Краката му бяха изтръпнали. Какво щяха да му направят сега?

Не обръщаше внимание къде отиваха — вървеше накъдето го побутнеха. Имаше смътно усещане, че изкачи много стълби, преди да влезе в голяма ромбоидна стая. В средата ѝ имаше маса. Марет го сложи да седне на ниско столче до огнище с буйни пламъци. Двамата стражи отстъпиха няколко крачки назад и го наблюдаваха зорко като ястреби.

„Толкова ли съм опасен?” помисли си той неясно.

Бутс се размърда на гърба му и подръпна едното му ухо:

— Вкъщи? — примоли се тя. — Ходим вкъщи, Ге-го? — Грегор нямаше какво да ѝ отговори.

Покрай вратата забързано минаваха хора и говореха с развълнувани гласове. Някои надничаха с присвити очи към него, но никой не влезе.

На топлината от огъня осъзна, че беше премръзнал. Беше мокър до кръста и трепереше от вятъра и от ужаса на онова, на което бе станал свидетел. На онова, в което беше взел участие.

Бутс беше в по-добро състояние. Изглежда, раницата ѝ беше непромокаема, а и се беше притискала плътно към него. И все пак пръстите на краката ѝ му се сториха ледени, когато ги докосна с ръка.

Вълна от изтощение заля Грегор и му се прииска да легне, само да легне, да заспи и да се събуди и леглото си, откъдето можеше да вижда светлините от автомобилните фарове, проблясващи по стените. Но се беше отказал да мисли, че това е сън.

Какво беше станало с долноземците? С Пердита? С ранения ѝ прилеп? И с този на Марет? Ако умрат, вината щеше да е негова. Дори нямаше да се опита да оспори това.

Точно тогава се появи Лукса. Пребледняла от гняв, тя прекоси стаята и го удари по лицето. От удара той отметна рязко глава и Бутс изплака.

— Няма удря! — изписка тя. — Не, не, няма удря! — Тя разклати мъничкия си показалец към Лукса. В дома на Грегор удрянето беше абсолютно забранено и Бутс го разбра, след като един-два пъти я наказаха да постои сама в стаята си.

Очевидно то не беше прието и сред долноземците, защото Грегор чу как гласът на Викус отеква рязко от вратата:

— Лукса!

С вид, сякаш с огромно удоволствие би го ударила отново, Лукса отиде тихо до камината и се загледа сърдито в огъня.

— Срамота, Лукса! — упрекна я Викус, като прекоси стаята и отиде до нея.

Тя се обърна към него и изсъска гневно:

— Двама хвъркачи са извън строя и не можем да свестим Пердита, защото на Горноземеца му е хрумнало да бяга! Да го удрям? Казвам да го захвърлим в Мъртвата земя и да го оставим да се оправя сам! — кресна Лукса.

— Все едно, Лукса, това е недостойно — каза Викус, но Грегор виждаше, че новината го е разстроила. — И двата плъха ли са мъртви?

— Мъртви и хвърлени в реката — каза Лукса. — Обгорихме земята.

— Двамата с теб ще обсъдим този въпрос по-късно — заяви Викус строго. — Съветът не е доволен.

— Не ме интересува от какво не е доволен съветът — промърмори Лукса, но избягваше погледа на Викус.

„Значи тя не е трябвало да бъде там”, помисли си Грегор. „И тя е загазила”. Искаше му се да може да се наслади на мига, но беше твърде разкъсван от тревога, вина и изтощение, за да го е грижа. Освен това, Лукса му беше спасила живота, като уби Шед. Предполагаше, че ѝ е длъжник, но лицето му още пареше от плесницата, затова не повдигна въпроса.

— Няма удря — повтори Бутс и Викус се обърна към тях.

Също като Лукса, Грегор нямше сили да го погледне в очите.

— Какво направи Горноземеца, Лукса? Би ли се или побягна? — попита Викус.

— Хенри казва, че се е бил — призна неохотно Лукса. — Но без умения или познание за оръжията.

На Грегор му се прищя да възрази: „Хей, имах само една глупава факла!” Но защо да си прави труда?

— Значи притежава голям кураж — отбеляза Викус.

— Куражът без предпазливост води до ранна смърт или поне това ми повтаряш ти всеки ден — каза Лукса.

— Повтарям ти го, а ти чуваш ли? — отговори Викус, като повдигна вежди. — Не чуваш, както не чува и гой. И двамата сте твърде млади, за да сте глухи. Развържете му ръцете и ни оставете — обърна се той към стражите.

Грегор почувства как едно острие прерязва въжетата на китките му. Започна да ги разтрива, за да възстанови кръвообращението си. Бузата му пулсираше, но нямаше да достави на Лукса удоволствието да види как пипа мястото.

Бутс протегна ръка през рамото му и докосна следите от въжето по китките му.

— О-о… — изхленчи тя. — О-о…

— Добре съм, Бутс — каза той, но тя само поклати глава.

— Да се съберем тук — каза Викус и седна до масата. Грегор и Лукса не помръднаха. — Да се съберем тук, защото трябва да обсъждаме! — настоя Викус, като стовари длан върху каменната повърхност. Този път ѝ двамата седнаха, възможно най-далече един от друг.

Грегор вдигна Бутс над главата си и я измъкна от раницата. Тя се настани на скута му, като обви здраво ръцете му около себе си и гледаше Викус и Лукса с големи, едновременно тържествени и сериозни очи.

„Сигурно след тази нощ Бутс няма да мисли, че всички на света са ѝ приятели” каза си Грегор. Тя все някога трябваше да го разбере, но така или иначе беше тъжно.

Викус поде:

— Горноземецо Грегор, има много неща, които не разбираш. Ти не говориш, но лицето ти говори вместо теб. Разтревожен си. Разгневен си. Вярваш, че си бил прав да избягаш от хората, задържали те против волята ти, но дълбоко скърбиш, че сме пострадали при спасяването ти. Не ти казахме за плъховете и въпреки това Лукса те обвинява за нашите загуби. Струва ти се, че сме твои врагове, но ти дадохме време.

Грегор не отговори. Помисли си, че това до голяма степен обобщаваше нещата, с изключение на факта, че Лукса го беше ударила.

Викус прочете мислите му:

— Лукса не биваше да те удря, но вашата битка можеше да завърши с ужасната смърт на онези, които обича. Тя е чувствителна на тази тема, защото родителите ѝ бяха убити от плъхове.

Лукса възкликна:

— Това не е негова работа!

Изглеждаше толкова разстроена, че самият Грегор едва се сдържа да не възрази. Каквото и да му беше направила, това не го засягаше.

— Но аз я превръщам в такава, Лукса, защото имам причина да смятам, че може би на самия Грегор му липсва баща — продължи Викус.

Сега беше ред на Грегор да придобие шокирано изражение:

— Откъде знаеш?

— Не знам със сигурност, мога само да предполагам. Кажи ми, Горноземецо Грегор, разпознаваш ли това? — Викус пъхна ръка в наметалото си и измъкна нещо.

Беше метален ключодържател, на който се полюшваха няколко ключа. Но грубо изплетената дръжка от червена, черна и синя кожа беше това, от което на Грегор му спря сърцето. Самият той я беше направил в часа по ръчен труд на същия онзи летен лагер, където Лизи беше сега. Можеше да изработиш три неща: гривна, разделител за книги или ключодържател. Грегор си беше избрал ключодържателя.

Баща му не ходеше никъде без него.

ЧАСТ 2

МИСИЯТА

Глава 10

Когато сърцето на Грегор започна да бие отново, го заблъска толкова силно, че щеше да изхвръкне от гърдите му. Ръката му посегна сама, пръстите му понечиха да сграбчат ключодържателя.

— Откъде го взехте?

— Казах ти, че и други горноземци са пропадали тук. Преди няколко години спасихме един, много подобен на теб по външност. Не мога да си спомня точната дата — каза Викус, като сложи ключодържателя в ръката на Грегор.

„Преди две години, седем месеца и тринайсет дни”, помисли си Грегор. На глас каза:

— На баща ми е.

Вълни от щастие го заляха, когато прокара пръсти по износената кожена връзка и металната халка, с която се прикрепваше към гайката на колана. През ума му бързо пробягаха спомени. Как баща му разперва ключовете като ветрило, за да намери онзи за отваряне на входната врата. Как баща му полюшва ключовете пред бебешката количка на Лизи, за да звънтят. Как баща му на одеяло за пикник в Сентрал Парк пъха ключ под капака на кутия с картофена салата, за да я отвори.

— На баща ти? — Лукса отвори широко очи и по лицето ѝ премина странно изражение. — Викус, нали не мислиш, че той…

— Не знам, Лукса. Но знаците са силни — каза Викус. — Откакто е пристигнал, не си мисля за почти нищо друго.

Лукса се обърна към Грегор с особено изражение във виолетовите очи.

Какво? Сега пък какво искаше?

— Баща ти, също като теб, отчаяно искаше да се върне у дома. С големи трудности го убедихме да остане няколко седмици, но поривът се оказа твърде силен и една нощ, също като теб, той се измъкна — каза Викус. — Плъховете го намериха преди нас.

Грегор се върна със съкрушаваща сила в реалността и радостта го напусна. Разбира се, в Регалия нямаше други живи горноземци. Викус му беше казал това на стадиона. Баща му се беше опитал да се прибере у дома и беше застигнат от същата участ като Грегор. Само че долноземците не се бяха появили да го спасят. Преглътна буцата в гърлото си.

— Значи е мъртъв.

— Така предположихме. Но после дойде мълвата, че плъховете са го оставили жив — каза Викус. — Нашите шпиони потвърждават редовно това.

— Той е жив? — попита Грегор, чувствайки как надеждата се връща. — Но защо? Защо не са го убили?

— Не знаем със сигурност защо, но имам подозрения. Баща ти беше човек на науката, нали? — попита Викус.

— Да, преподава естествени науки — каза Грегор. Не можеше да проумее какво искаше да каже Викус.

Да не би плъховете да искаха баща му да им преподава химия?

— От разговорите ни стана ясно, че той разбира природните процеси — каза Викус. — Действието на обузданата мълния, на огъня, на праховете, които избухват.

Грегор започваше да схваща мисълта му:

— Вижте, ако си мислите, че баща ми прави пушки или бомби за плъховете, можете да го забравите. Гой никога не би постъпил така.

— Трудно е да си представим как би постъпил който и да е от нас в пещерите на плъховете — каза Викус предпазливо. — Да запазиш разсъдъка си, сигурно е борба, да опазиш честта си — херкулесовски подвиг. Не съдя баща ти, само се опитвам да обясня защо е оцелял толкова дълго.

— Плъховете се бият добре на близко разстояние. Но ако ги атакуваме отдалече, те нямат друг изход, освен да бягат. Най-много от всичко искат начин да пи убиват от разстояние — каза Лукса. Изглежда, че и тя не обвиняваше баща му. И май вече не му беше ядосана. На Грегор му се искаше тя да престане да се взира в него.

— Моята съпруга, Соловет, има различна теория — каза Викус, като се поободри. — Тя смята, че плъховете искат баща ти да им направи палец!

— Палец ли? — попита Грегор. Бутс вдигна палец да му покаже. — Да, мъничката ми, знам какво е пале ц — каза той, като погледна надолу към нея и ѝ се усмихна.

— Плъховете нямат палци и следователно не могат да правят много неща, които ние можем Не могат да изработват сечива и оръжия. Майстори са на унищожението, но съзиданието не им се отдава каза Викус.

— Горноземецо, радвай се, ако смятат, че баща ти може да им бъде от полза. Единствено това ще му даде време — каза Лукса печално.

— И ти ли си срещала татко? — попита той.

— Не — отвърна тя. — Бях твърде малка за такива срещи.

— По онова време Лукса все още се занимаваше с куклите си — каза Викус. Грегор се помъчи да си представи Лукса с кукла и не можа.

— Родителите ми го познаваха и говореха благосклонно за него — каза Лукса.

Родителите ѝ. Тогава още беше имала родители. Грегор се зачуди как ли ги бяха убили плъховете, но знаеше, че никога няма да попита.

— Лукса казва истината. В момента плъховете са наши непримирими врагове. Ако срещнеш плъх извън стените на Регалия, имаш две възможности — да се биеш или да бъдеш убит. Единствено надеждата за голяма облага би опазила човешко същество живо в техните лапи. Особено горноземец — обясни Викус.

— Не разбирам защо ни мразят толкова много — каза Грегор. Сети се за изгарящите очи на Шед, за последните му думи: „Горноземецо, ще те преследваме до последния плъх”. Може би знаеха как хората в Горната земя поставят капани, тровят и избиват плъховете. Освен онези, които използваха в лабораторни експерименти.

Кикус и Лукса си размениха поглед:

— Трябва да му кажем, Лукса. Трябва да научи пред какво е изправен — каза Викус.

— Наистина ли мислиш, че е той? — попита тя.

— Кой? Кой „той”? — обади се Грегор. Изпита лошо предчувствие за посоката, в която отиваше този разговор.

Викус стана от масата:

— Елате — каза той и излезе навън.

Грегор се изправи и с усилие на волята понесе Бутс в изтръпналите си ръце. Двамата с Лукса стигнаха до вратата едновременно и спряха.

— След теб — каза той.

Тя му хвърли кос поглед и последва Викус.

От двете страни на коридорите се бяха подредили долноземци, които мълчаливо ги проследиха с поглед, а после изведнъж зашушукаха оживено. Не се наложи да отиват много надалече, преди Викус да спре пред полирана дървена врата. Грегор осъзна, че това беше първият дървен предмет, който виждаше в Подземната страна. Какво беше казал Викус за това, че нещо е „рядко като дърветата”? За дърветата беше нужна много светлина, така че как биха расли тук?

Викус извади ключ и отвори вратата. Взе факла от една поставка в коридора и ги въведе вътре.

Грегор пристъпи в стая, която приличаше на празен каменен куб. По всяка повърхност имаше издълбани неща. Не само по стените, но също и по пода и тавана. Това не бяха танцуващите животни, които беше виждал другаде в Регалия: бяха думи. Миниатюрни думи, чието издълбаване сигурно беше отнело цяла вечност.

— А-Б-В — каза Бутс, както казваше винаги, щом видеше букви. — А-Б-В-Г— добави за по-убедително.

— Това са пророчествата на Бартолъмю Сандуич — каза Викус. — Веднага щом сме запечатали портите, той посветил остатъка от живота си на записването им.

„Бас държа, че го е направил”, помисли си Грегор. Звучеше точно като нещо, което лудият стар Сандуич би направил. Да завлече сума ти хора под земята, а после да се заключи в една стая и да издълбае още откачени неща по стените.

— Е, какво имаш предвид под „пророчества”? — попита Грегор, макар да знаеше какво представляваха пророчествата. Бяха предсказания за това, какво щеше да се случи в бъдещето. В повечето религии имаше такива, а баба му обожаваше една книга с пророества, от някакъв тип на име Ностра еди-кой си. Ако човек я чуеше какви ги приказва, бъдещето беше доста потискащо.

— Сандуич бил ясновидец — каза Викус. — Предрекъл много неща, които се случили на нашия народ.

— И цял куп, които не се случили? — попита Грегор, като се опита да звучи невинно. Не изключваше напълно възможността за пророчества, но беше скептичен по отношение на всичко, хрумнало на

Сандуич. Освен това, дори някой да ти каже какво ще се случи в бъдеще, какво можеш да направиш по въпроса?

— Някои още не сме разгадали — призна Викус.

— Предсказал е края на родителите ми — каза Лукса тъжно, като прокара пръсти по част от стената. — В това нямаше нищо загадъчно.

Викус я прегърна и погледна към стената.

— Не — съгласи се той меко. — Това беше ясно като бистра вода.

Грегор се почувства ужасно поне за десети път тази вечер. Отсега нататък, каквото и да мислеше, щеше да се опита да говори почтително за пророчествата.

— Но има едно, надвиснало наистина застрашително над главите ни. Нарича се „Сивото пророчество”, защото не знаем дали е прекрасно или ужасно — каза Викус. — Знаем със сигурност, че за Сандуич то било най-святото и влудяващо от прозренията му. Защото така и не успял да види крайния резултат, макар то да му се явявало много пъти.

Викус посочи към малка маслена лампа, която осветяваше една част от стената. Това беше единствената светлина в стаята, освен факлата. Може би я поддържаха постоянно запалена.

— Ще го прочетеш ли? — подкани го Викус и Грегор пристъпи напред. Пророчеството беше написано като стихотворение, в четири строфи. Някои от буквите бяха чудновато издълбани, но успя да го разчете.

— А-Б-В — каза Бутс, докосвайки буквите. Грегор започна да чете.

ДОЛНОЗЕМЦИ, ПАЗЕТЕ СЕ ЗОРКО:

НА КОСЪМ ВАШЕТО ВРЕМЕ ВИСИ.

И ЛОВЦИТЕ В ЖЕРТВИ ПРЕВРЪЩАТ СЕ,

В ЧЕРВЕНО ОБАГРЯТ СЕ БЕЛИ ВОДИ.

ТЕЗИ, ДЕТО В МРАКА УЛОВЕНАТА ПЛЯЧКА ГРИЗАТ,

ДНЕС ДОМА ВИ СА ПРАТЕНИ ДА РУШАТ.

БЕЗНАДЕЖДНИТЕ ТЪРСЯТ ПОСЛЕДНА НАДЕЖДА И

ТРЪГВАТ НА ПЪТ.

ГОРНОЗЕМЕЦЪТ-ВОИН, НА ЯСНОТО СЛЪНЦЕ ДЕТЕ,

СВЕТЛИНАТА В СВЕТА НИ ЩЕ ВЪРНЕ — А МОЖЕ БИ НЕ.

НО СБЕРЕТЕ СЪСЕДИТЕ СВОИ И

ПОСЛЕДВАЙТЕ НА ВОИНА ЗОВА,

ИЛИ ПЛЪХОВЕ СИВИ ЩЕ ПОГЪЛНАТ СВЕТА.

ГОРНОЗЕМЦИ ДВАМИНА И ДВАМА ПОТОМЦИ

КРАЛСКИ ОТ ДОЛНИЯ СВЯТ,

ДВАМА СМЕЛИ ХВЪРКАЧИ И ДВАМА ПЪЛЗЛИВЦИ;

И ДВАМА „ПРЕДАЧИ” НАКРАЙ ЩЕ СКЛОНЯТ.

ЕДИН ГРИЗАЧ РЕДОМ, ЕДИН ПЪК –

ИЗГУБЕН В ОТМИНАЛИ ДНИ.

И ОСМИНА ЩЕ БЪДАТ С НАС,

МЪРТЪВЦИТЕ КОГАТО БРОИМ.

ТОЗИ, КОЙТО ПОСЛЕДЕН ЗАГИНЕ,

ВЕРНОСТТА СИ КОМУ ЩЕ ДАРИ?

В РЪЦЕТЕ СИ ТОЙ НА ОСМИНАТА СЪДБАТА ДЪРЖИ.

ЗАТОВА ПОВЕЛЕТЕ МУ — НЕКА ГРИЖЛИВО ДА БДИ,

НЕКА БЪДЕ НАЩРЕК, ЩОМ СЪС СКОК ПОЛЕТИ.

ЧЕ ЖИВОТЪТ В СМЪРТ СЕ ПРЕВРЪЩА,

А МОЖЕ СМЪРТТА ЖИВОТ ДА РОДИ.

Грегор дочете стихотворението, не беше съвсем сигурен какво да каже и само измърмори:

— Какво значи това?

Викус поклати глава:

— Никой не знае със сигурност. Разказва за мрачно време, когато бъдещето на народа ни е неясно. Говори се за пътуване, не само на хора, а на много създания, което може да доведе или до избавление, или до разруха. Пътуването ще се предвожда от горноземец.

— Да, добре, тази част я схванах. Горноземецът воин и тъй нататък — каза Грегор.

— Попита защо плъховете хранят такава дълбока омраза към горноземците. Защото знаят, че един от тях ще е воинът от пророчеството — каза Викус.

— О, ясно — каза Грегор. — Е, кога ще дойде той?

Викус прикова очи върху Грегор:

— Вярвам, че вече е тук.

Глава 11

Грегор се събуди от неспокоен сън. Сцени на окървавени реки, баща му, заобиколен от плъхове, и Бутс, падаща в бездънни пещери, се вплитаха и разплитаха в сънищата му цяла нощ.

О, да. А после и тази история с воина.

Беше се опитал да им каже. Когато Викус намекна, че той е воинът от „Сивото пророчество” Грегор почти се изсмя. Но Викус беше сериозен.

— Сбъркали сте човека — каза Грегор. — Сериозно, кълна се, не съм никакъв воин.

Защо да се преструва и да им дава напразни надежди? Самурайските воини, воините на апачите, африканските воини, средновековните воини. Беше гледал филми. Беше чел книги. По никакъв начин не приличаше на какъвто и да е воин. Първо, те бяха големи мъже и обикновено имаха на разположение множество специални оръжия. Грегор беше на единайсет и освен ако една двегодишна сестра не се броеше за специално въоръжение, беше дошъл с празни ръце.

Освен това Грегор не обичаше да се бие. Отвръщаше на удара, ако някой му налетеше в училище, но това не се случваше често. Не беше особено едър, но се движеше бързо и другите гледаха да не се спречкват с него. Понякога се намесваше, ако банда момчета налагаха с юмруци някое от по-малките деца; не обичаше да гледа такива неща. Но никога не си търсеше битките, а не беше ли воденето на битки главното занимание на воините?

Викус и Лукса бяха изслушали възраженията му. Помисли си, че може и да беше убедил Лукса — тя все едно нямаше много високо мнение за него, — но Викус беше по-упорит.

— Колко горноземци оцеляват след падането в Подземната страна, как смяташ? Според мен един на десет. А колко успяват да се спасят от плъховете след това? Може би пак един на десет. Да приемем, че от хиляда горноземци оцеляват десет. Не е ли странно стечение на обстоятелствата това, че не само баща ти, а и ти и сестра ти пристигнахте живи при нас? — каза Викус.

— Предполагам, че е донякъде странно — призна Грегор. — Но не проумявам защо това ме превръща в точно този воин.

— Ще проумееш, когато разбереш по-добре пророчеството — каза Викус. — Всеки носи собствената си съдба. На тези стени е записана нашата съдба. А съдбата ти, Грегор, изисква да играеш роля в нея.

— Не знам за тая работа със съдбата — каза Грегор. — Искам да кажа, татко и Бутс, и аз… всички имаме едно и също перално помещение и се приземихме някъде доста близо до вас, затова си мисля, че е по-скоро съвпадение. Бих искал да помогна, но вероятно ще трябва да почакате още малко вашия воин.

Викус само се усмихна и каза, че ще поставят въпроса пред съвета на сутринта. Тази сутрин. Сега.

Въпреки всичките си притеснения — а той имаше такива в изобилие — Грегор не можеше да отрече едно чувство на зашеметяващо щастие, което го обземаше от време на време. Баща му беше жив! Почти веднага го заливаше нова вълна на тревога. „Да, жив е, но е пленен от плъховете!” И въпреки това, баба му винаги казваше: „Докато има живот, има надежда”.

Леле, колко ли щеше да ѝ хареса на баба му, ако знаеше, че за него се говори в някакво пророчество? Но, разбира се, не ставаше дума за него. Това беше някакъв воин, който — да се надяваме — щеше да се появи съвсем скоро и да му помогне да освободи баща си.

Това беше главната му цел сега. Как да спаси баща си?

Завесата се отвори и Грегор примижа на светлината. На прага стоеше Марет. Подутината на лицето му беше изчезнала, но синините щяха да останат още доста време.

Грегор се зачуди дали стражът още му беше ядосан, но Марет изглеждаше спокоен.

— Горноземецо Грегор, съветът изисква присъствието ти — каза той. — Ако побързаш, можеш първо да се измиеш и да се нахраниш.

— Добре — каза Грегор, надигна се и осъзна, че Бутс е облегнала глава на ръката му. Изправи се внимателно, без да я събуди. — Ами Бутс?

— Тя може да си спи — каза Марет. — Дулсет ще я наглежда.

Грегор се изкъпа набързо и се преоблече в чисти дрехи. Марет го заведе в малка стая, където беше сложено ядене, после застана на пост пред вратата.

— Хей, Марет — обади се Грегор, привличайки вниманието на стража. — Как са всички? Искам да кажа, Пердита и прилепите? Добре ли са?

— Пердита най-накрая се свести. Прилепите ще се оправят — каза Марет с равен тон.

— О, това е страхотно! — възкликна Грегор с облекчение. След положението на баща му, това, което го потискаше най-много, беше състоянието на долноземците.

Погълна лакомо закуската от хляб, масло и омлет с гъби. Пи горещ чай, приготвен от някаква билка и усети прилив на енергия.

— Готов ли си да се изправиш пред съвета? — попита Марет, като погледна празната му чиния.

— Напълно! — каза Грегор и скочи на крака. Чувстваше се толкова добре, колкото не се беше чувствал, откакто бе пристигнал в Подземната страна. Новината за баща му, възстановяването на долноземците, сънят и храната го съживиха.

Съветът, група от десетина възрастни долноземци, се беше събрал около кръгла маса в една стая до Високата зала. Грегор видя Викус и Соловет, които му се усмихнаха окуражително.

Лукса също беше там, с уморен и предизвикателен вид. Грегор можеше да се обзаложи, че са ѝ се карали за това, че снощи е тръгнала със спасителния отряд. Сигурен беше, че не е показала и най-малък признак на съжаление.

Викус представи хората около масата. Всички имаха странно звучащи имена, които Грегор моментално забрави. Съветът започна да му задава въпроси. Всякакви неща, като например кога е роден и дали може да плува и с какво се занимава в Горната земя. За много от тези неща не можеше да проумее защо са толкова важни. Наистина ли имаше значение, че любимият му цвят е зеленият? Двама долноземци обаче усърдно записваха всяка негова дума, сякаш беше безценна.

След известно време съветът сякаш забрави за присъствието му и съветниците заспориха помежду си. Долови фрази от рода на „син на слънцето” и „в червено обагрят се бели води”, и разбра, че говореха за пророчеството.

— Извинете — намеси се той накрая. — Предполагам, че Викус не ви е казал, но аз не съм воинът. Вижте, моля ви, това, което наистина ми е нужно, е да ми помогнете да отведа баща си у дома.

Всички на масата се втренчиха в него за миг, а после заговориха още по-възбудено. Сега непрекъснато чуваше думите „последвайте на воина зова”.

Накрая Викус почука с пръсти по масата, за да въведе ред:

— Членове на съвета, трябва да решим. Тук седи Грегор Горноземеца. Кой го смята за воина от „Сивото пророчество”?

Десет от дванайсетте вдигнаха ръце. Лукса не повдигна ръце от масата. Или не смяташе, че той е воинът, или не ѝ беше позволено да гласува. Вероятно и двете.

— Вярваме, че ти си воинът — каза Викус. — Ако ми призовеш да ти помогнем да върнеш баща си, ще откликнем на твоя призив.

Щяха да му помогнат! Кого го беше грижа защо?

— Добре, супер! — каза Грегор. — Каквото се надига! Искам да кажа, вярвайте каквото си искате. Няма проблем.

— Трябва да започнем пътуването възможно най-бързо — каза Викус.

— Готов съм! — заяви Грегор нетърпеливо. — Нека само да взема Бутс и можем да тръгваме.

— А, да, бебето — каза Соловет. И последва нова поредица от спорове.

— Чакайте! — изкрещя Викус. — Това ни струва много време. Грегор, не сме убедени, че пророчеството включва сестра ти.

— Какво? — възкликна Грегор. Не можеше да си спомни пророчеството много добре. Трябваше да попита Викус дали може да влезе в стаята и да го прочете отново.

— Пророчеството споменава дванайсет създания. Само две са описани като горноземци. Ти и баща ти напълвате този брой — каза Соловет.

— В пророчеството се говори и за един изгубен. Това може да е баща ти и тогава Бутс е вторият горноземец. Но може да става въпрос и за плъх — каза Викус. — Пътуването ще бъде трудно. Пророчеството предупреждава, че четирима от дванайсетте ще изгубят живота си. Може би е най-разумно да оставиш Бутс тук.

Около масата се разнесе всеобщ одобрителен шепот.

На Грегор му се зави свят.

Да остави Бутс? Да я остави тук в Регалия при долноземците? Не можеше да направи това! Не защото мислеше, че ще се отнасят лошо с нея. Но тя щеше да е толкова самотна, а и какво би станало, ако той и баща му не успееха да се върнат? Тя никога нямаше да се прибере у дома. И все пак, той знаеше колко зли бяха плъховете. И как щяха да го преследват. До последния плъх.

Не знаеше какво да прави. Погледна лицата с непроницаеми изражения и си помисли, че долноземците вече бяха решили да ги разделят.

„Не се делете!” Не му ли казваше майка му точно това винаги, когато той извеждаше сестрите си? „Не се делете!”

Тогава забеляза, че Лукса избягваше погледа му. Беше преплела пръсти върху каменната маса пред себе си и се взираше напрегнато в тях.

— Какво щеше да направиш, ако Бутс ти беше сестра, Лукса? — попита той. В стаята стана много тихо. Беше ясно, че съветът не искаше да чуе мнението ѝ.

— Аз нямам сестра, Горноземецо — каза Лукса.

Грегор изпита разочарование. Няколко членове на съвета промърмориха одобрително. Лукса огледа светкавично хората около масата и се намръщи.

— Но ако имах и ако бях на твое място — продължи тя пламенно, — нямаше нито за миг да я изпусна от очи!

Той каза: „Благодаря” но тя едва ли го чу поради шумните възражения от страна на съвета. Затова каза с по-висок глас:

— Ако Бутс не дойде, и аз няма да тръгна!

В стаята цареше врява и хаос, когато един прилеп влетя през вратата и рухна върху масата, при което всички млъкнаха. Върху прилепа лежеше смъртно бледа жена и притискаше ръце към гърдите си, за да спре шуртящата кръв. Едното крило на прилепа се прибра към тялото, но другото стърчеше под особен ъгъл, явно счупено.

— Анчел е мъртъв. Дафни е мъртва. Плъховете намериха Шед и Фангор. Крал Горджър е изпратил войските си. Идват насам — изрече задавено жената.

Викус я задържа преди да падне.

— Колко са, Кийда? — попита той.

— Много — прошепна тя. — Много плъхове. — И се отпусна безжизнено.

Глава 12

— Вдигайте тревога! — изкрещя Викус и всички се впуснаха в трескава дейност. Засвириха рогове, влизаха и излизаха хора, прилепи се спускаха да получат заповеди и изчезваха отново, без да се приземяват нито за миг.

Всички престанаха да обръщат внимание на Грегор, докато се готвеха за спешни действия. Искаше да попита Викус какво става, но той стоеше във Високата зала сред неясен облак от прилепови криле и издаваше нареждания.

Грегор излезе на балкона и видя Регалия да гъмжи като кошер. Прииждаха много плъхове. Долноземците преминаваха в отбрана. Той изведнъж осъзна, че бяха във война.

От ужасяващата мисъл — и височината на балкона — му се зави свят. Залитна, влезе обратно в залата и в този момент една силна ръка го хвана за рамото:

— Горноземецо Грегор, приготви се, защото потегляме скоро — каза Викус.

— Закъде? Къде отиваме? — попита Грегор.

— Да спасим баща ти — каза Викус.

— Сега? Можем ли да тръгнем, когато плъховете нападат? — попита Грегор. — Искам да кажа, започва война, нали?

— Не каква да е война. Вярваме, че това е войната, предсказана в „Сивото пророчество”. Тази, която може да причини пълното унищожение на нашия народ — каза Викус. — Да тръгнем на мисия и търсенето на баща ти е най-голямата ни надежда да оцелеем в тази война — каза Викус.

— Мога да взема Бутс, нали? — попита Грегор. — Искам да кажа, вземам я — поправи се той.

— Да, Бутс ще дойде — каза Викус.

— Какво трябва да направя? Каза да се приготвя — попита Грегор.

Викус се замисли за миг и повика Марет.

— Заведи го в музея, нека избере каквото смята, че може да му помогне по време на пътуването. А, ето я делегацията от Троя! — възкликна Викус и пристъпи в нова буря от криле.

Марет се втурна към вратата и Грегор хукна след него. Три стълбища и няколко коридора по-късно пристигнаха в голяма зала, пълна с отрупани лавици.

— Тук са предметите, паднали от Горната земя. Помни, че каквото избереш, трябва да го носиш — нареди Марет, като пъхна кожена торба с връзки в ръцете му.

Полиците бяха пълни с всякакви неща — от бейзболни топки до автомобилни гуми. На Грегор му се щеше да има време да прегледа предметите по-внимателно; някои сигурно бяха на стотици години. Но времето беше лукс, с който не разполагаше. Помъчи се да се съсредоточи.

Какво можеше да вземе, което щеше да му е от полза по време на пътуването? От какво щеше най-много да има нужда в Подземната страна? Светлина?

Намери работещо фенерче и събра батерии от всеки електрически уред, който успя да открие.

Нещо друго привлече погледа му. Беше каска, като онези, които носеха работниците, които полагаха тръби под земята. Отпред имаше вградена лампа, за да могат да виждат в мастилено тъмните тунели под Ню Йорк. Грабна каската и я нахлупи здраво на главата си.

— Трябва да вървим! — нареди Марет. — Трябва да вземем сестра ти и да излитаме!

Грегор се обърна да го последва и тогава я видя. Коренова бира! Съвсем истинска, неотворена, само леко вдлъбната тенекиена кутийка с коренова бира. Изглеждаше почти като нова. Знаеше, че това бе разточителство, че би трябвало да вземе само най-важните неща, но не можеше да устои. Това беше любимото му питие, а и му напомни за вкъщи. Пъхна кутийката в торбата си.

Детската стая беше наблизо. Грегор изтича дотам и видя Бутс да седи щастливо сред три едва проходили долноземски деца — правеха си чаено парти. За секунда той се поколеба дали да не я остави. Нямаше ли да е в по-голяма безопасност тук в двореца? Но после си спомни, че дворецът скоро щеше да е обсаден от плъхове. Грегор знаеше, че не може да я остави да посрещне това сама. Каквото и да се случеше, щяха да са заедно.

Дулсет донесе на Грегор раница и намести Бутс в нея. Отдолу върза малък пакет.

— Пелени — каза тя. — Няколко играчки и малко лакомства.

— Благодаря — каза Грегор, признателен, че някой беше помислил за практичната страна на пътуването с Бутс.

— Довиждане, сладка Бутс — каза Дулсет и я целуна по бузата.

— Чао, Дулси — каза Бутс. — Доско’ло!

— Не се тревожи. Ще се върна. Ще се видим скоро — каза Грегор.

— Да, ще се видим скоро — каза Дулсет, но очите и се напълниха със сълзи.

— Пази се, Дулсет — каза Грегор, като се ръкува неловко с нея.

— Лети високо, Горноземецо Грегор — пожела му тя.

Във Високата зала участниците в мисията се готвеха за потегляне. Няколко прилепа бяха кацнали на земята и ги товареха със запаси.

Грегор видя Хенри да прегръща за сбогом болезнено слаба тийнейджърка. Тя плачеше неудържимо въпреки опитите му да я утеши.

— Сънищата, братко — изхълца тя, — сънищата станаха по-лоши. Очаква те някакво ужасно зло.

— Не се безпокой, Нериса, не възнамерявам да умирам — каза Хенри утешително.

— Има неща, по-лоши от смъртта — каза сестра му. — Лети високо, Хенри. Лети високо. — Прегърнаха се и Хенри се метна върху кадифено-черния си прилеп.

Грегор гледаше нервно как момичето идва към него. Никога не можеше да измисли какво точно да каже, когато хората плачеха. Но докато стигне до него, тя се беше овладяла. Подаде му малък пергаментов свитък.

— За теб, Горноземецо — каза тя. — Лети високо. — И преди той да успее да отговори, тя се отдалечи, като се подпираше с ръка за стената.

Той разгъна листа, който не беше от хартия, а от някаква изсушена животинска кожа, и видя, че върху него внимателно беше написано „Сивото пророчество”. „Много странна работа”, помисли си Грегор. Искаше му се да го прочете пак и може би да го разбере по-добре. Канеше се да помоли Викус, но в бързината беше забравил.

— Откъде знае, че го искам? — промърмори той на Бутс.

— Нериса знае много неща. Познава всичко — каза едно момче, което възсядаше златист прилеп до него. Когато погледна отново, Грегор видя, че това беше Лукса, но косата ѝ беше съвсем късо подстригана.

— Какво е станало с косата ти? — попита Грегор, като пъхаше пророчеството в джоба си.

— Дългите къдрици са опасни в битка — каза Лукса небрежно.

— Лоша работа — искам да кажа, и къса изглежда добре — побърза да каже Грегор.

Лукса избухна в смях:

— Горноземецо Грегор, мислиш ли, че красотата ми има някакво значение в такива времена?

Лицето на Грегор пламна от смущение:

— Нямах това предвид.

Лукса само поклати глава към Хенри, който ѝ се хилеше в отговор:

— Вярно казва Горноземеца, братовчедке. Приличаш на остригана овца.

— Толкова по-добре — заяви Лукса. — Защото кой ще нападне овца?

— Бее — обади се Бутс. — Бееее. — И Хенри се разсмя толкова силно, че за малко не падна от прилепа си.

— Овца вика „бее” — каза отбранително Бутс, което го накара да прихне отново.

Грегор също едва се сдържа да не се разсмее. За момент се беше почувствал, сякаш е сред приятели. Но тези хора трябваше доста да се постараят, преди да ги приеме за приятели. За да прикрие неволната си грешка, той се зае да търси удобен начин да носи кожената си торба, така че ръцете му да са свободни. Завърза я за страничната презрамка на раницата.

Когато вдигна поглед, видя, че Лукса го гледа любопитно.

— Какво носиш на главата си, Горноземецо? — понита тя.

— Това е каска. С лампа — каза Грегор. Включи и изключи лампата, за да ѝ покаже. Ясно му беше, че тя си умираше да я пробва, но не искаше да помоли. Грегор бързо претегли наум вариантите. Вярно, не бяха приятели… но беше по-добре да се разбира с нея, ако можеше. Имаше нужда от нея, за да намери баща си. Грегор ѝ подаде каската:

— Ето, разгледай я.

Лукса се опита да си придаде безразличен вид, но пръстите ѝ нетърпеливо опипаха електрическия ключ.

— Как се задържа светлината вътре без въздух? Не се ли сгорещява на главата ти? — попита тя.

— Работи с батерия. Това е електричество. А между светлината и главата ти има слой пластмаса. Може да я пробваш, ако искаш — каза Грегор.

Без колебание, Лукса сложи каската на главата си.

— Викус ми е разказвал за електричеството — каза тя. Обходи с лъча светлина помещението, преди неохотно да върне каската на Грегор. — Ето, трябва да си пестиш горивото.

— Ще сложиш начало на нова мода — обади се Хенри весело. Грабна една от малките факли от стената и я сложи върху главата си. От челото му сякаш излизаха пламъци. — Какво ще кажеш, Лукса? — попита той, показвайки ѝ профила си с преувеличена напереност.

— Косата ти се подпали! — внезапно ахна тя и посочи. Хенри пусна факлата и заудря с длани косата си, докато Лукса пищеше истерично.

Осъзнал, че това е шега, Хенри я хвана здраво за главата и започна да подръпва късата ѝ коса, докато тя се смееше безпомощно. За миг сякаш бяха две хлапета от Горната земя. Като брат и сестра, като Грегор и Лизи, боричкащи се на шега.

Викус се зададе с големи крачки през залата:

— Вие двамата сте в доста весело настроение, като се има предвид, че сме във война — каза той с намръщено изражение и се метна на прилепа си.

— Просто излишък от силен дух, Викус — каза Хенри и пусна Лукса.

— Пести си духа — ще ти трябва там, където отиваме. Качи се при мен, Грегор — каза Викус и протегна ръка. Грегор се метна зад него върху едрия му сив прилеп.

Бутс го срита нетърпеливо в ребрата:

— И аз язди! И аз язди! — изписка тя с тънко гласче.

— Качвайте се! — нареди Викус и Хенри и Лукса скочиха върху прилепите си. Грегор видя, че Солопет и Марет също се готвят да потеглят. Марет яздеше прилеп, който Грегор не беше виждал преди. Вероятно другият му прилеп още се възстановяваше.

— Излитайте! — нареди Соловет и петте прилепа се издигнаха във V-образен строй.

Докато се издигаха във въздуха, на Грегор му се струваше, че ще се пръсне от вълнение и щастие. Отиваха при баща му! Щяха да го спасят и да го заведат у дома, и майка му щеше да се усмихне, наистина да се усмихне отново, и щеше да има празници, които те щяха наистина да празнуват, а не да се ужасяват от тях, и музика, и… и изпреварваше събитията. Нарушаваше непрекъснато правилото си и след минута щеше да спре, но през тази минута искаше да си мечтае само за хубави неща.

Летяха над Регалия и безумната суматоха долу напомни на Грегор колко тежка и сериозна беше задачата им. Портите към стадиона се укрепяваха с грамадни каменни плочи. Каруци с храна задръстваха пътищата. Хора, понесли бебета и вързопи, бързаха към двореца. Навсякъде палеха допълнителни факли и градът приличаше на осветен от слънцето.

— Не искате ли да е по-тъмно, ако ще има нападение? — попита Грегор.

— Ние не, но плъховете — да. Ние имаме нужда от очите си, за да се бием, а те — не — каза Викус. — По-вечето създания в Подземната страна — пълзливците, прилепите, рибите — нямат нужда от светлина. Ние, хората, сме загубени без нея.

Грегор съхрани това сведение в ума си. В крайна сметка да вземе фенерчето се оказа най-добрата идея.

Градът бързо отстъпи място на обработваема земя и Грегор за пръв път видя как се изхранваха долноземците. Обширни ниви с някакъв вид зърно растяха под безкрайни редици висящи бели лампи.

— С какво работят лампите? — попита Грегор.

— Горят с газ от земята. Баща ти беше изключително впечатлен от нашите ниви. Предложи и план за осветяване на града ни, но в момента цялата светлина отива за храната — каза Викус.

— Някой горноземец ли ви показа как да направите това? — попита Грегор.

— Грегор, не сме си оставили умовете в Горната земя, когато сме паднали. Имаме изобретения точно както и вие, а светлината е изключително скъпоценна за нас. Да не мислиш, че ние, горките долноземци, не може и сами да сме намерили някакъв начин да я използваме? — попита Викус добродушно.

Грегор се почувства глупаво. Някак беше смятал долноземците за изостанали. Те още си служеха с мечове и носеха чудновати дрехи. Но не бяха глупави. Баща му казваше, че дори сред пещерните хора е имало гении. Някой беше изобретил колелото.

Соловет летеше успоредно с тях, но беше потънала в разговор с два прилепа, които се бяха присъединили към групата. Тя разгърна върху гърба на прилепа си голяма карта и започна да я разглежда внимателно.

— Опитва се да открие къде е баща ми? — обърна се Грегор към Викус.

— Съставя план за нападение — каза Викус. — Съпругата ми предвожда нашите воини. Пътува с нас не за да направлява мисията, а за да прецени каква подкрепа можем да очакваме от съюзниците си.

— Така ли? Мислех, че ти командваш. Е, ти и Лукса — каза Грегор, защото, всъщност, не можеше да определи как точно стояха нещата. Изглежда Лукса даваше заповеди, но все пак можеше да загази заради разни неща.

— Лукса ще се възкачи на трона, когато навърши шестнайсет. Дотогава Регалия се управлява от съвета. Аз съм само един скромен дипломат, който прекарва свободното си време в опити да научи младите от кралската фамилия на благоразумие. Виждаш колко добре успявам — отбеляза Викус иронично. Хвърли поглед към Хенри и Лукса, които се премятаха буйно в небето, като се стремяха да се съборят взаимно от прилепите си. — Не се заблуждавай от любезното държание на Соловет. В планирането на битки тя е по-коварна и по-хитра дори от плъх.

— Еха! — възкликна Грегор. Любезното ѝ държание наистина го беше заблудило.

Грегор се раздвижи върху прилепа, за да се намести, и нещо го смушка в крака. Измъкна от джоба си пророчеството, което Нериса му беше дала, и го разви. Може би сега моментът щеше да е подходящ да зададе на Викус някои въпроси.

— Е, мислиш ли, че можеш да ми обясниш това „Пророчество за сивото”?

— „Сивото пророчество” — поправи го Викус. — Какво от него те озадачава?

„Всичко”, помисли си Грегор, но каза:

— Хайде да го прегледаме ред по ред. — Той започна да чете стихотворението.

ДОЛНОЗЕМЦИ, ПАЗЕТЕ СЕ ЗОРКО:

НА КОСЪМ ВАШЕТО ВРЕМЕ ВИСИ.

Е, това изглеждаше доста ясно. Беше предупреждение.

И ЛОВЦИТЕ В ЖЕРТВИ ПРЕВРЪЩАТ СЕ,

В ЧЕРВЕНО ОБАГРЯТ СЕ БЕЛИ ВОДИ.

Помоли Викус да разтълкува втория ред.

— По традиция плъховете са ловците на Подземната страна, защото с радост биха проследили п убили всички ни. Миналата нощ ние ги преследвахме, за да спасим теб. Следователно ловците се превърнаха в преследвани. Бялата вода потече чернена, когато хвърлихме телата им в реката.

— О-о… — каза Грегор. Нещо го безпокоеше, но не можеше да определи точно какво.

ТЕЗИ, ДЕТО В МРАКА УЛОВЕНАТА ПЛЯЧКА ГРИЗАТ,

ДНЕС ДОМА ВИ СА ПРАТЕНИ ДА РУШАТ.

— Тези, които „в мрака уловената плячка гризат”, плъховете ли са? — попита той.

— Точно така — каза Викус.

БЕЗНАДЕЖДНИТЕ ТЪРСЯТ ПОСЛЕДНА НАДЕЖДА И

ТРЪГВАТ НА ПЪТ.

Мисията за намирането на баща му. Значи, той беше избягал, долноземците го бяха спасили, а сега бяха във война и потегляха на мисията. Грегор внезапно разбра какво го смущаваше.

— Значи… всичко това е по моя вина! — възклик-

на той. — Никога нямаше да се случи, ако не се бях опитал да избягам! — Сети се за приближаващата армия от плъхове. Какво беше направил?

— Не, Грегор, изхвърли от ума си тази мисъл — заяви Викус твърдо. — Ти си само един участник в дълга и трудна история. „Сивото пророчество” те впримчи, както впримчи и нас, много отдавна.

Грегор мълчеше. Думите на Викус никак не го успокоиха.

— Чети нататък — каза Викус и Грегор наведе глава към листа. Светлините на Регалия бяха избледнели и трябваше да присвие очи, за да вижда на слабата светлина от факлите.

ГОРНОЗЕМЕЦЪТ-ВОИН, НА ЯСНОТО СЛЪНЦЕ ДЕТЕ,

СВЕТЛИНАТА В СВЕТА НИ ЩЕ ВЪРНЕ — А МОЖЕ БИ НЕ.

НО СБЕРЕТЕ СЪСЕДИТЕ СВОИ И

ПОСЛЕДВАЙТЕ НА ВОИНА ЗОВА,

ИЛИ ПЛЪХОВЕ СИВИ ЩЕ ПОГЪЛНАТ СВЕТА.

— Значи, твърдиш, че следващата част се отнася за мен — отбеляза той нещастно.

— Да, ти си горноземецът-воин, по очевидни причини — каза Викус, макар Грегор да не смяташе, че причините бяха толкова очевидни. — Ти си „син на слънцето”, като горноземец, но също и синът, който търси баща си. Това е една от онези комични игри на думи, които Сандуич много е обичал.

— Да, забавен тип е бил — каза Грегор мрачно. Ха-ха.

— Сега следващите редове са най-сивите и неясни — каза Викус. — Сандуич така и не успял да види ясно дали всъщност успяваш да върнеш светлината или се проваляш. Но изключително твърдо е настоял да тръгнем на тази мисия или да загинем от зъбите на плъховете.

— Е, това не е особено вдъхновяващо — каза Грегор. Но за първи път Сандуич беше успял да го развълнува. Възможността Грегор да се провали правешe цялото пророчество по-правдоподобно.

— Каква светлина се очаква от мен да върна? — понита Грегор. — Да не би да съществува свещена факла или нещо от този род?

— Това е метафора. Под „светлина” Сандуич има предвид „живот”. Ако плъховете успеят наистина да угасят светлината ни, ще угасят и живота ни — каза Викус.

Метафора? Грегор си помисли, че щеше да е по-лесно, ако трябваше да върне истинска факла. Как можеше да върне някакво метафорично понятие, което не разбираше истински?

— Това може да се окаже сложна работа — каза той и продължи да чете.

ГОРНОЗЕМЦИ ДВАМИНА И ДВАМА ПОТОМЦИ

КРАЛСКИ ОТ ДОЛНИЯ СВЯТ,

ДВАМА СМЕЛИ ХВЪРКАЧИ И ДВАМА ПЪЛЗЛИВЦИ;

И ДВАМА „ПРЕДАНИ” НАКРАЙ ЩЕ СКЛОНЯТ.

— За какво са всички тези двойки? — попита Грегор.

— Това ни подсказва кого трябва да убедим да ни придружи в мисията. Приемаме, че „двамината юрноземци” сте ти и сестра ти. „Двамата кралски потомци от Долния свят” са Лукса и Хенри. Сестрата на Хенри, Нериса, както може би си се досетил, не беше възможен избор. „Хвъркачите” са прилепи. Пълзливците са хлебарки. Преданите са паяци. Сега потегляме да съберем съседите си в реда, в който ни диктува пророчеството. Първо прилепите.

Броят на прилепите се увеличаваше, докато летяха. Хенри въведе групата в просторна пещера. Грегор леко се стресна и подскочи, когато осъзна, че неравностите по тавана са стотици прилепи, увиснали от него.

— Но нали вече имаме прилепи? — попита Грегор.

— Нужно ни е официално позволение да ги вземем на мисията — каза Викус. — Освен това трябва да обсъдим някои военни въпроси.

В средата на пещерата се издигаше каменен цилиндър. Стените му бяха гладки и хлъзгави като онези на двореца. Върху кръглия, равен връх чакаше група прилепи.

Викус се обърна отново към Грегор и прошепна:

— Ние, хората, знаем, че ти си воинът, но други създания може да имат съмнения. Независимо кой мислиш, че си или не си, изключително важно е нашите съседи да вярват, че ти си избраният.

Грегор се опитваше да си изясни това, когато се приземиха върху големия каменен стълб. Всички слязоха от прилепите си. От двете страни последваха дълбоки поклони и размяна на поздрави.

Един особено внушителен, сребристобял прилеп, изглежда, се разпореждаше тук.

— Кралица Атина — каза Викус и го представи. — Запознайте се с Грегор Горноземеца.

— Ти ли си воинът? Ти ли си този, който отправя зова? — попита прилепът с мек мъркащ тон.

— Ами, всъщност аз… — Грегор видя, че Викус се намръщи и млъкна. Беше се наканил да подхване тирадата си за това, как не той е воинът, но после какво? Викус му беше прошепнал нещо за това, как другите вярват, че той е избраният. Започваше война. Нямаше вероятност прилепите да изпратят ценни хвъркачи на неясна и безнадеждна мисия. Ако гега той отречеше, че е воинът, мисията щеше да оъде отменена, а баща му щеше да е мъртъв. Това реши окончателно въпроса.

Грегор се изправи решително и се опита да овладее треперливата нотка, която се промъкна в гласа му:

— Аз съм воинът. Аз съм този, който отправя зова.

Прилепът остана неподвижен за момент, после кимна.

— Той е. — Тя говореше с такава убеденост, че за миг Грегор успя да мисли за себе си като за воин. Дързък, храбър, силен воин, за когото долноземците щяха да разправят истории в продължение на столетия. Почти си представи как повежда ескадрила прилепи в битка, стъписва плъховете, спасява Подземната страна от…

— Ге-го, аз пишка! — обяви Бутс.

И ето го, застанал там, едно момче със смешна каска и очукано фенерче и куп батерии, които дори не беше изпробвал, за да види дали не са изтощени.

Могъщият воин се извини и смени един памперс.

Глава 13

Викус и Соловет се подготвиха за нещо като военен съвет с прилепите.

— Няма ли да ви трябвам и аз? — попита Грегор не толкова защото мислеше, че ще допринесе с нещо за срещата, колкото защото се чувстваше поен гурно близо до Викус. Да остане сам на върха на иисокия цилиндър, заобиколен от стотици прилепи, не му беше много приятно.

А и кой щеше да поеме нещата в ръце, ако се наложи? Лукса? Това не беше добре.

— Не, благодаря, Грегор. Ще обсъждаме разположението на войските си, а не трудностите, свързани с мисията. Няма да отсъстваме дълго — каза Викус.

— Няма проблем — каза Грегор, но вътрешно не беше толкова сигурен.

Преди да тръгнат, едрият сив прилеп на Викус прошепна нещо в ухото на Лукса. Тя се усмихна, погледна Грегор и кимна.

„Вероятно ми се смеят, задето разправям, че съм воинът”, помисли си Грегор. Но не беше това.

— Еврипид казва, че му натъртваш хълбоците — каза Лукса. — Иска да те науча да яздиш.

Това смути Грегор. Мислеше си, че се справя доста добре като за начинаещ.

— Как така му натъртвам хълбоците?

— Много силно стискаш крака. Трябва да имаш доверие на прилепите. Няма да те изпуснат — каза Лукса. — Това е първият урок, който преподаваме на бебетата.

— Аха — каза Грегор. Лукса някак успяваше да го унижи дори когато не се опитваше.

— За малките е по-лесно — каза Марет бързо. — Също като сестра ти, те още не са се научили да се страхуват. Тук си имаме поговорка: „Куражът се брои само когато умееш да броиш”. Можеш ли да броиш, Бутс? — Марет вдигна пръсти пред Бутс, която се мъчеше да събуе сандала на Грегор. — Едно… две… три!

Бутс се усмихна и вдигна пухкавите си пръстчета, имитирайки жеста:

— Не, аз! Едно… две… тли… четили седем десет! — завърши тя и вдигна двете си ръце във въздуха, за да отбележи постижението си.

Хенри взе Бутс на ръце и я задържа на една ръка разстояние, както някой би държал мокро кученце:

— Бутс няма страх, нито ще има, като се научи да брои правилно. Искаш да летиш, нали, Бутс? Да пояздиш прилепа? — попита той дяволито.

— Аз язди! — каза Бутс и се заизвива, за да се измъкне от неудобната хватка на Хенри.

— Давай тогава! — каза Хенри и я подхвърли през колоната.

Грегор ахна, когато видя как Бутс, сякаш на забавен кадър, плавно излита от ръцете на Хенри и се устремява надолу в тъмното.

— Хенри! — възкликна Марет, шокиран. Лукса обаче се хилеше.

Грегор залитна до ръба на колоната и примижа в тъмнината. На слабата светлина на факлите, запалени от прилепите, се виждаше само на няколко метра. Нима Хенри наистина беше запратил Бутс към смъртта ѝ? Не можеше да повярва. Не можеше…

Радостен писък се разнесе някъде над главата му:

— Още!

Бутс! Но какво правеше тя там горе? Грегор се засуети с фенерчето си. Лъчът беше силен и проряза широка светла диря през черната тъмнина.

Двайсет прилепа кръжаха около пещерата и играеха на нещо като гоненица с Бутс. Един я вдигаше нависоко, премяташе се и запращаше момиченцето в свободно падане към земята. Но много преди да стигне долу, друг прилеп я поемаше внимателно, надигаше се и с премятане пак я подхвърляше във въздуха. Бутс се смееше възторжено. „Още! Още!”, нареждаше тя на прилепите всеки път, когато се приземеше. И всеки път щом те я пуснеха, стомахът па Грегор се качваше в гърлото.

— Стига! — изсъска той на долноземците. Хенри и Лукса изглеждаха изненадани. Или никой досега не беше крещял на тези разглезени кралски отрочета, или още не бяха виждали Грегор да губи самообладание. Той сграбчи Хенри за предницата па ризата: — Доведи я веднага! — Хенри вероятно можеше да го размаже, но на Грегор не му пукаше.

Хенри вдигна длани в престорен жест на капитулация:

— Успокой се, Горноземецо. Няма нищо опасно — каза той, като се хилеше.

— В действителност, Грегор, тя е в по-голяма безопасност с прилепите, отколкото в човешки ръце — каза Лукса. — И не се страхува.

— Тя е само двегодишна! — изкрещя Грегор и се обърна към нея. — Ще започне да си мисли, че може да скочи отвсякъде и все ще има кой да я хване!

— Тя може! — каза Лукса, без да вижда проблема.

— Не и у дома, Лукса! Не и в Горната земя! — каза Грегор. — А не планирам да остана на това кофти място завинаги!

Може и да не бяха разбрали какво точно имаше предвид с „кофти”, но беше съвсем ясно, че това е обида.

Лукса вдигна ръка и един прилеп се спусна до тях, като леко преобърна Бутс и я остави в ръцете на Грегор. Той я улови и я стисна в силна прегръдка. Долноземците вече не се смееха.

— Какво значи „кофти”? — попита хладно Лукса.

— Няма значение — каза Грегор. — Това е просто нещо, което ние горноземците казваме, когато виждаме невръстните си сестри, подмятани на-сам-натам от прилепи. Виждаш ли, за нас, това е кофти.

— Беше замислено като забавление — каза Хенри.

— О, да. Трябва да отворите тематичен увеселителен парк. Ще се извие опашка от желаещи оттук чак до повърхността — каза Грегор.

Сега те вече наистина нямаха представа за какво говори, но тонът му беше толкова саркастичен, че но можеше да им убегне.

Бутс се измъкна от ръцете му и хукна към ръба на колоната.

— Още, Ге-го! — изписка тя.

— Не, Бутс! Не, не! Никакво скачане! — викна Грегор, като успя да я улови точно на косъм. — Виждаш ли, ето за това говоря! — каза той на Лукса.

Намести Бутс в раницата и я вдигна на гърба си.

Долноземците бяха объркани от гнева му и засегнати от тона му, макар и да не разбираха думите му.

— Е, във всеки случай, не Бутс имаше нужда от уроци — каза Лукса. — А ти.

— О, откажи се от тази мисъл, Лукса — подхвърли подигравателно Хенри. — Че току-виж, като се върне у дома, може да забрави, че вече не е в нашата „кофти” земя и да скочи от собствения си покрив!

Лукса и Хенри се засмяха враждебно. Марет изглеждаше смутен. Грегор знаеше, че това е предизвикателство, и една част от него гореше от желание да го приеме. Просто да се затича и да скочи в тъмнината и да повери останалото на прилепите. Друга част от него не искаше да играе тази малка игра. Лукса и Хенри искаха той да скочи, за да могат да му се смеят, когато размята ръце и крака във въздуха. Предполагаше обаче, че и двамата мразеха да не им се обръща внимание. Затова ги изгледа презрително и се отдалечи.

Усещаше как зад него Лукса буквално се пръска от яд.

— Можех да те метна през стената, Горноземецо, и нямаше да се наложи да отговарям пред никого! — каза Лукса.

— Ами хайде, направи го! — предизвика я Грегор, като протегна ръце. Знаеше, че това е лъжа. Щеше да ѝ се наложи да отговаря пред Викус.

Лукса гневно прехапа устна.

— О, остави „воина” на мира, Лукса — каза Хенри. — Не ни е от полза мъртъв… засега… и дори прилепите може да не успеят да компенсират непохватността му. Хайде да се надбягваме. — Тя се поколеба за момент, после се затича към ръба. Двамата с Хенри се издигнаха във въздуха като двойка красиви птици и изчезнаха, вероятно върху прилепите си.

Грегор стоеше с ръце на кръста и ги мразеше. Беше забравил, че Марет е зад гърба му.

— Не трябва да вземаш присърце думите им — каза тихо Марет. Грегор се обърна и видя, че Марет се колебае. — Като деца и двамата бяха по-мили, но откакто плъховете им отнеха родителите, се промениха.

— Плъховете са убили и родителите на Хенри? — попита Грегор.

— Няколко години преди тези на Лукса. Бащата на Хенри беше по-младият брат на краля. След горноземците, плъховете най-много биха искали да видят мъртво кралското семейство — каза Марет. — когато те загинаха, Нериса стана крехка като стъкло, Хенри — твърд като камък.

Грегор кимна. Никога не можеше да мрази хората много дълго, защото накрая винаги откриваше нещо тъжно за тях, което обясняваше защо са такива. Като това хлапе в училище, което всички мразеха, защото вечно тормозеше малките, докато един ден разбраха, че баща му го беше пребил и го бяха нкарали в болницата. За такива неща Грегор можеше да изпитва единствено съчувствие.

Викус се върна след няколко минути и Грегор се качи върху прилепа му, без да каже нито дума. Докато излитаха, осъзна колко силно стиска прилепа и се опита да отслаби хватката си. Викус яздеше със свободно полюляващи се крака. Грегор също отпусна своите и установи, че всъщност така беше по-лесно да се задържи и да пази равновесие.

— Сега трябва да посетим пълзливците — каза Викус. — Искаш ли да продължим да тълкуваме пророчеството?

— Може би по-късно — отговори Грегор. Викус не настоя. Вероятно си имаше доста грижи с войната и всичко останало.

Нещо друго измъчваше Грегор сега, когато беше овладял гнева си. Знаеше, че не беше отказал да скочи от колоната само за да ядоса Лукса и Хенри. И не беше само защото щяха да му се смеят. Нищо чудно, че беше споменал тематичните увеселителни паркове. Влакчетата, бънджи-скоковете, скоковете с парашут — мразеше ги. Понякога се качваше на влакчетата, защото ако откажеше, всички щяха да го помислят за страхливец, но те не му бяха забавни. Какво му беше забавното да усещаш как светът се изплъзва изпод краката ти? А и във влакчетата поне имаше предпазни колани.

Грегор не беше скочил, защото дълбоко в себе си се страхуваше да го направи и всички го знаеха.

Глава 14

Летяха през тъмни тунели в продължение на часове. Грегор усети как Бутс отпуска глава на рамото му и не я събуди. През деня не ѝ позволяваше да спи дълго, иначе се будеше посред нощ и искаше да си играе, но как можеше да я държи будна, когато беше тъмно и тя не можеше да помръдне? Щеше да се справи с последиците по-късно.

В тъмнината отново го обзеха потискащи мисли. Баща му, пленен от плъховете, плачещата му майка, опасностите за Бутс в това изпълнено с неизвестност пътуване, и собственият му страх на върха на онаи колона.

Усети, че прилепът се спуска за кацане и това го откъсна от мрачните му мисли, но не му беше приятно да види пак Лукса и Хенри. Беше сигурен, че щяха да бъдат по-самодоволни и снизходителни от всякога.

Спуснаха се в пещера, която беше толкова ниска, че крилете на прилепите докосваха и тавана, и пода. Кацнаха, Грегор слезе и разбра, че не може да се изправи, без каската му да се удари в тавана. Мястото приличаше на палачинка — кръгло, голямо и плоско. Ясно беше защо го бяха избрали хлебарките. Прилепите не можеха да летят добре, а хората и плъховете не можеха да се бият както трябва, тъй като таванът беше висок само метър и двайсет.

Събуди Бутс, на която новата обстановка май ѝ хареса. Тя започна да обикаля наоколо, застана на пръсти и вдигна ръка към тавана. Всички други седнаха на земята и зачакаха. Прилепите потрепваха, както предположи Грегор, от някакви звуци, които той дори не можеше да чуе.

Появи се делегация от хлебарки и се поклони ниско. Хората застанаха на колене и се поклониха в отговор, затова Грегор направи същото. Понеже не си падаше по официалните церемонии, Бутс затича с протегнати за поздрав ръце.

— Бубо’ечки! Го’еми бубо’ечки! — изписка тя.

Из групата хлебарки се разнесе доволно мърморене:

— Е тя принцесата, е тя? Е тя избраната, Темп, е тя?

Бутс си избра една определена хлебарка и я погали между антените:

— Ей, зд'асти! Ходим язди? Ние ходим язди?

— Познава ме принцесата, мен познава? — попита благоговейно хлебарката и всички останали хлебарки леко ахнаха. Дори хората и прилепите си размениха изненадани погледи.

— Ние ходим язди? Още язди? — каза Бутс. — Го яма бубо’ечка води Бутс язди! — каза тя и потупа хлебарката още по-енергично по главата.

— Леко, Бутс — каза Грегор, като побърза да хване ръката ѝ и после леко я постави върху главата на насекомото. — Бъди внимателна, като с кученцата.

— О, ‘нимателно, ‘нимателно — каза Бутс, като леко потупа хлебарката. Насекомото потръпна от радост.

— Познава ме принцесата, мен познава? — прошепна хлебарката. — Помни тя ездата, помни тя?

Грегор внимателно се вгледа с присвити очи в хлебарката.

— О, ти ли я занесе до стадиона? — попита той.

Хлебарката кимна утвърдително:

— Аз Темп съм, съм аз — каза той.

Сега Грегор разбра за какво беше цялата шумотевица. В неговите очи Темп изглеждаше точно като другите двайсет хлебарки, които седяха наоколо. Как Бутс го беше разпознала в тълпата? Викус го погледна с вдигнати вежди, сякаш искаше обяснение, но Грегор само сви рамене в отговор. Беше много странна история.

— Още язди? — примоли се Бутс. Темп благоговейно падна по лице и тя се покатери на гърба му.

За минута всички ги гледаха как топуркат из стаята. После Викус прочисти гърло:

— Пълзливци, имаме да изложим пред вас някои въпроси. Заведете ни при краля си, заведете ни?

Хлебарките неохотно откъснаха поглед от Бутс и отведоха Викус и Соловет.

„О, направо върховно”, помисли си Грегор. „Пак се започва”. Чувстваше се още по-неудобно, отколкото когато Викус беше излязъл първия път. Кой знае какво можеха да направят Хенри и Лукса сега?

А после, оставаше и въпросът с гигантските хлебарки. Не се чувстваше в особена безопасност в земята на насекомите. Едва вчера те бяха обмисляли да продадат него и Бутс на плъховете. Е, поне тук беше Марет, който изглеждаше достатъчно надежден. А и прилепите не бяха чак толкова лоши.

Темп и една друга хлебарка на име Тик бяха изостанали назад. Не обръщаха никакво внимание на останалите от групата и се редуваха да возят на гръб малката.

Петте прилепа се скупчиха заедно и заспаха, изтощени от полета през деня.

Марет събра факлите заедно, за да стъкне малък огън и да сложи да се топли храна. Хенри и Лукса седяха настрани и разговаряха тихо, което напълно устройваше Грегор. Марет беше единственият, с когото му се говореше.

— Е, ти можеш ли да различаваш хлебарките, Марет? — попита Грегор. Изсипа всичките си батерии на земята, за да отдели изтощените, докато си говореха.

— Не, изключително невероятно е, че сестра ти може. Сред нас има малцина, които могат да ги различават. Викус е по-добър от повечето. Но да разпознаеш една от толкова много… е изключително странно — каза Марет. — Може би това е дарба на горноземците? — предположи той.

— Не, на мен ми изглеждат еднакви — каза Грегор. Бутс много я биваше в онези игри, където ти показват четири рисунки, които изглеждат еднакви, само че в едната има дребна разлика. Например четири карнавални шапки, но едната е със седем райета, вместо с шест. А ако всички пиеха от хартиени чаши, тя винаги знаеше коя на кого е, дори ако се смесеха на масата. Може би всяка хлебарка наистина ѝ изглеждаше определено различна.

Грегор отвори фенерчето. Работеше с две кръгли батерии. Извади старите и ги смени с другите, като се опитваше да определи кои не са изтощени. Без да иска, натисна копчето точно когато фенерчето сочеше към Лукса и Хенри. Те подскочиха, изненадани от внезапния лъч светлина. Направи го нарочно още два пъти, което беше детинско, но му хареса да ги види как трепват. „Ще изкарат около пет секунди в Ню Йорк” помисли си той. Това го накара да се почувства малко по-добре.

От десетте батерии, всички освен две още имаха заряд. Грегор отвори капачката на каската си и видя, че работи със специална правоъгълна батерия. Тъй като нямаше друга такава за смяна, налагаше се да я използва пестеливо. „Може би трябва да я запазя за накрая. Ако изгубя другите или се изтощят, все още ще имам тази на главата си”, помисли си той и изключи лампичката на каската.

Грегор сложи работещите батерии обратно в джоба си и отдели другите две настрана.

— Тези двете са свършили — каза той на Марет. — Нe работят.

— Да ги изгоря ли? — попита Марет, посягайки към батериите.

Грегор го хвана за китката, преди да успее да ги хвърли в огъня.

— Не, може да експлодират! — Всъщност не знаеше какво може да стане, ако сложиш батерия в огъня, но смътно помнеше как баща му казваше, че е опасно да се прави такова нещо. С крайчеца на окото си зърна Лукса и Хенри да се споглеждат неловко. — Може да ослепееш — добави той само за драматичен ефект.

Е, това можеше да се случи, ако избухнеха.

Марет кимна и предпазливо сложи изтощените батерии отново до Грегор. Той ги затъркаля със сандала си, с което изнерви Лукса и Хенри. Когато обаче видя, че Марет също изглеждаше нервен, пъхна изхабените батерии в джоба си.

Викус и Соловет се върнаха точно когато храната беше готова. Изглеждаха разтревожени.

Всички се събраха около Марет, който раздаваше риба, хляб и нещо, което приличаше на сладък картоф, но не беше.

— Бутс! Време за вечеря! — повика я Грегор и тя дотича.

Когато осъзна, че не я следват, тя обърна глава и помаха нетърпеливо на хлебарките:

— Темп! Тика! Ве-че-я!

Настъпи неловко мълчание. Никой друг не се беше сетил да покани хлебарките. Марет не беше приготвил достатъчно храна. Явно не беше прието да се хранят заедно с хлебарките. За щастие те поклатиха глави:

— Не, принцесо, ние не ядем сега. — Те започнаха да се отдалечават.

— Стойте тука! — нареди Бутс, като посочи Темп и Тик. — Вие стои тука, го’еми бубо’ечки. — И хлебарките послушно седнаха.

— Бутс! — възкликна Грегор, смутен. — Не е нужно да оставате — тя командва така всички — каза той на хлебарките. — Работата е там, че просто иска да продължи да си играе с вас, но първо трябва да се нахрани.

— Ще седнем — каза сковано едната и Грегор измита чувството, че насекомото искаше той да си гледа работата.

Всички ядяха с апетит, с изключение на Викус, който изглеждаше объркан.

— Е, кога тръгваме? — попита Хенри с пълна уста.

— Не тръгваме — каза Соловет. — Пълзливците отказаха да дойдат.

Лукса възмутено вдигна глава:

— Отказаха? На какво основание?

— Не желаят да си навлекат гнева на крал Горджър, като се присъединят към нашата мисия — каза Викус. — Сега са в мир както с хората, така и с плъховете. Не искат да го нарушават.

„Сега какво?”, помисли си Грегор. Трябваха им две хлебарки. Така се казваше в „Сивото пророчество”. Ако хлебарките не дойдеха, можеха ли все още да спасят баща му?

— Помолихме ги да си помислят за предложението — каза Соловет. — Знаят, че плъховете са поели в поход. Това може да им повлияе да минат на наша страна.

„Или на тази на плъховете”, промърмори Лукса и Грегор тайно се съгласи. Хлебарките бяха обсъждали да предадат горноземците на плъховете, дори когато знаеха, че плъховете ще ги изядат. А това беше вчера, когато нямаше война. Ако не бяха харесали Бутс толкова много, несъмнено сега те двамата щяха да са мъртви. Хлебарките не бяха бойци. Грегор си помисли, че биха направили каквото бе най-добре за вида им, а плъховете вероятно бяха по-силният съюзник. Или щяха да бъдат, ако човек можеше да им се довери.

— Защо хлебарките си мислят, че могат да вярват на плъховете? — попита Грегор.

— Пълзливците не разсъждават по същия начин като нас — каза Викус.

— Как разсъждават? — попита Грегор.

— Без всякакъв разум или логика — намеси се гневно Хенри. — Те са най-глупавите създания в Подземната страна! Та те дори почти не могат да, говорят!

— Мълчи, Хенри! — нареди Викус рязко.

Грегор хвърли поглед назад към Темп и Тик, но хлебарките не показаха признаци, че са чули. Разбира се, че бяха зли. Хлебарките не изглеждаха особено умни, но просто беше грубо да го кажеш пред тях.

А и така едва ли щяха да поискат да ги придружат.

— Помни, че когато Сандуич пристигнал в Подземната страна, пълзливците били тук от безброй поколения. Несъмнено ще са тук и когато от топло-кръвните същества няма да остане и помен — каза Викус.

— Това е слух — рече Хенри пренебрежително.

— Не, не е. Хлебарките съществуват от, кажи-речи, триста и петдесет милиона години, а хората са на света от няма и шест милиона години — каза Грегор. Баща му му беше показал диаграма, на която бешe посочена появата на различните животни на Земята. Помнеше, че се впечатли колко стари бяха хлебарките.

— Откъде знаеш това? — Лукса проговори рязко, но Грегор забеляза, че наистина ѝ беше интересно.

— Това е наука. Археолозите изравят вкаменелости и разни такива неща и могат да определят възрастта им. Хлебарките — искам да кажа, пълзливците — са много стари и не са се променили особено — каза Грегор. Не беше особено уверен в последното, но му се струваше вярно. — Наистина са удивителни. — Надяваше се, че Темп и Тик слушат.

Викус му се усмихна:

— За да оцелее едно създание толкова дълго, то несъмнено е толкова умно, колкото е нужно.

— Не вярвам в твоята наука — заяви Хенри. — Пълзливците са слаби, не могат да се бият и няма да изкарат дълго. Така го е замислила природата.

Грегор се сети за баба си, която сега беше стара и зависеше от добронамереността на по-силни хора.

Помисли си за Бутс, която беше малка и още не можеше да си отвори вратата. А после и за приятеля си Дари, който миналата година трябваше да ходи три пъти в спешното отделение на болницата, защото получи астматични пристъпи и не можеше да вкара въздух в дробовете си.

— Ти така ли смяташ, Лукса? — попита Грегор. — Мислиш ли, че нещо заслужава да умре, щом не е силно?

— Няма значение какво мисля аз, ако това е истината — каза Лукса уклончиво.

— Но дали е истината? Това е отличен въпрос, по който да размишлява бъдещият владетел на Регалия — отбеляза Викус.

Нахраниха се набързо и Викус предложи всички да се опитат да поспят. Грегор нямаше представа дали е нощ или ден, но се чувстваше уморен и не възрази.

Докато той разстилаше тънко, тъкано одеяло в ъгъла на помещението, Бутс се опитваше да научи Темп и Тик да играят „Хляба опечи”. Хлебарките объркано размахваха предните си крака, без да разбират какво става:

— Хлеба’ю, хлебаю, хяба наплави. Бълзо, бълзо малка питка ти ми омеси. Х’яба бързо омеси ми, с мойта буква укласен. И в пещта си опечи го за бубо’ечката и мен! — пееше Бутс, като пляскаше с ръце и докосваше краката на хлебарките.

Насекомите бяха напълно озадачени.

— Какво пее принцесата, какво пее? — попита Темп. Или може би беше Тик.

— Това е песен, която пеем на бебетата в Горната земя — обясни Грегор. — Тя ви включва в нея. Това е голяма чест — добави той. — Включва някого в нечия песен само ако много го харесва.

— Аз халесва Гояма бубоечка — заяви Бутс със задоволство и отново запя песента с хлебарките.

— Съжалявам, приятелчета, но тя трябва вече да спи — каза Грегор. — Хайде, Бутс. Време за нанкане. Кажи лека нощ.

Бутс спонтанно прегърна хлебарките.

— Лека нощ, Го’яма Бубо’ечка. Да спиш в кош. — Грегор се зарадва, че изпусна „далече от буболечки”

Грегор се сгуши с нея под одеялото върху твърдия каменен под. След дългата дрямка през деня, на нея не ѝ се спеше много. Остави я да си поиграе малко с фенерчето, като го включваше и изключваше, но се страхуваше, че ще изтощи батериите, а и това изнервяше долноземците. Най-после Бутс се успокои и заспа. Докато се унасяше, му се стори, че чу Темп или може би беше Тик да прошепва: „Почита нас принцесата, почита нас?”

Не знаеше какво го събуди. Ако се съди по схванатия му врат, сигурно беше лежал на твърдия под с часове. Пресегна се да придърпа топлото тяло на Бутс към себе си, но напипа само студен камък. Рязко отвори очи, надигна се и седна. Отвори уста да я повика по име, докато зрението му се фокусираше, но не издаде нито звук.

Бутс беше в центъра на голямото кръгло помещение, поклащаше се от крак на крак и спокойно се въртеше в кръг. Фенерчето, което държеше, осветяваше отделни участъци от стаята. Той забеляза фигурите, простиращи се във всички посоки в съвършени концентрични кръгове. Те се поклащаха н унисон, някои — наляво, други — надясно, с бавни, хипнотични движения.

В пълна тишина стотици хлебарки танцуваха около Бутс.

Глава 15

— О, боже, ще я изядат! — помисли си Грегор, като скочи на крака и си удари главата в тавана. — Ау! — Беше грешка да си свали каската, преди да легне да спи.

Някой го хвана за рамото, за да го задържи, и той различи Викус с притиснат към устните пръст:

— Шт! Не ги спирай! — прошепна настойчиво той.

— Но те ще ѝ направят нещо лошо! — прошепна Грегор в отговор. Наведе се и опипа главата си. Усети как от темето му вече се надига голяма цицина.

— Не, Грегор, те ѝ отдават почит. Отдават почит на Бутс по много свещен и рядък начин — прошепна Соловет някъде близо до Викус.

Грегор погледна отново към хлебарките и се помъчи да осмисли ставащото. Бутс не изглеждаше в някаква непосредствена опасност. Насекомите всъщност не я докосваха. Само се поклащаха, въртяха се и се кланяха в бавния си, ритмичен танц. Имаше нещо друго — тържествеността на цялата сцена, пълната тишина, вглъбеността. Изведнъж му просветна: хлебарките не просто отдаваха почит на Бутс — те я боготворяха!

— Какво правят? — попита Грегор.

— Това е Танцът на Обръча. Казват, че пълзливците го изпълняват само в най-дълбока тайна за онези, които смятат за избрани — отговори Викус. — В нашата история са го изпълнявали само за един друг човек и това е бил Сандуич.

— Избрани за какво? — прошепна Грегор, разтревожен. Надяваше се хлебарките да не си мислят, че могат да задържат Бутс само защото са изпълнили някакъв танц около нея.

— Избрани да им дадат време — каза Викус простичко, сякаш това обясняваше всичко. Грегор си го преведе наум — означаваше „избрани да им дадат живот”.

Може би беше още по-просто. В момента, в който двамата се бяха приземили в Подземната страна, хлебарките изпитваха специална връзка с Бутс. Ако бяха намерили само него, щеше да се сдобие с еднопосочен билет до плъховете и край на историята. Но Бутс се беше сприятелила с тях толкова бързо. Не беше показала отвращение, надменност или страх. Грегор си помисли, че точно защото беше харесала хлебарките, те бяха толкова впечатлени от нея. Повечето хора имаха много ниско мнение за тях.

А после и тази странна работа с разпознаването на Темп… още не можеше да си го обясни.

Хлебарките се завъртяха още няколко пъти и се проснаха на земята с лице към Бутс. След това, кръг по кръг, се стопиха в тъмнината. Бутс безмълвно ги проследи как си отиват. После тя се прозя толкова широко, че сякаш щеше да ѝ се разцепи главата, и тихичко се приближи до Грегор.

— Спинка ми се — каза тя, сви се на кълбо, притисна се към него и моментално се унесе.

Грегор взе фенерчето от ръката ѝ и на светлината от лъча му видя, че всички други долноземци бяха будни, вперили поглед в тях.

— Спи ѝ се — каза той, сякаш не се беше случило нищо особено, и загаси фенерчето.

Когато се събудиха, хлебарките обявиха, че Темп и Тик ще се включат в мисията. Никой не се съмняваше, че идват заради Бутс.

Грегор се разкъсваше между чувството на голяма гордост и желанието да се разсмее до припадък. В крайна сметка се оказваше, че Бутс наистина е специално оръжие.

Групата бързо се приготви да потегли. Темп и Тик категорично отказаха да яздят който и да било прилеп без Бутс. Това предизвика кратък спор, защото Бутс трябваше да пътува заедно с Грегор, а това означаваше, че един прилеп трябваше да носи двамата горноземци и хлебарките. Прилепите можеха да се справят с товара, но по този начин четирима неопитни летци щяха да бъдат сами върху един прилеп.

Викус възложи задачата на едрия черен прилеп на Хенри, Арес, тъй като той беше и силен, и бърз, а Хенри се качи при Лукса. Арес получи указания да лети над останалите в случай, че някоя от хлебарките падне и се наложи да я уловят във въздуха.

Изглежда, нищо от този разговор не успокои Темп и Тик, които очевидно бяха ужасени от идеята да се реят из широки открити пространства високо над земята. Грегор откри, че се опитва да ги успокои, което бе иронично, тъй като и на него летенето не му допадаше особено. Освен това му се щеше да лети с всеки друг прилеп, само не и с Арес. Прилепът на Хенри вероятно изпитваше към него също, толкова силна неприязън, колкото и Хенри.

Нямаха време за закуска, но Марет раздаде парчета кейк и сушено говеждо, за да ги изядат по време на пътуването. Викус каза на Грегор, че ще летят няколко часа, преди да си починат, затова Грегор сложи втори памперс върху първия на Бутс. Освен това смени позата ѝ в раницата, за да гледа назад, вместо през рамото му — така тя можеше да си бъбри с Темп и Тик и може би да ги разсейва, за да не се страхуват.

Грегор предпазливо се качи на гърба на Арес и провеси крака от раменете на прилепа. Темп и Тик с усилие се качиха отзад и се вкопчиха отчаяно в козината на гърба на Арес. На Грегор му се стори, че прилепът потрепва леко, макар че не каза нищо. Изобщо прилепите рядко се обаждаха. Изглежда, говоренето изискваше голямо усилие. Вероятно разговаряха помежду си с писъци, твърде високи, за да бъдат чути от човешки уши.

— Сега трябва да потеглим към земята на преданите — каза Викус. — Помнете, че плъховете често обхождат този район.

— Летете близо един до друг. Може да се наложи да се пазим взаимно — каза Соловет. — Във въздуха!

Прилепите излетяха. Бутс беше страшно доволна от новите си спътници. Изпя целия си репертоар от песни, който включваше „Блести, блести, мъничка звезда”, „Хей, Дидъл, Дидъл” „Паякът Итси-Битси”, „Песента за азбуката” и, разбира се, „Хляба омеси”. След като свърши, ги изпя пак. И пак. И пак. Някъде на деветнайсетия път Грегор реши да я научи на „Карай своята лодка”, просто за малко разнообразие. Бутс я запомни веднага, а после се опита да научи на нея хлебарките. Изглежда, нямаше нищо против фалшивите им гласове, макар че Грегор усещаше как мускулите на врата на Арес се стягат все повече с всеки стих.

Грегор забеляза, че владенията на хлебарките се простираха на много по-голяма площ, отколкото Италия или пещерите на прилепите. Хората и прилепите имаха малки, гъсто населени земи, които можеха лесно да защитават. Хлебарките живееха но протежение на цели километри из Подземната страна.

Как успяваха да се справят с отбраната на толкова голямо пространство?

Отговорът го осени, докато прелитаха над долина, пълна с хиляди хлебарки. Пълзливците бяха многобройни — разполагаха с огромна численост в сравнение с хората. Ако бъдеха нападнати, можеха да си позволят да загубят повече бойци. А при толкова много пространство можеха да отстъпват безкрайно и да накарат плъховете да ги последват. Грегор си помисли за хлебарките в тяхната кухня вкъщи. Те не се биеха. Бягаха да си спасяват живота. Майка му размазваше доста от тях, но те винаги се връщаха.

Сякаш след цяла вечност, Грегор усети как Арес се подготвя за кацане. Спуснаха се на брега на лениво течаща, плитка река. Грегор скочи от гърба на Арес и се приземи върху нещо меко и пружиниращо. Посегна надолу да разбере какво е и когато вдигна ръка, държеше сивозелено пълзящо растение с много листа. Растения! Тук вирееха растения без помощта на газените лампи, които долноземците използваха.

— Как растат без светлина? — попита той Викус и му показа шепа листа.

— Те си имат светлина — каза Викус, като посочи в реката. — От земята идва огън. — Грегор погледна към водата и видя как от дъното на реката се изстрелват струйки светлина. Сред растенията плуваха риби. Дългите стъбла на някои растения пълзяха по бреговете.

„О, приличат на миниатюрни вулкани”, помисли си Грегор.

— Тази река тече и през Регалия. Добитъкът ни се изхранва с растенията, но не стават за храна на хората — каза Соловет.

Грегор цяла сутрин беше ял сушено говеждо, без да си зададе въпроса с какво хранеха кравите. Вероятно можеше да прекара години в Подземната страна, чудейки се как стават нещата. Не че искаше да знае.

Хлебарките, които ловяха риба покрай бреговете, бързо си размениха няколко думи с Темп и Тик и измъкнаха с уста няколко едри риби от реката. Марет ги почисти и ги сложи върху факлите, за да m опече.

Грегор остави Бутс на земята да се поразтъпче, и помоли хлебарките да я наглеждат. Те тичаха напред-назад покрай брега, като не я оставяха да се приближи до водата и ѝ позволяваха да ги язди. Вестта за пристигането ѝ се разнесе бързо и скоро сe появиха десетки насекоми. Всички застанаха да гледат „принцесата”.

След като храната беше приготвена, Викус специално покани Темп и Тик да се присъединят към тях.

— Време е — каза той в отговор на намръщената гримаса на Хенри. — Време е споменатите в пророчеството да станат част от едно пътуване и да са обединени от една цел. Тук всички са равни. — Темп и Тик застанаха зад Бутс, но се хранеха с всички останали.

— Вече не е далеч — каза Викус, като посочи към малък тунел. — Бързо може да се стигне дотам дори пеш.

— До баща ми ли? — попита Грегор.

— Не, до преданите. Трябва да убедим двама от тях да се присъединят към нас в мисията — каза Викус.

— О, да. Преданите — каза Грегор. Надяваше се да са по-навити за пътуването, отколкото бяха хлебарките.

Точно довършваха яденето, когато и петте прилепа рязко вдигнаха глави:

— Плъхове! — изсъска Арес и всички се раздвижиха.

С изключение на Темп и Тик, всички хлебарки изчезнаха в плитките тунели, които отвеждаха далече от речния бряг.

Викус бързо настани Бутс в раницата на Грегор и ги изблъска към тунела, който беше посочил по-рано:

— Бягай! — нареди той. Грегор се опита да възрази, но Викус го прекъсна: — Бягай, Грегор! Ние, останалите, сме заменими, ти не си!

Викус скочи върху прилепа си и излетя с другите долноземци точно когато отряд от шест плъха се появи с бясна бързина на речния бряг. Водачът, свиреп сив плъх с диагонален белег, пресичащ муцуната му, посочи към Грегор и изсъска:

— Убийте го!

Хванат на брега на реката без оръжие, Грегор нямаше избор, освен да хукне към входа на тунела. Темп и Тик препуснаха след него. Той хвърли поглед назад за секунда и видя как Викус поваля белязания плъх в реката с дръжката на меча си. Другите долноземци извадиха блестящите си мечове и нападнаха останалите пет плъха.

— Бягай, Грегор! — нареди Соловет с груб глас, напълно различен от тихия тон, с който беше свикнал.

— Побързай, побързай! — подканваха го Темп и Тик.

Светейки си с фенерчето, Грегор тръгна навътре и тунела. Беше висок точно колкото да може да тича изправен. Осъзна, че беше изгубил някъде Темп и Тик и когато се обърна назад, видя целия тунел, от пода до тавана, да се изпълва с хлебарки. Те не нападаха плъховете. Оформяха с телата си барикада, която щеше да бъде почти непробиваема.

„О, не” помисли си Грегор. „Те просто ще се оставят да бъдат убити”. Обърна се да им помогне, но х лебарките най-близо до него повтаряха:

— Бягай! Бягай с принцесата!

Имаха право: трябваше да продължи напред. Трябваше да измъкне Бутс оттам. Трябваше да спати баща си. Може би дори трябваше да спаси Подземната страна от плъховете — не знаеше. А и вече не можеше да мине през петнайсет метровата стена от хлебарки, за да се бие с плъховете, точно както и те не можеха да го стигнат.

Пое навътре в тунела със скорост, която смяташе, че може да поддържа в продължение на половин час.

След двайсет минути зави зад един ъгъл и попадна в огромна паяжина.

Глава 16

Грегор отдръпна лице от лепкавите въжета и усещането беше, сякаш някой отлепва с рязко движение ленти лейкопласт от кожата му. „Ау!”, извика Грегор и освободи ръката, с която държеше фенерчето, но другата остана омотана в паяжината. Бутс беше на гърба му и затова не бе уловена в мрежата.

— Ехо! — подвикна той. — Има ли някой? Ехо! — Освети наоколо с фенерчето, но успя да види само паяжина.

— Аз съм Грегор Горноземеца. Идвам с мир — каза той. Идвам с мир. Това пък откъде му хрумна? Навярно от някой стар филм. — Има ли някой тук?

Почувства леко подръпване по сандалите си и погледна надолу. Грамаден паяк овързваше краката му със здрава копринена нишка.

— Ей! — изкрещя Грегор, като се опита да се освободи. За секунди обаче паякът изпреде нишката си чак до коленете му. — Вие не разбирате! Аз съм… аз съм воинът! От пророчеството! Аз съм онзи, който зове!

Паякът бързо усукваше нишката нагоре по тялото му. „Ей, приятел” помисли си Грегор. „Ще ни обвиеш целите!” Почувства как привързват ръката му към тялото му.

— Ге-го! — изписка Бутс. Копринените въжета се увиха около него и я притиснаха към гърдите му.

— Викус ме праща! — изкрещя Грегор и за пръв път паякът спря за миг. Грегор бързо продължи: —Да, Викус ме праща — той идва насам и много ще се ядоса, че ни увиваш в паяжината си!

Размаха свободната си ръка с фенерчето, за да подчертае думите си, и освети напълно лицето на паяка. Той отстъпи няколко метра назад и Грегор за пръв път успя да го огледа добре. Шест лъскани черни очи, четинести крака и масивни челюсти, които завършваха с извити, заострени зъби. Бързо отклони лъча на фенерчето. Нямаше смисъл да разгневява създанието.

— Е, познаваш ли Викус? — попита той. — Сигурно ще е тук всеки момент, за да се срещне официално с нашия крал. Кралица. Имате ли си крал или кралица? Или може би е нещо друго. Ние си имаме президент, но това е различно, защото за него трябва да се гласува. — Той направи пауза. — Е, мислиш ли, че може да ни освободиш сега?

Паякът се наведе и прегриза една нишка с челюстите си. Грегор и Бутс излетяха на петнайсет метра нъв въздуха и после се залюляха нагоре-надолу, сякаш бяха закачени на голям ластик.

— Ей! — изкрещя Грегор. — Ей! — Обядът се разплиска в стомаха му. Накрая подскачането спря.

Грегор светна наоколо с фенерчето. Във всички посоки виждаше паяци. Някои работеха усилено, други изглеждаха заспали. Всички до един не му обръщаха внимание. Това беше нещо ново. Хлебарките и прилепите го бяха поздравили доста любезно, цяла тълпа от хора на стадиона беше замлъкнала, когато той се появи, плъховете бяха изпаднали в ярост при срещата им… а паяците? Те не показваха и капчица интерес.

Известно време им крещеше разни неща. Хубави неща. Откачени неща. Дразнещи неща. Те не реагираха. Накара Бутс да изпее на два пъти „Паякът Итси-Битси”, понеже тя си имаше специален начин да се разбира с насекомите. Никаква реакция. Накрая той се предаде и взе да ги наблюдава.

Някакво злочесто насекомо влетя в мрежата им. Един паяк се приближи и заби ужасните си зъби в него. То застина неподвижно. „Отрова”, помисли си Грегор. Паякът бързо обви насекомото в копринена нишка, разкъса го на парчета и впръска в него някаква течност. Грегор извърна поглед, когато паякът започна да изсмуква втечнените вътрешности на насекомото. „Ъх, това можеше да сме ние. Това все още може да сме ние!” помисли си той. Изпита желание Викус и останалите да се появят.

Но дали щяха да се появят? Какво беше станало там на речния бряг? Дали бяха успели да отблъснат плъховете? Дали някой беше ранен или, още по-лошо, убит?

Спомни си как Викус му заповяда да бяга. „Ние, останалите, сме заменими, ти не си!” Сигурно говореше за пророчеството. Винаги можеха да намерят още пълзливци, хвъркачи и предачи. Нериса можеше да заеме трона, ако нещо се случеше с Лукса или Хенри. Или може би щяха да провъзгласят за крал или кралица някой друг. Но Грегор и Бутс, двама горноземци с баща, пленен от плъховете, бяха незаменими.

Грегор си помисли мрачно за хората, пожертвали се на брега на реката. Трябваше да остане и да се бие, дори и да нямаше кой знае какъв шанс. Те рискуваха живота си, защото мислеха, че той е воинът. Но той не беше. Това вече би трябвало да е ясно.

Минутите минаваха бавно. Може би цялата група беше унищожена и двамата с Бутс бяха сами. Може би паяците знаеха това и ги оставяха живи само за да са пресни и вкусни, когато решат да ги изядат.

— Ге-го? — обади се Бутс.

— Да, Бутс — каза Грегор.

— Ходим вкъщи? — попита тя жално. — Видим мама?

— Ами, първо трябва да отидем при татко — каза той, като се опита да звучи оптимистично, макар че висяха безпомощно в леговището на паяците.

— Та-ти? — каза Бутс любопитно. Тя познаваше баща им от снимки, макар че никога не го беше виждала на живо. — Видим тати?

— Ще вземем татко. После си отиваме вкъщи — каза Грегор.

— Видим мама? — настоя Бутс. Когато си представи майка им, на Грегор му домъчня до болка. — Видим мама?

Един паяк близо до тях започна да издава жужащ звук, който останалите подеха. Беше успокояваща, тиха мелодия. Грегор се опита да я запомни, за да може да я изсвири за баща си на саксофона. Баща му също свиреше. Най-вече джаз. Беше купил на Грегор първия му саксофон — втора употреба, от заложната къща, — когато Грегор беше на седем, и започна да го учи да свири на него. Грегор точно беше започнал да взема уроци в училище, когато баща му изчезна безследно и стана пленник на плъховете, които вероятно мразеха музика.

Какво ли правеха плъховете с баща му?

Опита се да се разсее с по-ведри мисли, но при тези обстоятелства не успя.

Когато Хенри внезапно се появи под него, на Грегор му идеше да се разплаче от облекчение.

— Жив е! — провикна се Хенри: изглеждаше искрено щастлив да го види.

Отнякъде в тъмнината Грегор чу гласа на Викус:

— Освободите вие горноземеца, освободите? — Почувства как го свалят на земята. Когато стъпалата му се допряха до камъка, той падна по корем, неспособен да стои на обвитите си в паяжината крака.

Те мигновено се събраха около него и прерязаха копринените нишки с мечовете си. Дори Лукса и Хенри помагаха. Тик и Темп прегризаха нишките около раницата на Бутс. Грегор преброи прилепите: един, два, три, четири, пет. Видя няколко рани, но всички бяха живи.

— Помислихме, че си изгубен — каза Марет, чието бедро кървеше обилно.

— Не, не можех да се изгубя. Тунелът водеше право тук — каза Грегор, като щастливо изрита паяжината и освободи краката си.

— Не изгубен по отношение на посоката — каза Лукса. — Изгубен завинаги. — Грегор осъзна, че тя имаше предвид „мъртъв”.

— Какво стана с плъховете? — попита той.

— Всички загинаха — каза Викус. — Не е нужно да се боиш, че са те видели.

— По-лошо ли е, ако ме видят? — попита Грегор. — Защо? От километри могат да подушат, че съм горноземец. Знаят, че съм тук.

— Но само мъртвите знаят, че приличаш на баща си. Че си „син на слънцето” — каза Викус. Грегор си с помни как бяха реагирали Фангор и Шед, когато видяха лицето му на светлината от факлата. „Гледай, Шед, сянката му”. Искаха да го убият не само защото беше горноземец. И те бяха решили, че той е воинът! Искаше му се да разкаже на Викус за това, но двайсетина паяка се спуснаха около тях и увиснаха в близките мрежи.

Едно великолепно създание с крака на красиви ивици се спусна право пред Викус. Той се поклони много ниско:

— Поздрави, кралица Уевокс.

Паякът потри предните крака по гърдите си, сякаш свиреше на арфа. Устата му не помръдна, но се разнесе зловещ глас:

— Поздрави, лорд Викус.

— Представям ви Грегор Горноземеца, представям ви — каза Викус, като посочи Грегор.

— Той вдига много шум — каза кралицата враждебно и предните ѝ крака пак се раздвижиха по гърдите. Грегор осъзна, че тя говори по този начин — като предизвикваше вибрации по тялото си. Звучеше малко като господин Джонсън от апартамент № 4, който беше претърпял някаква операция и говореше през дупка в гърлото. Само че беше по-страшно.

— Порядките на горноземците са странни — каза Викус, като стрелна Грегор с поглед, който го предупреждаваше да не възразява.

— Защо идвате? — избръмча кралица Уевокс.

Викус разказа цялата история с десет изречения, като говореше с мек, тих тон. Очевидно с паяците трябваше да се говори бързо и тихо. Непрестанното крещене водеше до обратния резултат.

Кралицата обмисли за момент думите му.

— Понеже с нас говори Викус, няма да ги изпием. Омотайте ги.

Обкръжи ги пълчище от паяци. Грегор видя как около тях израства сякаш с магия величествена, тънка, прозрачна фуния от коприна. Тя обви групата и скри от поглед всички останали. Паяците спряха да предат, когато фунията достигна десет метра височина. Два паяка застанаха на пост на върха. Всичко се случи за по-малко от минута.

Всички погледнаха Викус, който въздъхна.

— Ти знаеше, че няма да е лесно — каза тихо Соловет.

— Да, но се надявах, че с неотдавнашното търговско споразумение… — Викус замълча и после добави: — Хранех прекалено големи надежди.

— Все още дишаме — каза Марет окуражително. — Това не е малко постижение с паяците.

— Какво става? — попита Грегор. — Няма ли да дойдат с нас?

— Не, Грегор — каза Соловет. — Ние сме техни пленници.

Глава 17

— Пленници! — възкликна Грегор. — И с паяците ли сте във война?

— О, не — каза Марет. — С преданите сме в мирни отношения. Търгуваме с тях, никой не нахлува в територията на другия… но би било преувеличение да ги наричаме наши приятели.

— Разбира се — каза Грегор. — Е, всички освен мен ли знаеха, че ще ни пленят? — Беше му трудно да сдържи раздразнението в гласа си. Почваше да му омръзва да научава как стоят нещата чак след като се случат.

— Съжалявам, Грегор — каза Викус. — Дълго се старах да изградя мостове между нас и преданите. Мислех си, че навярно ще бъдат по-сговорчиви, но надцених влиянието си сред тях.

Изглеждаше изморен и стар. Грегор нямаше намерение да го накара да се почувства още по-зле.

— Не, те наистина те уважават. Искам да кажа, мисля, че се канеха да ме изядат, преди да спомена името ти.

Викус се поободри:

— Наистина ли? Е, това вече е нещо. Докато има живот, има надежда.

— Много странно. И баба ми винаги казва същото! — възкликна Грегор. Засмя се и това някак

разчупи напрежението.

— Ге-го, нов пампе’с! — заяви Бутс раздразнено и подръпна гащичките си.

— Да, Бутс, чист памперс — каза Грегор. Памперсът ѝ не беше сменян от цяла вечност. Той затършува из пакета, който Дулсет му беше дала, и осъзна, че му остават само два памперса. — Олеле — възкликна, — пелените почти свършиха.

— Е, намираш се на най-подходящото място. Преданите правят всичките ни пелени — каза Соловет.

— Как така не са лепкави? — попита Грегор, като докосна лицето си.

— Преданите могат да изработват шест вида нишки, някои — лепкави, други — гладки като кожата на Бутс. Те изработват и облеклото ни.

— Наистина ли? — каза Грегор. — Мислиш ли, че ще ни дадат още пелени? Въпреки че сме пленници?

— Не се съмнявам в това. Целта на паяците не е да предизвикват враждебността ни — каза Соловет, — а само да ни задържат, докато решат какво да правят. — Тя повика един от стражите и след няколко минути по една нишка се спуснаха две дузини памперси. Паякът изпрати и три плетени кошници, пълни с чиста вода.

Соловет се зае да обикаля групата, като почистваше раните и ги превързваше. Лукса, Хенри и Марет гледаха внимателно, сякаш тя преподаваше урок. Грегор осъзна, че умението да лекуваш бойни рани вероятно беше важно, ако живееш тук долу.

Най-напред Соловет почисти дълбоката рана на бедрото на Марет и я заши с игла и конец. Грегор трепна от съчувствие към Марет, но лицето на стража беше бледо и овладяно. Два прилепа имаха нужда от шевове по разкъсаните си криле и макар че полагаха голямо усилие да останат неподвижни, докато Соловет вкарваше и изкарваше иглата от кожата им, за тях процесът явно беше мъчителен.

Щом всяко видимо кървене беше спряно, Соловет се обърна към Грегор:

— Сега да се погрижим за лицето ти.

Грегор докосна бузата си и откри, че там, къде-то беше отлепил паяжините от лицето си, сега има отоци. Соловет накисна една пелена във вода и я сложи на лицето му. Грегор стисна зъби, за да не изкрещи.

— Знам, че пари — каза Соловет. — Но трябва да почистя слузта от лицето си, иначе ще забере.

— Ще забере? — попита Грегор. Звучеше ужасно.

— Ако можеш да изтърпиш да си наплискаш лицето с вода, ще те заболи повече, но ще ти мине по-бързо— каза Соловет.

Грегор си пое дълбоко дъх и потопи цялото си лице в една от кошниците с вода.

— Аааа! — изкрещя безмълвно и се изправи задъхан. След пет-шест потапяния болката изчезна.

Соловет кимна одобрително и му даде глинено бурканче с мехлем, с който да намаже лицето си. Докато той предпазливо нанасяше лекарството, тя почисти и превърза няколко по-дребни рани и принуди съпротивляващия се Викус да ѝ позволи да превърже китката му.

Накрая се обърна към Темп и Тик:

— Пълзливци, трябва ли ви някаква помощ от мен?

Бутс посочи една огъната антенка на една от хлебарките:

— Темп се удай — каза тя.

— Не, принцесо, сами ще се излекуваме — каза Темп. Грегор му съчувстваше, че е пострадал, но хубавото беше, че сега можеше да различава хлебарките.

— Пе’в’ъзка! — настоя Бутс и посегна да хване изкривената антена.

— Не, Бутс — каза Грегор, като възпря ръката ѝ. —Няма превръзка за Темп.

— Пе’в’ъзка! — Бутс се намръщи на Грегор и го отблъсна.

„О, направо върхът” помисли си Грегор. „Започва се”. Общо взето, Бутс беше много добро и разбрано двегодишно дете. Но все пак беше на две и от време на време изпадаше в пристъпи на раздразнение, които изтощаваха цялото семейство. Обикновено се случваше, когато беше уморена и гладна.

Грегор зарови из раницата. Дулсет не беше ли споменала нещо за лакомства? Извади една бисквита:

— Бисквитка, Бутс? — Тя неохотно я взе и седна да я гризе. Може би беше предотвратил най-лошото.

— Мрази нас принцесата, мрази нас? — попита Тик разтревожено.

— О, не — каза Грегор. — Просто понякога се държи така. Мама казва, че всички двегодишни деца са такива. Понякога избухва без причина.

Бутс гледаше намръщено всички и тропаше с крачета по земята.

— Мрази нас, принцесата, мрази нас? — промърмори Темп тъжно.

Бебетата хлебарки вероятно не получаваха истерични припадъци.

— Не, тя продължава да мисли, че сте страхотни — каза убедено Грегор. — Само ѝ дайте малко пространство. — Надяваше се хлебарките да не се обидят токова много от държанието на Бутс, че да поискат да се приберат у дома. Не че точно сега някой можеше да отиде където и да било.

Викус му направи знак да дойде при другите и заговори шепнешком:

— Грегор, съпругата ми се опасява, че предачи-те може да ни издадат на плъховете. Съветът ѝ е да бягаме възможно най-бързо.

— Мен ме устройва! — каза Грегор. — Но как?

Бутс се приближи зад него и го ощипа по ръката

без причина.

— Не, Бутс! — каза той. — Никакво щипане!

— Още бисквита! — каза тя, като го задърпа.

— Не, не и за тези, които щипят. Бисквитите не са за хора, които щипят — каза Грегор твърдо. Долната устна на Бутс затрепери. Тя се отдалечи гневно от него, легна на земята и започна да рита раницата.

— Добре, извинявайте, а сега какво? Какъв е планът? — попита Грегор, като се обърна отново към групата. — Можем ли просто да си прорежем път през паяжината и да избягаме?

— Не, извън тази фуния от паяжина има дузини предани, готови да поправят всяка дупка и да атакуват с отровни зъби. Ако побегнем нагоре, те ще скочат върху нас отвисоко — прошепна Соловет.

— Какво ни остава? — попита Грегор.

— Само едно средство. Трябва да повредим паяжината много и бързо, така че да не могат да я поправят, нито да издържи тежестта им — каза Соловет, замълча и добави: — Някой трябва да изпълни Усукването.

Всички погледнаха Лукса, затова Грегор също погледна към нея. Златистият ѝ прилеп, който стоеше зад нея, наведе глава и докосна врата ѝ.

— Можем да го направим — обади се тихо Лукса.

— Не настояваме, Лукса. Опасността, особено на върха, е много голяма. Но ти си единствената ни надежда — каза Викус с нещастен вид.

Хенри обви ръка около рамото ѝ:

— Могат да се справят. Виждал съм ги на тренировка. И двете са бързи и точни.

Лукса кимна решително:

— Можем да го направим. Да не чакаме.

— Грегор, качи се върху прилепа на Викус. Викус, при мен. Хенри и Марет, двамата вземете по един пълзливец — нареди Соловет.

— Необходима ни е маневра за отвличане на вниманието, за да прикрием Лукса — каза Марет. — Бих могъл да се промъкна отстрани.

— Не и с този крак — заяви Соловет, като бързо се огледа. — И никой няма да минава отстрани. Това е сигурна смърт.

— Преданите са много чувствителни към шум — каза Викус. — Жалко, че нямаме рогове.

Грегор усети как някой ядосано го подритва по глезените. Обърна се и видя, че е Бутс.

— Престани! — скара ѝ се той. — Да те накажа ли искаш?

— Няма наказва! Няма наказва! Ти наказан! Бисквитка! Бисквитка! — избърбори Бутс. Щеше да се разплаче всеки момент.

— Шум ли ви трябва? — каза Грегор раздразнено. — Само каква шумотевица имам за вас. — Вдигна Бутс и насила я сложи в раницата.

— Не! Не! Не! — писна Бутс; гласът ѝ ставаше все по-пронизителен и силен.

— Готови ли са всички? — попита Грегор и измъкна една бисквита от торбата, която му даде Дулсет.

Долноземците не бяха съвсем сигурни какво ще направи, но след секунди бяха готови за тръгване.

Соловет му кимна:

— Готови сме.

Грегор вдигна бисквитата:

— Хей, Бутс! — подвикна той. — Искаш ли бисквитка?

— Не бисквитка, не бисквитка, не, не, не! — ревна Бутс и вече нищо не беше в състояние да я укроти.

— Хубаво — каза Грегор. — Тогава ще я изям аз. — И като се увери, че тя го вижда, напъха цялата бисквита в устата си.

— Моя! — изпищя Бутс. — Моя! Моя! Моооояяяия! — Беше оглушителен писък, който прониза мозъка му.

— Тръгвай, Лукса! — изкрещя Соловет и момичето излетя с прилепа си. Сега Грегор разбра защо Усукването беше толкова голяма работа. Лукса се издигаше по паяжината, като се въртеше с главозамайваща бързина. Държеше меча вдигнат право над главата си и разсичаше фунията на парчета. Само изключително добър и гъвкав ездач би могъл да изпълни такова движение.

— Уау! — възкликна Грегор и скочи върху едрия сив прилеп на Викус.

— Моооояяяя! — пищеше Бутс. — Мооооояяяя!

Виждаше как над него Лукса се върти и сече. Останалите долноземци я последваха, като прорязваха стените на оформената като фуния паяжина. Грегор беше най-отзад с Бутс и оглушителните ѝ писъци.

На върха на фунията златистият прилеп увисна във въздуха, изпълнявайки сложен двоен лупинг надолу с главата. Закриляни от светкавично проблясващия меч на Лукса, долноземците излетяха на свобода.

Грегор беше единственият, останал все още вън фунията, когато се случи. Отгоре се спусна копринена нишка, която обви дясната ръка на Лукса и я свали от прилепа ѝ. Два космати крака я повдигнаха, навивайки нишката, сякаш измъкваха риба.

Кралица Уевокс разтвори челюсти, за да обхване врата на Лукса.

Глава 18

Грегор гледаше с ужас. Секунди деляха Лукса от смъртта. Тя също го знаеше. Извиваше се панически и се мъчеше да прегризе със зъби коприненото въже на китката си, но то беше прекалено здраво.

Той отчаяно потърси наоколо някакво оръжие. С какво разполагаше? Памперси? Бисквити? О, защо не му бяха дали меч? Нали той беше тъпият воин? Зарови пръсти в кожената торба и напипа металната кутийка с коренова бира. Коренова бира! Бързо я извади и я разклати с всичка сила.

— Атака! Атака! — изкрещя той.

Точно когато хищните зъби се готвеха да пронижат гърлото на Лукса, той се втурна към нея и отвори кутийката с газираното питие. Струята, която излезе, уцели кралицата на паяците право в лицето. Тя пусна Лукса и започна да разтрива с нокти шестте си очи.

Лукса падна и прилепът ѝ мигновено я улови. Двамата се присъединиха към останалите долноземци, които си пробиваха път назад с битка, за да помогнат.

— Колелото на острието! — нареди Соловет и прилепите се подредиха в същия плътен кръг, с който бяха обградили Грегор, когато се опита да избяга от стадиона. Хората протегнаха мечовете си и формацията започна да се движи из въздуха като електрически трион.

Пронизителните писъци на Бутс накараха много паяци да се свият на кълбо от страх. Грегор не знаеше дали причината беше шумът, Колелото на Острието или страхът от газираното питие. Знаеше единствено, че след няколко минути вече летяха свободно и паяците останаха далече зад тях.

Грегор разхлаби крака, когато осъзна, че сигурно стиска прилепа си до смърт. В една ръка още държеше полупразната кутийка с коренова бира. Би пийнал една глътка, но не беше сигурен дали ще може да преглътне.

Писъците на Бутс скоро преминаха в хленчене. Тя облегна глава на рамото му и мигновено заспа. Беше се разстроила толкова много, че все още леко проплакваше насън. Грегор се обърна и целуна къдравата ѝ главица.

Лукса лежеше просната върху гърба на прилепа си, жива, но крайно изтощена. Грегор видя, че Соловет и Викус летят близо до нея и ѝ казват нещо. Тя кимна, но не се надигна да седне. Двамата поеха начело и прилепите полетяха още по-бързо в тъмнината.

Пътуваха дълго по пусти проходи. Грегор не виждаше никакви признаци на живот — нямаше нито животни, нито растения. Най-после Соловет и Викус дадоха знак за кацане и групата се приземи в голяма пещера пред входа на един тунел.

Всички почти паднаха от прилепите и се проснаха на земята. Темп и Тик изглеждаха в несвяст от страх. Прелитайки, прилепите се събраха в плътна, трепереща групичка, като се притискаха един в друг.

След известно време Грегор се чу да проговаря:

— Е, не е ли време да получа меч?

За миг цареше мълчание, после всички долноземци избухнаха в смях. Смяха се цяла вечност. Грегор не схвана напълно шегата, но се разсмя заедно с тях и усети как тъмнината напуска тялото му.

Смехът събуди Бутс, която разтърка очи и попита бодро:

— Къде паяк?

Кой знае защо това накара всички да прихнат отново. Доволна от реакцията, Бутс продължи да повтаря: „Къде паяк? Къде паяк?” под звуците на одобрителен смях.

— Паякът си отиде вкъщи — каза Грегор. — Какво ще кажеш за една бисквитка?

— Да-аа! — възкликна Бутс, без помен от гняв заради по-ранното произшествие с бисквитката. Това беше едно от страхотните неща при нея. Щом се отпуснеше и си дремнеше, отново се преобразяваше и ставаше мила и сладка като преди.

Когато разбраха, че принцесата всъщност не ги мрази, Темп и Тик се оживиха и започнаха да си играят на гоненица с нея.

Марет се зае да приготви храната, но Соловет му нареди да легне и да си вдигне крака нависоко. Тя и Викус приготвиха вечерята, докато Хенри и Марет играеха някаква игра на карти.

Грегор се приближи до Лукса, която седеше на една каменна издатина. Седна до нея и усети, че тя все още трепери.

— Как си? — попита я той.

— Добре съм — каза тя сковано.

— Това беше наистина страхотно, онази маневра с усукването, която направи — каза той.

— Беше ми за първи път в истинска паяжина — призна Лукса.

— И на мен. Разбира се, в Горната земя преданите са малки и не ги наричаме наши съседи — каза Грегор.

Лукса направи гримаса:

— И ние не общуваме много с преданите.

— Е, това вероятно е хубаво. Искам да кажа, кой иска да си има вземане-даване с някой, който през цялото време си мисли как да те изяде? — каза Грегор.

Лукса изглеждаше шокирана.

— Нямаше да се шегуваш така, ако кралицата те беше хванала в капан!

— Хей, аз висях там и крещях за помощ цял час, преди вие да решите да се покажете — възрази Грегор. — А те наистина ме мразеха.

Лукса се засмя:

— Можех да се досетя. По това, което каза кралица Уевокс. — Тя замълча и произнесе следващите си думи с усилие: — Благодаря ти.

— За какво? — попита той.

— Че ме спаси с… Какво е това оръжие? — Тя посочи към кутийката с коренова бира.

— Не е оръжие. Това е коренова бира — каза Грегор и отпи голяма глътка.

Лукса изглеждаше разтревожена.

— Става ли за пиене? — попита тя.

— Разбира се, опитай я — каза Грегор и ѝ подаде кутийката.

Тя предпазливо отпи и очите ѝ се разшириха.

— Прави мехурчета върху езика — каза тя.

— Да, затова експлодира. Разтърсих я и направих много мехурчета. Сега е безопасно. Също като вода е. Хайде, давай, може да я допиеш — каза той и тя продължи любопитно да отпива малки глътки.

— И бездруго ти бях длъжник — каза той. — Ти ме спаси от онзи плъх първата нощ. Така че сме квит.

Лукса кимна, но изглеждаше смутена.

— Има и още нещо. Не биваше да те удрям, задето се опита да избягаш. Извинявай.

— А аз ти се извинявам, задето казах, че домът ти е кофти. Май не всичко е кофти. Някои неща са страхотни — каза той.

— Мен смяташ ли ме за „кофти”? — попита Лукса.

— О, не. Кофти са такива неща като паяците и плъховете и, нали се сещаш, неща, от които по гърба те полазват тръпки. Ти си просто… трудна — каза Грегор, като се опитваше да бъде честен, но не откровено груб.

— Ти също. Трудно е да… ъ-ъ… човек да те накара да направиш нещо — каза Лукса.

Грегор кимна, но завъртя очи, когато тя не гледаше. Едва ли можеше да си представи по-упорит човек от Лукса.

Викус повика всички на вечеря и дори хлебарките се почувстваха достатъчно удобно, за да се присъединят към кръга.

— Пия от оръжието на Грегор срещу паяците — обяви Лукса, като вдигна кутийката с коренова бира. Наложи се Грегор отново да обяснява какво е кореновата бира и после всички поискаха да опитат по една глътка.

Когато кутийката стигна до Бутс, Грегор каза: „Е, свърши”, като мислеше, че тя е изцедила и последните няколко капки. Вместо това обаче тя изля остатъка на две локвички.

— Го’еми бубо’ечки — каза тя, като посочи първата локвичка. — Пиепи — каза, като посочи втората. Хлебарките и прилепите послушно опитаха кореновата бира.

— Според мен Бутс е родена за посланик — от-беляза Викус с усмивка. — Отнася се справедливо към всички — нещо, към което самият аз се стремя. Хайде да ядем.

Всички се нахвърлиха на вечерята, сякаш за пръв път виждаха храна. Когато забави темпото достатъчно, за да усети наистина вкуса на храната, Грегор зададе въпроса, който го тревожеше, откакто се бяха спасили от паяците:

— Можем ли все още да отидем на мисията без преданите?

— Това е въпросът — каза Викус. — Въпросът, който всички трябва да обмислим. Явно не можем да очакваме никакви предачи да се присъединят към нас по своя воля.

— Трябваше да заловим два, когато имахме шанс— каза Хенри мрачно.

— Пророчеството гласи, че предачите трябва да приемат — каза Викус. — Знаем обаче, че плъховете с а взели много предачи в плен. Навярно можем да освободим няколко и да ги убедим да ни придружат. Често съм постигал добри резултати с предачите.

— Но ти няма да си там, Викус — каза Соловет тихо.

— Какво искаш да кажеш? — попита Грегор и усети как устата му пресъхва.

Викус се поколеба за момент и огледа групата.

— Време е онези от нас, неспоменати в пророчеството, да се върнат у дома. Марет, Соловет и аз ще отлетим, след като си починем.

Грегор видя собствената си изненада, отразена като в огледало върху лицата на Лукса и Хенри.

— Нищо в пророчеството не ви забранява да дойдете — каза Лукса.

— Не трябва да сме тук. А и освен това ни предстои да водим война — каза Соловет.

При мисълта да остане без Викус и Соловет Грегор изпадна в паника.

— Но вие не можете да ни изоставите. Искам да кажа, ние дори не знаем къде отиваме — каза Грегор. — Вие двамата знаете ли къде отиваме? — попита той Лукса и Хенри. И двамата поклатиха глави. — Виждате ли?

— Ще се справите. Хенри и Лукса са добре обучени, а ти проявяваш голяма находчивост — каза Соловет. Говореше просто и категорично. Мислеше за войната, за по-големия проблем, не за тях.

Грегор инстинктивно разбра, че няма да успее да я разубеди и се обърна към Викус.

— Не можеш да си тръгнеш. Имаме нужда от теб. Имаме нужда от човек като теб — от човек, който знае какво прави!

Погледна към Лукса и Хенри да види дали са се обидили, но и двамата чакаха тревожно и нетърпеливо отговора на Викус. „Те знаят”, помисли си Грегор. „Преструват се на твърди и издръжливи, но знаят, че не можем да се справим сами”.

— Нямам намерение да ви оставя безпомощни в Мъртвата земя — каза Викус.

— О, страхотно, но нали вече сме в Мъртвата земя — каза Грегор. — Значи ти ще… какво? Ще ни начертаеш карта ли?

— Не, намерих ви водач — каза Викус.

— Водач? — попита Хенри.

— Водач? — повтори като ехо Лукса.

Викус си пое дълбоко дъх, сякаш се канеше да подхване дълго обяснение, но точно в този момент някой го прекъсна.

— Е, предпочитам да мисля за себе си като за легенда, но предполагам, че и „водач” ще свърши работа — разнесе се плътен, отегчен глас от тъмното.

Грегор рязко насочи лъча на фенерчето си към звука.

На входа на тунела се беше облегнал плъх с диагонален белег, пресичащ лицето му. На Грегор му отне само миг да го разпознае — беше същият плъх, който Викус блъсна в реката.

ЧАСТ 3

ПЛЪХЪТ

Глава 19

— Стойте! — изкрещя Викус, когато Лукса, Хенри и Марет скочиха с извадени мечове. — Стойте!

Плъхът изгледа развеселено тримата въоръжени хора.

— Да, стойте или ще съм принуден да се раздвижа, а тогава винаги изпадам в лошо настроение — каза провлачено той.

Лукса и Марет спряха несигурно, но Хенри пренебрегна заповедта на Викус и се хвърли към плъха. Без да помръдне нито мускул, плъхът леко замахна с опашка. Тя изплющя като камшик и изби меча от ръката на Хенри. Оръжието се завъртя по каменния под и се блъсна в стената на пещерата. Хенри стисна китката си с болезнено изражение.

— Най-трудният урок, който един войник трябва да научи, е да се подчинява на заповеди, които смята за погрешни — отбеляза философски плъхът. — Внимавай, момче, иначе ще свършиш като мен, лишен от всякакво почтено положение и принуден да топлиш окаяната си стара кожа на огъня на враговете си. — Плъхът кимна на Викус. — Здравей, Викус.

— Здравей, Рипред — отвърна Викус с усмивка. — Тъкмо сядаме да вечеряме. Ще ни правиш ли компания?

— Помислих си, че никога няма да ме поканиш — каза Рипред, като се оттласна от стената, приближи се до огъня и приклекна до Соловет. — Скъпа моя Соловет, колко мило от твоя страна да долетиш да ме поздравиш. И то когато се води война.

— Никога не бих пропуснала възможността да хапна с теб, Рипред — каза Соловет.

— О, хайде сега, знаеш прекрасно, че си дошла само за да измъкнеш сведения от мен — каза Рипред. — И за да злорадстваш за победата си при Пламъците.

— Разгромих те — заяви Соловет с усмивка. — Твоята армия подви опашка и побягна с вой в реката.

— Армия — изсумтя презрително Рипред. — Как не, те са армия толкова, колкото аз съм пеперуда. Щях да имам по-добър шанс, ако се биех с пълзливци. — Плъхът погледна Темп и Тик, които се бяха свили боязливо до стената, и въздъхна: — С изключение на настоящата компания, разбира се.

Бутс се намръщи, приближи се до Рипред, насочи пухкавия си показалец към него и попита:

— Ти мишка?

— Да, мишка съм. Цър, цър. Сега се връщай обратно при приятелчетата си хлебарки — каза Рипред, като си взе голям къс сушено говеждо. Откъсна със зъби едно парче и забеляза, че Бутс не се беше помръднала. Той отвори уста, за да разкрие редица нащърбени зъби и остро изсъска.

— О-о! — възкликна Бутс и хукна към хлебарките си. — О-о!

— Не прави това — обади се Грегор. Плъхът прикова блесналите си очи в него и Грегор беше шокиран от онова, което видя там. Интелигентността, излъчването на смъртна опасност и, най-изненадващото, болката. Този плъх не беше като Фангор и Шед. Беше много по-сложен и много по-опасен. За първи път в Подземната страна Грегор се почувства напълно неспособен да се мери с някого. Ако се биеше с този плъх, нямаше да има абсолютно никакъв шанс. Щеше да загуби. Щеше да бъде мъртъв.

— А, това трябва да е нашият воин — каза тихо Рипред. — Колко много приличаш на баща си.

— Не плаши сестра ми — каза Грегор, като се мъчеше да говори спокойно. — Тя е само бебе.

— От това, което чух, тя има повече кураж от нсички вас, взети заедно — отбеляза Рипред. — Разбира се, куражът се брои само когато можеш да броиш. Предполагам, че останалите от вас могат да броят и всеки момент ще съберете смелост.

Плъхът хвърли поглед наоколо към Лукса, Марет и Хенри, които се държаха на разстояние. Прилепите разгъваха и свиваха криле, несигурни какво да правят.

— Е, хайде де, никой ли не е гладен? Мразя да се храня сам. Това ме кара да се чувствам толкова не-обичан.

— Не ги подготвих, Рипред — каза Викус.

— Очевидно — отбеляза плъхът. — Очевидно пристигането ми е неочаквано удоволствие. — Залови се да глозга говеждия си кокал, издавайки ужасен стържещ звук.

— Представям ви Рипред Гризача — обърна се Никус към групата. — Той ще участва в мисията като ваш водач.

При тези думи всички си поеха дъх. Последни дълга пауза, през която никой не издиша. Грегор co опита да осмисли това, което Викус беше обявил така спокойно. Плъх. Оставяше ги в ръцете на един плъх. Той искаше да възрази, но гърлото му се бешо свило.

Лукса проговори, като се задавяше от омраза:

— Не, няма. Ние не пътуваме с плъхове.

— „Сивото пророчество” го изисква, Лукса — каза Викус. — „Един гризач редом“.

— „Редом” би могло да значи всичко — изръмжа Хенри. — Може би ще оставим гризача мъртъв „редом” до нас.

— Може би да. Но след като видях последната ви атака, се съмнявам в това — каза Рипред, като се зае с резен сирене.

— От обед насам убихме пет плъха — каза Лукса.

— Имаш предвид ония идиоти, които лично подбрах заради малодушието и некадърността им? О, да, браво, Ваше Височество. Това беше невероятна битка — каза Рипред с глас, изпълнен с насмешка. — Не се ласкайте от мисълта, че вече сте се били с истински плъх.

— Те лично убиха Фангор и Шед — обади се Марет дръзко.

— Е, в такъв случай, се поправям. Фангор и Шед бяха отлични бойци в редките случаи, когато бяха трезвени — каза Рипред. — Предполагам обаче, че са били превъзхождани по численост и донякъде стреснати от пристигането на нашия воин. — Ти какао ще кажеш, воине? И ти ли отказваш да тръгнеш с мен?

Грегор се вгледа в насмешливите, измъчени очи на Рипред. Искаше да откаже, но ако го направеше, можеше ли някога да намери баща си?

Викус сякаш прочете мислите му и каза:

— Имаш нужда от Рипред, за да ти покаже пътя до баща ти. Тези тунели не са картографирани от хората. Никога не би се ориентирал без него.

И все пак той беше плъх. Грегор беше в Подземната страна само от няколко дни, а вече ненавиждаше плъховете. Те бяха убили родителите на Лукса и Хенри, бяха пленили баща му и за малко не бяха изяли него и Бутс. Почувства как в него нахлу някаква сила, когато си помисли колко много ги мразеше. Но ако всички плъхове бяха лоши, кое беше това странно създание, което се взираше в него от отсрещната страна на огъня, предлагайки да им бъде водач?

— А ти какво печелиш от това? — обърна се Грегор към Рипред.

— Справедлив въпрос — каза Рипред. — Аз, воине, планирам да сваля от власт крал Горджър и имам нужда от помощта ти.

— Като направя какво? — попита Грегор.

— Не знам — призна Рипред. — Никой от нас не знае.

Грегор стана и хвана Викус за ръката.

— Трябва да поговорим насаме — каза той. Гневът в гласа му изненада дори самия него. Е, наистина беше ядосан! Плъхът не беше част от това, на което се бе съгласил. Не за това се беше договорил.

Викус прие спокойно гнева на Грегор. Може би го беше очаквал. Отдалечиха се на двайсетина метра от групата.

— Откога имаш този план с плъха? — попита Грегор.

Викус се замисли за момент:

— Не съм съвсем сигурен. Може би от около две години. Разбира се, всичко зависеше от пристигането ти.

— Как така не ми каза за него преди? — настоя Грегор.

— Не вярвам, че на хората трябва да се съобщава повече информация, отколкото могат да понесат — каза Викус.

— Кой казва, че не мога да я понеса? Мога, и още как — каза Грегор, очевидно неспособен да я понесе.

— Може би можеш, поне по-лесно от Лукса и Хенри. Навярно щях да ти го кажа, ако бяхме довършили обсъждането на „Сивото пророчество” —каза Викус. — Несъмнено щеше да попиташ и, да, може би щях да ти кажа.

Грегор измъкна пророчеството от джоба си и предложи:

— Хайде да го довършим сега. — Намери онази част от пророчеството, до която бяха стигнали.

ЕДИН ГРИЗАЧ РЕДОМ, ЕДИН ПЪК –

ИЗГУБЕН В ОТМИНАЛИ ДНИ.

— Значи Рипред е „гризачът” а татко е „изгубеният в отминали дни” — каза Грегор и зачете нататък.

И ОСМИНА ЩЕ БЪДАТ С НАС,

МЪРТЪВЦИТЕ КОГАТО БРОИМ.

— Какво значи това? — попита Грегор, като посочи този ред.

— Ако събереш всички участници в пророчеството, двама горноземци, двама от Долния свят, двама хвъркачи, двама пълзливци, двама предачи, един гризач и един изгубен, получаваш дванайсет — каза Викус сериозно. — В края на мисията само осем ще останат живи. Четирима ще бъдат мъртви. Но никой не знае кои четирима.

— О-о… — промълви Грегор, слисан от обяснението. Беше чувал думите преди, но ги проумя едва сега. — Четирима от нас — мъртви.

— Но осем живи, Грегор — каза Викус кротко. — И може би един спасен свят.

Грегор не можеше да се справи с тази част сега, питайки се кой ли ще остане жив в края на деня. Бързо премина към последната строфа на пророчеството.

ТОЗИ, КОЙТО ПОСЛЕДЕН ЗАГИНЕ,

ВЕРНОСТТА СИ КОМУ ЩЕ ДАРИ?

В РЪЦЕТЕ СИ ТОЙ НА ОСМИНАТА СЪДБАТА ДЪРЖИ.

ЗАТОВА ПОВЕЛЕТЕ МУ — НЕКА ГРИЖЛИВО ДА БДИ,

НЕКА БЪДЕ НАЩРЕК, ЩОМ СЪС СКОК ПОЛЕТИ.

ЧЕ ЖИВОТЪТ В СМЪРТ СЕ ПРЕВРЪЩА,

А МОЖЕ СМЪРТТА ЖИВОТ ДА РОДИ.

— Не схващам тази последна част — каза Грегор.

— И аз, а и никой друг. Много е загадъчна. Вярвам, че никой няма да я разбере напълно, докато не настъпи последният момент — отвърна Викус. — Грегор, това, което те моля да направиш, не е приятно, не е лесно, но е много важно. Много важно за теб, ако желаеш да намериш баща си. Много важно за моя народ, ако иска да оцелее.

Грегор усети как гневът го напуска и на негово място идва страхът. Пробва друг подход:

— Не искам да тръгна с този плъх — каза той почти умолително. — Той ще ни убие.

— Не, не можеш да съдиш Рипред по това, което знаеш за другите плъхове. Той притежава мъдрост, която би била уникална за всяко създание. Отношенията между хората и плъховете невинаги са били толкова лоши. Когато Соловет, Рипред и аз бяхме по-млади, живеехме в относителен мир. Рипред би искал да го види възстановен, но крал Горджър желае смъртта на всички хора — каза Викус.

— Значи искаш да кажеш, че Рипред е добър плъх — каза Грегор, изричайки задавено думите.

— Ако не беше, бих ли поверил внучката си на грижите му? — попита Викус.

— Твоята внучка? — изненада се Грегор.

— Майката на Лукса беше моята дъщеря Джудит каза Викус.

— Ти си ѝ дядо? Защо те нарича Викус? — попита Грегор. Тези хора бяха толкова чудновати и официални. Как можеше да не е разбрал това?

— Такъв е обичаят ни — каза Викус. — Грижи се за нея. Ако това е тежко за теб, знай, че за Лукса е истинско мъчение.

— Още не съм казал, че ще отида! — заяви Грегор, погледна Викус в очите и добави: — Добре, ще отида. Има ли нещо друго, което трябва да знам, а още ие си ми казал?

— Само това: въпреки онова, което казах, от пър-иия момент, в който те зърнах, знаех, че ти си воинът — отговори Викус.

— Благодаря. Страхотно. Това много ще ми помогне — каза Грегор и двамата се върнаха при групата. — Добре, Бутс и аз тръгваме с плъха. Кой друг ще дойде?

Настъпи пауза.

— Където отива принцесата, там отиваме и ние — каза Темп.

— Ти какво ще кажеш, Лукса? — попита Викус.

— Какво мога да кажа, Викус? Мога ли да се върна при нашите хора и да им съобщя, че съм се оттеглила от мисията, когато оцеляването ни виси на косъм? — отговори Лукса горчиво.

— Разбира се, че не можеш, Лукса. Той точно затова е избрал такъв момент — каза Хенри.

— Би могла да избереш да… — поде Викус.

— Бих могла да избера! Бих могла да избера! — отвърна рязко Лукса. — Не ми предлагай избор, когато знаеш, че не съществува никакъв! — Двамата с Хенри обърнаха гръб на Викус.

— Хвъркачи? — попита Соловет, тъй като Викус, изглежда, беше изгубил дар слово.

— Аврора и аз отиваме със съюзниците си — промърмори Арес.

— Тогава въпросът е уреден. Хайде, Марет, необходими сме у дома — каза Соловет.

Разстроеният Марет бързо приготви пакети с храна за участниците в мисията.

— Летете високо, всички — пожела им той с напрегнат глас и се качи върху прилепа си.

Соловет възседна своя прилеп и разгъна картата. Докато Рипред ѝ помагаше да състави най-безопасния маршрут за връщане в Регалия, Викус се приближи до Хенри и Лукса. Никой от тях не искаше да се обърне и да го погледне.

— Не ми се иска да се разделяме така, но разбирам сърцата ви. Навярно един ден ще можете да ми простите за този момент. Лети високо, Хенри. Лети високо, Лукса — пожела им Викус. Зачака отговор, но такъв не последва. Обърна се и с усилие яхна прилепа си.

Колкото и нещастен да се чувстваше Грегор, задето беше изоставен с един плъх, сърцето го болеше за Викус. Искаше му се да изкрещи на Лукса: „Кажи нещо! Не оставяй дядо си да си тръгне така! Четирима от нас няма да се върнат!” Но думите заседнаха в гърлото му. Част от него също не беше готова да прости на Викус за това, че ги изостави.

— Лети високо, Горноземецо Грегор — каза Викус.

Грегор се разкъсваше от душевни борби как да отговори. Дали трябваше да се престори, че не е чул Викус? Да му даде да разбере, че никой от тях, дори и един горноземец, не можеше да му прости? Точно когато твърдо беше решил да не отговаря, Грегор си спомни за последните две години, седем месеца и… петнайсет дни ли бяха вече? Имаше толкова много неща, които му се искаше да беше казал на баща си, когато бе имал възможност. Неща като това, колко специално преживяване беше, когато се качваха нощем на покрива да гледат звездите. Или колко много обичаше, когато вземаха метрото до стадиона, за да отидат на бейзболен мач. Или как се чувстваше късметлия, задето от всички хора на света баща му беше именно негов баща.

Нямаше място в себе си за още неизречени думи. Прилепите се издигаха във въздуха. Имаше само секунда.

— Лети високо, Викус! — изкрещя той. — Лети високо!

Викус се обърна назад и Грегор видя по бузите му да блестят сълзи. Вдигна ръка към Грегор в знак на благодарност.

И после ги нямаше вече.

Глава 20

Сега бяха само девет. Сякаш всички възрастни си бяха отишли и бяха оставили един плъх да наглежда децата. Грегор се почувства нещастен, объркан и много малък. Огледа групата и осъзна, че нямаше към кого да се обърне за закрила.

— Не е зле да си отдъхнем — каза Рипред с голяма прозявка, — за да тръгнем освежени след няколко часа. — Той изтупа няколко трохи сирене от козината си, сви се на кълбо и след по-малко от минута шумно захърка.

Никой друг не знаеше какво да каже. Грегор разстла одеялото си на пода и повика Бутс.

— Те отидоха си? — попита Бутс, сочейки в посоката, накъдето беше заминал Викус.

— Отидоха си, Бутс. Сега ще спим. Време за нанкане. — Легна на одеялото, а тя се сгуши до него, без да протестира. Темп и Тик се разположиха от двете им страни. На пост ли стояха? Дали наистина мислеха, че могат да направят нещо, ако Рипред реши да ги нападне? И все пак беше някак успокояващо да са там.

Лукса отказа да си легне. Аврора дойде и обви златистите си криле около нея. Арес притисна черния си, космат гръб към този на Аврора, а Хенри легна в краката му.

Каквито и предпазни мерки да вземеха, Грегор беше сигурен, че Рипред можеше да убие и осемте за един миг. „Първо ще отстрани Хенри и Лукса, защото са единствените двама с оръжия, а после ще избие останалите един по един”, помисли си Грегор. Може би Арес или Аврора щяха да се измъкнат, но другите бяха лесни жертви. Това беше истината и не беше зле да я приеме.

Интересното беше, че щом веднъж я прие, Грегор се почувства по-спокоен. Нямаше никакъв избор, освен да се довери на Рипред. Щом можеше да се довери на Рипред, значи можеше да заспи. И той се остави да се унесе в сън, като се помъчи да изтласка от ума си образите на космати паешки крака и плъхове с остри зъби. Какъв отвратителен ден беше.

Стресна го силно плющене. Инстинктивно се наведе да защити Бутс, докато осъзна, че това беше просто Рипред, който удряше с опашка по земята.

— Хайде, хайде — изръмжа той. — Време е да се размърдаме. Хапнете и да тръгваме.

Грегор се измъкна изпод одеялото си и зачака Марет да донесе храната. После си спомни, че Марет си беше отишъл.

— Как ще правим по въпроса с храната? — попита той Хенри.

— Лукса и аз не сервираме храна, ние сме кралски особи — заяви Хенри надуто.

— Е, да, добре, аз съм воинът, а Бутс е принцеса. И вие двамата доста ще гладувате, ако чакате аз да ви сервирам — каза Грегор. Беше му омръзнало от тези приказки за кралски особи.

Рипред се засмя.

— Кажи му, момче. Кажи му, че страната ти е водила война, за да не се кланяте на крале и кралици.

Грегор погледна Рипред изненадано.

— Откъде знаеш това?

— О, знам куп неща за Горната земя, които нашите приятели тук не знаят. Прекарал съм много време там сред вашите книги и документи — каза Рипред.

— Можеш да четеш? — попита Грегор.

— Повечето плъхове четат. Това, което ни дразни, е, че не можем да държим писалка, за да пишем. Сега се размърдай, Горноземецо. Ако щеш, яж, ако не щеш, недей, но да вървим — заповяда Рипред.

Грегор отиде до пакетите с храна да разгледа запасите. Имаше пушено месо, хляб и онези неща, които приличаха на сладки картофи. Може би храната щеше да стигне за три дни, ако внимаваха. Разбира се, Рипред ядеше като прасе и вероятно очакваше те да го изхранват. В такъв случай, може би за два дни.

Лукса се приближи и седна неловко до него.

— Какво? — каза Грегор.

— Как ще… приготвим храната? — попита тя.

— Какво искаш да кажеш? — попита той.

— Хенри и аз, ние всъщност никога не сме приготвяли храна — призна Лукса.

Грегор забеляза как Хенри се мръщи на Лукса, но тя не го погледна.

— Искаш да кажеш, че никога не си си правила дори сандвич? — попита Грегор. Не можеше да готви кой знае колко, но ако се наложеше майка му да работи до късно, понякога той приготвяше вечерята. Разни неща от рода на бъркани яйца или макарони със сирене, но можеше да се оправи някак.

— Сандвич? Това да не е ястие, кръстено в чест на Бартолъмю Сандуич? — попита тя озадачено.

Грегор каза:

— Всъщност не знам. Представлява две филии хляб с месо, сирене, фъстъчено масло или нещо друго между тях.

— Не съм правила сандвич — каза Лукса.

— Не е трудно. Ето, отрежи няколко парчета месо. Не много дебели — каза Грегор, като ѝ подаде нож. Той успя да нареже хляба на осемнайсет филии. Лукса се справи доста добре с месото, но нали беше свикнала да си служи с хладни оръжия. Показа ѝ как да „сглоби” сандвичите и тя остана доста доволна от постижението си. Взе четири за себе си, за братовчед си и за прилепите. Грегор взе другите пет. Щеше да е прекалено да иска от нея да сервира на Рипред и хлебарките.

Събуди Бутс и тя веднага се захвана със сандвича си. Темп и Тик благодариха с вежливо кимване за своите. После Грегор се приближи до Рипред, който се беше облегнал нацупено в тунела. Подаде му сандвич.

— Заповядай — каза му той.

— За мен? — възкликна Рипред с преувеличена изненада. — Колко любезно от твоя страна. Сигурен съм, че останалите от компанията с радост биха ме гледали как умирам от глад.

— Ако умреш от глад, никога няма да намеря баща си — каза Грегор.

— Съвсем вярно — каза Рипред, като пъхна целия сандвич в устата си. — Хубаво е, че имаме тази договорка. Взаимната нужда е силна връзка. По-силна от приятелството, по-силна от обичта.

— Плъховете обичат ли? — попита Грегор сухо.

— О, да — каза Рипред със самодоволна усмивка. — Много обичаме себе си.

„Подразбира се” помисли си Грегор. Отиде и седна при Бутс, която довършваше сандвича си.

— Още — каза Бутс и посочи към неизядения сандвич на Грегор. Той беше гладен като вълк, но не можеше да я остави така. Тъкмо се канеше да разчупи сандвича си наполовина, когато Темп деликатно побутна своя пред Бутс.

— Принцесата може да изяде моя — каза Темп.

— Ти също трябва да ядеш, Темп — възрази Грегор.

— Не много — каза Темп. — Тик ще подели с мен нейната храна.

Нейната храна. Значи Темп беше хлебарка момиче.

— Той ще дели с мен — каза Тик.

А Тик беше момче. Не че за Грегор това променяше с нещо положението; но като го знаеше, нямаше да обиди неволно насекомите.

Тъй като Бутс вече беше сдъвкала половината от сандвича на Темп, Грегор прие. Щеше да се опита да им даде част от храната си при следващото ядене.

Закуската приключи за две минути и те се приготвиха да потеглят. Точно щяха да възседнат Арес и Аврора, когато Рипред ги спря:

— Не си правете труда. Не можете да летите там, накъдето сме тръгнали — каза той и посочи тунела. Беше висок два метра и широк около метър.

— Ще влизаме там вътре? Няма ли друг начин да стигнем до баща ми? — попита Грегор. Не искаше да се впусне в тъмното, тясно пространство с Рипред, дори и да имаха нужда един от друг.

— Има друг път, но не и по-добър. Освен ако ти не знаеш някой — каза Рипред.

Грегор усети как Арес и Аврора се присвиват от тревога.

— А прилепите?

— Сигурен съм, че ще го измислиш — каза Рипред.

— Можете ли да вървите? — обърна се Грегор към Арес.

— Не дълго. Не надалече — каза Арес.

— Тогава ще трябва да ви носим — каза Грегор.

— Яздите вие, хвъркачи, яздите вие? — попита Темп.

— Хвъркачите не яздят пълзливци — каза Аврора остро.

— Защо не? Те ви яздиха — каза Грегор. Беше му омръзнало всички да се държат презрително с хлебарките. Те никога не се оплакваха, работеха наравно с останалите и се грижеха за Бутс. Общо взето, буболечките бяха най-сговорчивите спътници.

Прилепите изпърхаха с криле, но не отговориха.

— Е, аз няма да ви нося. Вече имам да нося Бутс и цял пакет месо. А Лукса и Хенри не могат да носят и двама ви. Така че, ако е под достойнството ви да яздите пълзливците, предполагам, най-добре помолете Рипред да ви носи.

— Не им дръж такъв тон — прекъсна го Лукса. — Не го правят от презрение към пълзливците. Става дума за това, че тунелът е малък. Хвъркачите не обичат места, където не могат да си разперят кри-лете.

— Да, добре, на половината от нас също не им е особено забавно да летят на стотици метри във въздуха — каза Грегор. Осъзна, че започва да се заяжда. Арес и Аврора не се бяха държали злобно или нетърпеливо, когато той и хлебарките се страхуваха от летенето. — Вижте, знам, че ще е трудно, но съм сигурен, че няма цялото пътуване да е през такива тесни тунели. Нали, Рипред?

— О, със сигурност не цялото пътуване — каза Рипред, безкрайно отегчен от спора. — Може ли да тръгваме, ако обичате? Войната ще свърши, преди да си направим плановете за пътуване.

— Ще се качим на пълзливците — каза Арес кратко.

Грегор помогна на Лукса и Хенри да настанят прилепите върху гърбовете на хлебарките. Наложи се да легнат по лице и да се вкопчат с нокти в гладките черупки. Грегор трябваше да признае, че този начин за пътуване изглеждаше неудобен. Намести Бутс в раницата и взе своя дял от храната.

— Добре, води — обърна се към Рипред.

— Най-после — каза Рипред и се пъхна в тъмния вход на тунела. Последва го Хенри, с факла и изваден меч. Грегор предположи, че той се опитва да вдъхне на прилепите известно чувство на сигурност. Те бяха следващите, в колона по един, върху хлебарките.

Грегор чакаше Лукса да влезе в тунела, но тя поклати глава:

— Не, Горноземецо, мисля, че е най-добре аз да ни пазя в гръб.

— Вероятно — каза Грегор, осъзнавайки, че все още нямаше меч. Влезе в тунела, като даде на Бутс да държи фенерчето. Лукса го последва.

Беше ужасно. Тясно и задушно, а от тавана капеше течност с миризма на развалени яйца. Прилепите се вцепениха от притеснение, но хлебарките изглеждаха като у дома си.

— Гнус — каза Бутс, когато капка течност пльосна върху каската на Грегор. — Гнусно.

— Да, гнус, гнус, гнусно — съгласи се Грегор. Надяваше се, че тунелът не е дълъг; човек можеше за нула време да се побърка тук вътре. Обърна се назад да види как е Лукса. Не изглеждаше доволна, но се справяше.

— Какво значи това „гнусно”? — попита го тя.

— Хм… гнусно, отблъскващо, отвратително, гадно… противно — каза Грегор.

— Да, това описва добре земята на плъховете — каза Лукса с презрително сумтене.

— Хей, Лукса — продължи той. — Защо се изненада от появата на Рипред? Искам да кажа, аз не знам добре Пророчеството, но ти го знаеш. Не очакваше ли плъх?

— Не. Мислех си, че „един гризач редом” означава, че някой плъх ще ни шпионира, може би дори ще ни преследва. Никога не съм си представяла, че ще участва в мисията — каза тя.

— Викус каза, че можем да му имаме доверие — отбеляза Грегор.

— Викус казва много неща — рече Лукса. Звучеше толкова ядосана, че Грегор реши да не продължава този разговор.

Известно време вървяха в мълчание. От тавана капеше вода и Грегор се сети, че Бутс е мокра. Опита се да ѝ сложи каската си, но тя все падаше. Накрая той изрови няколко пелени и ги върза на главата на Бутс. Само това им трябваше сега — тя да вземе да настине.

След няколко унили и мрачни часа всички бяха подгизнали и нещастни. Рипред ги въведе в малка пещера. Вонливата вода се стичаше надолу по стените ѝ като дъжд. Прилепите бяха толкова схванати, че Лукса и Хенри трябваше да ги свалят от хлебарките и да им помогнат да изпънат криле.

Рипред повдигна нос във въздуха и енергично подуши.

— Ето. Това много помогна да прикриете миризмата си — каза той със задоволство.

— Искаш да кажеш, че ни преведе по този път само за да може всички да замиришем на развалени яйца? — каза Грегор.

— Нужно беше. От цялата компания се носеше крайно отблъскваща миризма — каза Рипред.

Грегор беше прекалено изтощен, за да спори. Двамата с Лукса отвориха пакетите и раздадоха по малко храна. На никого не му се приказваше. Рипред погълна обяда си на една хапка и застана пред входа на тунела.

Тъкмо привършваха, когато прилепите се напрегнаха.

— Предани — предупреди Аврора.

— Да, да, следват ни почти от началото на пътуването. Не мога да подуша колко са заради всичката тази вода. Чудя се какво ли искат. — Рипред махна с опашка към Лукса и Хенри и нареди: — Тривърха дъга, вие двамата.

Лукса и Хенри се спогледаха и не помръднаха.

— Тривърха дъга и сега не му е времето да оспорвате авторитета ми, мъници! — изръмжа Рипред, оголвайки ужасните си зъби. Хенри и Лукса неохотно заеха места от двете страни на Рипред, но няколко стъпки назад. Тримата оформиха малка дъга между останалите от групата и входа на тунела. Прилепите заеха позиции зад тях.

Грегор напрегна слух, но чуваше единствено падането на водата. Армия от паяци ли ги преследваше? Чувстваше се, както обикновено, невъоръжен и беззащитен. Този път нямаше дори кутийка коренова бира.

Всички застинаха неподвижно. Грегор се досети, че сега Темп и Тик също можеха да усетят натрапниците. Бутс смучеше със сериозно изражение една бисквита, но не издаваше нито звук.

Грегор видя как мускулите по широкия сив гръб на Рипред се напрягат в очакване, докато преданите се приближаваха. Подготви се за вълна от кръвожадни паяци, но тя така и не връхлетя.

Едър оранжев паяк с дребен кафяв паяк на гърба влезе със залитане и рухна на пода. От кафявия се процеждаше странна синя течност. С огромно усилие се надигна и седна. Предните му крака леко помръднаха пред гърдите му и той каза:

— Викус ни праща. Гризачите нападнаха паяжините. Много предани загинаха. Ние двамата… се присъединяваме… към мисията.

И с тези думи кафявият паяк се строполи мъртъв.

Глава 21

Грегор погледна слисано паяка. В последните си мигове той се беше търкулнал по гръб и беше присвил крака. От раната в корема му се процеждаше синя течност, която багреше каменния под.

— Значи всички сме тук — промълви Грегор.

— Какво искаш да кажеш? — попита Хенри.

Грегор извади пророчеството от джоба си.

— Сандуич е бил прав. Всички сме тук заедно. Поне бяхме за няколко секунди. — Прочете на глас:

ГОРНОЗЕМЦИ ДВАМИНА И

ДВАМА ПОТОМЦИ КРАЛСКИ ОТ ДОЛНИЯ СВЯТ,

ДВАМА СМЕЛИ ХВЪРКАЧИ И ДВАМА ПЪЛЗЛИВЦИ;

И ДВАМА ПРЕДЯЩИ НАКРАЙ ЩЕ СКЛОНЯТ.

ЕДИН ГРИЗАЧ РЕДОМ,

ЕДИН ПЪК — ИЗГУБЕН В ОТМИНАЛИ ДНИ.

Не можа да се насили да изрече следващия ред, но Рипред продължи:

— „И осмина ще бъдат с нас, мъртъвците когато броим.“ Е, един падна — остават още трима — каза Рипред, като побутна паяка с края на опашката си.

— Престани! — каза Грегор.

— О, какво? Не можем да се преструваме, че някой от нас е бил особено привързан към този предач. Дори не му знаем името. Освен може би ти — каза Рипред на оранжевия паяк.

— Трефлекс — каза оранжевият паяк. — Аз съм женска, името ми е Гокс.

— Е, Гокс, сигурно си гладна след пътуването, но храната ни е малко. Никой от нас няма да си помисли лошо за теб, ако пожелаеш да се нахраниш с Трефлекс — каза Рипред.

Гокс моментално започна да впръсква храносмилателни сокове в Трефлекс.

— Нима ще го… о, човече! — възкликна Грегор.

— Паяците не са нито гнусливи, нито сантиментални — каза Рипред. — И това е много добре.

Грегор се извърна, така че двамата с Бутс да не са принудени да гледат този канибализъм. Зарадва се да види, че Хенри и Лукса също изглеждаха леко прежълтели.

— Вижте, ако нещо се случи с мен или Бутс, не оставяйте оня паяк да ни изсмуче. Хвърлете ни от някоя скала, в някоя река, все едно къде, само да не е това — каза той.

Двамата кимнаха.

— Нали и ти ще ни направиш тази услуга? — помоли тихо Лукса. — И на прилепите ни?

— А също и на Тик и Темп, обещавам — каза Грегор. Чуваше как Гокс бавно смуче и изцежда тялото на Трефлекс. — Ужас! — добави той.

За щастие на Гокс не ѝ отне дълго време да се нахрани. Рипред започна да я разпитва подробно за нападението на плъховете. Тя му каза, че цяла армия — най-малко няколкостотин плъха — нахлула в земята на паяците. Паяците ги отблъснали, но мнозина загинали и от двете страни, преди плъховете пай-после да отстъпят. Викус пристигнал след битката и изпратил Гокс и Трефлекс с прилепа си до ихода на тунела.

— Защо? — попита Гокс. — Защо гризачите ни избиват?

— Не знам. Възможно е крал Горджър да е предприел обща атака срещу Подземната страна. Или може да са подушили миризмата на двама горно-земци, пристигнали в нашата земя. Споменаха ли воина от „Сивото пророчество”? — попита Рипред.

— Нямаше думи, само смърт — каза Гокс.

— Истински късмет е, че ни открихте. Щеше да ни трябва много време да освободим незабелязано двама предачи от затворите на крал Горджър, а нямаме време за губене — каза Рипред на Гокс и се обърна към Грегор: — Нападението срещу преданите не вещае нищо добро за баща ти.

— Защо? Какво? Защо не? — попита Грегор и усети как изстива.

— Викус забележително добре успя да те прикрие. Никой от плъховете, които са те виждали, освен мен, не е доживял да разказва за това. Плъховете не знаят, че воинът е пристигнал. Но фактът, че хората са довели горноземци при преданите, ще събуди подозренията им — каза Рипред. Колелцата на ума му сякаш видимо се въртяха. — И все пак, по време на война цари голямо объркване и никой плъх не те е разпознал. Да продължаваме!

Никой не възрази. Събраха си нещата, тръгнаха към другия край на пещерата и влязоха в по-сух, по-просторен тунел. Сега Аврора и Арес можеха да летят, въпреки че пространството беше опасно за ездачи.

— Ще вървим пеш — каза Аукса на Аврора. — Дори и да ни носите, какво ще правим с гризача?

Прилепите се издигнаха във въздуха с останалите вързопи.

Грегор ги наблюдаваше завистливо.

— Имате късмет, че не съм прилеп. Щях да излетя и да не погледна назад.

— Аврора и Арес никога не биха направили това. Те са обвързани в клетвен съюз с мен и Хенри — каза Лукса.

— Как точно става това? — попита Грегор.

— Когато прилеп и човек се обвързват в съюз, те се заклеват да се бият до смърт един за друг — каза Лукса. — Аврора никога не би ме изоставила в опасност, нито аз нея.

— Всеки ли си има прилеп? — попита Грегор, като си помисли, че на това място би било хубаво да знаеш, че някой ще остане с теб и ще те защити.

— О, не. Някои така и не намират прилеп, с когото да се съюзят. Аз се събрах с Аврора, когато бях много малка, но това не е обичайно — каза Лукса.

— Как така си сключила съюз толкова рано? — попита Грегор.

— Когато родителите ми загинаха, преживях период, в който никога не се чувствах в безопасност на земята. Прекарвах всичките си будни часове във въздуха, върху Аврора. Затова летим толкова добре заедно — обясни спокойно тя. — Викус убеди съвета да ни позволи да се съюзим побрано. След това не се страхувах толкова.

— Сега страхуваш ли се? — попита Грегор.

— Понякога — призна тя. — Но не повече, отколкото когато съм в Регалия. Разбираш ли, уморих се от постоянния страх, затова взех решение. Всеки ден, когато се събуждам, си казвам, че той ще ми е последният. Ако не се опитваш да се вкопчваш във времето, не се страхуваш толкова, че ще го изгубиш.

Грегор си помисли, че това е най-тъжното нещо, което някой му е казвал. Не знаеше какво да каже.

— А после, ако оцелееш до вечерта, се радваш, че си измамил смъртта и тя ти е отпуснала още един ден — каза тя. — Разбираш ли?

— Струва ми се, че разбирам — отговори Грегор. Осени го ужасна мисъл. Не беше ли нейната стратегия крайна форма на собственото му правило? Вярно, той не мислеше за умиране всеки ден, но си отказваше лукса да мисли за бъдещето с или без баща си. Ако не беше пропаднал през шахтата в пералното помещение и не беше открил, че баща му е още жив, ако баща му никога не се завърнеше, колко дълго щеше да продължи да отказва да бъде щастлив? Цял живот? „Може би” помисли си той. „Може би цял живот”. Грегор побърза да продължи разговора.

— Е, как всъщност сключваш съюз с прилеп? — попита той Лукса.

— Церемонията е проста. Събират се много прилепи и хора. Заставаш лице в лице с прилепа си и произнасяш клетва. Ето така — каза Лукса, като изпъна ръка и изрецитира някакво стихотворение.

Аврора хвъркатата, клетва давам пред теб.

И в смъртта, и в живота единни ще бъдем.

В мрак и в пламъци ярки, във смут и война

Аз наравно със моя, и твоя живот ще спася.

— А после твоят прилеп произнася същата клетва, но с твоето име. И след това има празненство — завърши Лукса.

— А какво става, ако някой от вас наруши клетвата? Например ако Аврора отлети и те изостави в опасност? — попита Грегор.

— Аврора не би го направила, но е имало нарушени клетви. Наказанието е сурово. Виновният се изпраща в изгнание да живее сам в Подземната страна — каза Лукса. — А никой не оцелява дълго сам в Подземната страна.

— Колкото и интересни да са вашите местни ритуали, какво ще кажете да продължим мълчаливо? При положение, че целият народ на плъховете е нащрек и дебне за нас, това може би ще е по-благоразумно — обади се Рипред.

Лукса и Грегор млъкнаха. На Грегор му се щеше да си поговорят още. Лукса се държеше различно, когато не беше с Хенри. По-дружелюбно. Не толкова надменно. Но Рипред беше прав за шума.

За щастие Бутс задряма. Няколко часа чуваха само лекото потропване на стъпките си и стържещия звук от зъбите на Рипред по един кокал, който си беше запазил от обед.

Грегор потъна в нови тревоги за баща си. От онова, което Рипред беше казал, изглежда плъховете можеха да го убият, за да попречат на Грегор да стигне до него. Но защо? Това нямаше да промени пророчеството, нали? Предположи, че всъщност никой не знаеше. Ами онази последна строфа? Разгъна пророчеството и го препрочете толкова много пъти, че без да иска, го научи наизуст:

ТОЗИ, КОЙТО ПОСЛЕДЕН ЗАГИНЕ,

ВЕРНОСТТА СИ КОМУ ЩЕ ДАРИ?

В РЪЦЕТЕ СИ ТОЙ НА ОСМИНАТА СЪДБАТА ДЪРЖИ.

ЗАТОВА ПОВЕЛЕТЕ МУ — НЕКА ГРИЖЛИВО ДА БДИ,

НЕКА БЪДЕ НАЩРЕК, ЩОМ СЪС СКОК ПОЛЕТИ.

ЧЕ ЖИВОТЪТ В СМЪРТ СЕ ПРЕВРЪЩА,

А МОЖЕ СМЪРТТА ЖИВОТ ДА РОДИ.

Не я разбираше. Единственото, което му стана ясно, беше, че онзи, който загине четвърти — който и да той — носи много голяма отговорност за осемте, които все още са живи. Но как? Какво? Къде? Кога? Последната строфа от „Сивото пророчество” пропускаше всички подробности, които биха я направили полезна.

Рипред продължи да ги пришпорва, докато накрая всички се препъваха от изтощение. Той даде заповед да спрат в една пещера, където поне беше сухо и имаше поток с питейна вода.

Грегор и Лукса разпределиха намаляващите запаси от храна, която изчезваше много по-бързо, от-колкото беше очаквал. Опита се да възрази, когато хлебарките дадоха храната си на Бутс, като мислеше, че е редно да подели своята.

— Нека я нахранят — каза Рипред. — Един пълзливец може да живее без храна цял месец, ако има вода. И не си правете труда да храните Гокс. Трефлекс ще я държи сита много по-дълго, отколкото ще продължи пътуването ни.

Пещерата беше студена. Грегор свали влажните дрехи на Бутс и я преоблече. Нещо не беше наред с нея: стори му се прекалено кротка, а кожата ѝ беше лепкава и студена. Той се сгуши под одеялото с нея, за да я стопли. Какво щеше да прави, ако се разболее? Трябваше да са си вкъщи с майка му, която винаги знаеше точната комбинация от сок, лекарство и възглавници, за да оправи нещата. Опита се да се утеши с мисълта, че баща му можеше да помогне, когато го намереха.

Всички бяха толкова уморени от прехода, че моментално заспаха.

Нещо събуди Грегор от дълбок сън. Звук? Движение? Не беше сигурен. Но щом отвори очи, видя, че Хенри е застанал над Рипред и се готви да забие меча си в гърба на спящия плъх.

Глава 22

Грегор отвори уста да изкрещи: „Не!” точно когато очите на Рипред потрепнаха. Хенри беше зад плъха. Рипред видя единствено изражението на Грегор, но това му беше достатъчно.

В частицата от секундата, когато Хенри замахна да забие острието, Рипред се преметна по гръб и нанесе удар с ужасните си нокти. Мечът преряза гърдите на плъха, но ноктите на Рипред оставиха дълбока рана по цялата ръка на Хенри.

Някъде в този момент онова „Не” което Грегор се бе опитал да изкрещи, наистина излезе от устата му и крясъкът събуди повечето от групата. Рипред се изправи на задни крака, кървящ, разярен и ужасяващ за гледане. Хенри изглеждаше безсилен и дребен в сравнение с него; едва можеше да вдигне меча с ранената си ръка. Лукса и Аврора се издигнаха мигновено във въздуха. Арес литна право към плъха.

Но Грегор стигна там пръв и застана между Рипред и Хенри с разперени ръце.

— Спрете! — извика той. — Спрете!

Колкото и да не беше за вярване, всички спряха. Грегор предположи, че сигурно за пръв път виждат някой да се опитва да разтърве плъх и човек. Тази секунда колебание му даде време точно колкото да извика:

— Всеки, който иска да убие някой друг, трябва първо да се справи с мен!

Не беше особено поетично, но постигна желания резултат. Никой не искаше смъртта на Грегор. Всички знаеха, че воинът е изключително важен за мисията.

— Махни се оттам, Горноземецо, плъхът ще ни избие всичките! — заповяда Лукса, като се готвеше да се хвърли към Рипред.

— Плъхът само се опитваше да спи. Вярвай ми, мъниче, ако исках да ви убия, сега нямаше да водим този разговор — каза Рипред.

— Не си хаби лъжите пред нас, гризачо! — заяви Лукса. — Мислиш ли, че бихме повярвали на твоята дума, вместо на тази на един от своите?

— Вярно е! Той казва истината! Не започна той! Хенри беше! — изкрещя Грегор. — Опита се да убие Рипред в съня му!

Всички се обърнаха към Хенри, който гневно отвърна:

— Да, и вече щеше да е мъртъв, ако не беше Гор-ноземеца!

Настъпи объркване. По изражението на Лукса, Грегор разбра, че тя не знаеше за плана на Хенри. Беше предположила, че Рипред е нападнал пръв. Сега не беше сигурна как да постъпи.

— Спри, Лукса! Моля те! — каза Грегор. — Не можем да си позволим да загубим повече търсачи! Трябва да се държим заедно! — Беше измислил думата „търсачи” на момента и му се стори подходяща.

Лукса бавно се спусна на земята, но остана върху гърба на Аврора. Арес кръжеше несигурно във въздуха. Грегор се зачуди дали прилепът знаеше за плана на Хенри. Но ако беше така, защо не бяха атакували заедно от въздуха? Толкова трудно беше да се разбере какво мислят прилепите.

Грегор забеляза за пръв път, че Темп и Тик са застанали над спящата Бутс и я прикриват с телата си. Гокс още висеше в импровизираната мрежа, която си беше изплела преди лягане.

— Край, свърши се — каза Грегор с убедителен тон, на какъвто не знаеше, че е способен. — Пусни меча, Хенри. Рипред, хайде… хайде седни! Свърши се.

Дали щяха да го послушат? Грегор не знаеше, но беше твърдо решен да не отстъпва. Беше дълъг, напрегнат момент. После Рипред отново спусна устни върху оголените си остри зъби и избухна в смях:

— Това ти го признавам, воине — не ти липсва смелост.

Хенри остави меча си да падне с дрънчене на земята, което не беше кой знае каква отстъпка, защото Грегор видя, че той едва го държи.

— Нито вероломство — каза Хенри тихо.

Грегор погледна Хенри с присвити очи.

— Знаеш ли, там, откъдето идвам, не уважаваме особено много някой, който се промъква и намушк-ва човек, докато спи.

— Той не е човек, той е плъх — каза Хенри. — Ако не можеш да направиш разликата, направо се смятай за мъртъв.

Грегор издържа студения поглед на Хенри. Знаеше, че по-късно щеше да се сети как най-добре да му отговори, но сега не му идваше нищо наум. Вместо това се обърна към Лукса и каза рязко:

— По-добре да ги закърпим.

Не бяха кой знае колко по-добри в оказването на първа помощ, отколкото в готвенето, но Лукса поне знаеше какъв мехлем да използва. Гокс помогна повече от всички. Тя изпреде специална паяжина и им каза да притиснат няколко шепи от копринените нишки към раните. След броени минути кървенето както от ръката на Хенри, така и от гърдите на Рипред спря.

Докато Грегор слагаше още пластове коприна върху сплъстената козина на Рипред, плъхът промърмори:

— Предполагам, че би трябвало да ти благодаря.

— Забрави — каза Грегор. — Направих го само защото имам нужда от теб. — Не искаше Рипред да си мисли, че са приятели или нещо такова.

— Така ли? Радвам се — каза Рипред. — Стори ми се, че долових у теб чувство за игра по правилата. То е нещо изключително опасно в Подземната страна, момче.

Грегор изпита желание всички да престанат да повтарят колко опасно е за него в Подземната страна. Цялото място беше едно голямо минно поле. Пропусна забележката на Рипред и продължи да слага паяжините. Зад гърба си чу Лукса да прошепва на Хенри:

— Защо не ни каза?

— За да сте в безопасност — прошепна Хенри в отговор.

„В безопасност”, помисли си Грегор. „Да бе, да” Дори и да се върнеше в Горната земя, не мислеше, че някога отново щеше да се чувства в безопасност.

— Не бива да опитваш пак, Хенри — каза Лукса. — Не можеш да го надвиеш сам.

— Можех, ако Горноземеца не се беше намесил — отвърна Хенри.

— Не, рискът е прекалено голям, а той може да ни потрябва — каза Лукса. — Не закачай плъха.

— Това заповед ли е, Ваше Височество? — попита Хенри с леко изострена нотка в гласа.

— Ако това е единственият начин, по който ще се вслушаш в съвета ми, тогава да — каза Лукса сериозно. — Удръж меча си, докато не разберем по-добре положението си.

— Говориш точно като онзи стар глупак Викус — каза Хенри.

— Не, говоря като себе си — каза обидено Лукса. — И като човек, който иска и двамата да оцелеем.

Братовчедите осъзнаха, че говорят на висок глас и всички ги чуват, затова млъкнаха. В последвалата тишина Рипред отново се залови да глозга кокала, който разнасяше. Стърженето изнервяше Грегор.

— Мислиш ли, че можеш да спреш с това, ако обичаш? — помоли той.

— Не, всъщност не мога — каза Рипред. — Зъбите на плъховете продължават да растат цял живот и затова трябва непрестанно да гризем, за да ги поддържаме удобно дълги. Ако не гриза често, долните ми зъби скоро ще прораснат през върха на черепа ми, ще пронижат мозъка ми и, уви, ще ме убият.

— Радвам се, че попитах — каза Грегор, като сложи още едно парче паяжина върху козината на Рипред и се облегна на стената на пещерата. — А сега какво?

— Ами, тъй като очевидно никой няма да се върне в страната на сънищата, със същия успех може да тръгваме да търсим баща ти — каза Рипред, като се изправи на крака.

Грегор отиде да вземе Бутс. Щом я докосна, изпита тревога. Лицето ѝ гореше като пещ.

— О, не — промълви той безпомощно. — Хей, Бутс. Хей, мъничката ми. — Леко разтърси рамото ѝ. Тя изхленчи нещо насън, но не се събуди. — Лукса, нещо не е наред. Бутс е болна — каза той.

Лукса положи длан върху челото на Бутс:

— Има треска. Прихванала е някаква зараза от земята на плъховете. — Зараза. Грегор се надяваше, че не беше толкова сериозно, колкото звучеше. Лукса взе да рови из шишенцата, които Соловет им беше оставила, и несигурно вдигна едно: — Мисля, че това е за треска.

Рипред подуши и сбърчи нос:

— Не, това е за успокояване на болка. — Зарови муцуна в пакета и измъкна синьо шишенце. — Трябва ти това. Дай ѝ само няколко капки. Толкова е мъничка, че това ще е достатъчно.

На Грегор не му се щеше да ѝ дава каквато и да е доза от непознатото лекарство, но Бутс гореше. Изля няколко капки между устните ѝ и тя май ги преглътна. Опита се да я вдигне, за да я сложи в раницата, и тя изстена от болка. Той прехапа устни:

— Не може да пътува с мен, боли я.

Сложиха Бутс на едно одеяло върху гърба на Темп. Гокс изпреде паяжина, за да я прикрепи към черупката.

На Грегор му прилоша от тревога.

И ОСМИНА ЩЕ БЪДАТ С НАС,

МЪРТЪВЦИТЕ КОГАТО БРОИМ..

Не можеше да изгуби Бутс. Просто не можеше. Длъжен беше да я прибере вкъщи. Щеше да е много по-добре, ако я беше оставил в Регалия. Изобщо не биваше да се съгласява на мисията. Ако нещо се случеше на Бутс, той щеше да е виновен.

Мракът на тунела се просмукваше през кожата и се вливаше във вените му. Идваше му да крещи от болка, но тъмнината го задави. Би дал почти всичко само да зърне слънцето.

Групата куцукаше по пътя бавно, мъчително, подозрително, потисната от тревогите, които всички споделяха, но никой не изричаше на глас. Дори Рипред, определено най-закоравелият от групата, сякаш се прегърби под тежестта на положението.

Това всеобщо отчаяние беше само една от причините да не забележат множеството плъхове, чак докато едва не се сблъскаха с тях. Дори Рипред не можеше да различи миризмата на плъхове, макар че наоколо вонеше на тях. Прилепите не можеха да ги усетят в тесния тунел, докато се приближаваха към все по-силно бучащата река. Хората не можеха да видят нищо в мрака.

Рипред ги изведе от тунела в огромна пещера, разделена от дълбок каньон. През него течеше широка, буйна река. Над реката висеше въжен мост. Сигурно беше направен с общите усилия на хора и животни в по-добри времена. Плътна коприна, изтъкана от паяците, поддържаше тънки каменни плочи, издялани от хората. Вероятно се бяха възползвали и от летателните умения на прилепите, за да построят такъв мост.

Когато Грегор светна с фенерчето си нагоре, за да види как беше укрепен мостът, ги забеляза. Двайсет плъха, седнали неподвижно на скалите над отвора на тунела. Точно над главите им. Чакаха ги.

— Бягайте! — изкрещя Рипред и буквално щракна със зъби до петите на Грегор. Грегор се препъна и после тръгна по моста. Краката му се хлъзгаха по протритите каменни плочи. Усещаше горещия дъх на Рипред във врата си. Хенри и Лукса прелетяха пред него и прекосиха светкавично реката.

Беше на половината път, когато си спомни, че Бутс не е на гърба му. Беше с него толкова дълго по време на пътуването, че двамата бяха станали като едно неразделно цяло. Но сега тя беше на гърба на Темп!

Грегор се обърна рязко, за да тръгне обратно. Рипред, сякаш предусетил движението му, го завъртя напред и хвана раницата със зъби. Грегор усети как Рипред го вдига във въздуха и хуква право към другия край на моста.

— Бутс! — изкрещя Грегор. — Бутс!

Рипред се движеше като светкавица. Щом стигна отсрещния бряг, той пусна Грегор на земята и отиде да помогне на Лукса и Хенри, които трескаво се мъчеха да разсекат копринените въжета, поддържащи моста.

Грегор насочи фенерчето си и видя, че Гокс беше на около три четвърти от пътя. Зад нея се препъваше Темп, понесъл Бутс на гърба си. Между Бутс и двайсетте плъха убийци, които сега се стичаха по моста, беше само Тик.

— Бутс! — изкрещя Грегор и се хвърли обратно към моста. Опашката на Рипред го удари през гърдите и го хвърли обратно на земята, като му изкара въздуха. Той се помъчи да си поеме дъх, после се надигна на колене и запълзя към моста. Трябваше да ѝ помогне. Трябваше.

Гокс се стрелна от моста и започна да къса нишки с челюстите си.

— Не! — извика Грегор и се закашля. — Сестра ми! — С усилие се изправи на крака точно навреме, за да поеме още един удар от опашката на Рипред.

Хлебарките бяха на десетина стъпки от брега, когато плъховете ги настигнаха. Помежду им нямаше обсъждане; буболечките сякаш отдавна бяха намислили целия този сценарий. Темп се устреми към края на моста, а Тик се обърна да посрещне армията от плъхове сама.

Когато се нахвърлиха върху нея, Тик литна право в лицето на водача им, при което той се сепна и отстъпи изненадано назад. До този момент Грегор изобщо не знаеше, че хлебарките имат криле. Може би и плъховете не знаеха. Но не им отне дълго време да се опомнят. Водачът на плъховете скочи напред и смачка главата на Тик в челюстите си.

Темп рухна на брега точно когато мостът поддаде. Двайсетината плъха, заедно с предводителя си, който все още държеше Тик в зъбите си, паднаха в реката. Сякаш тази гледка не беше достатъчно ужасяваща, водата закипя, когато грамадна, подобна на пираня риба изплува на повърхността и започна да се храни с пищящите плъхове.

След минута всичко беше свършило. Водата пак течеше спокойно. Плъховете бяха изчезнали. А Тик си беше отишла завинаги.

Глава 23

— По-живо, по-живо, по-живо! — нареди Рипред, като събра всички от открития бряг и ги вкара в един тунел. Принуди ги да вървят бързо няколко минути, докато се отдалечиха достатъчно и, както се надяваха, от смрадта на входа на тунела. При една малка ниша в тунела даде заповед да спрат.

— Стойте. Седнете. Успокойте сърцата си.

Без нито дума останалите членове на мисията се отпуснаха на пода на тунела. Грегор седна до Темп, с гръб към другите. Опипа гърба на Темп, намери горещите пръстчета на Бутс и ги преплете в своите. Едва не я беше изгубил завинаги. Тя никога не би могла да се запознае с баща им, да се върне в прегръдките на майка им, да си играе на пясъчника с него и Лизи, нито да прави каквото и да е друго.

Не искаше да погледне останалите участници в мисията. Всички до един бяха готови да наблюдават безучастно как Бутс и пълзливците се хвърлят в реката, за да спрат плъховете. Нямаше какво да им каже.

А после и Тик. Храбрата малка Тик, която беше литнала в лицето на армия от плъхове, за да спаси невръстната му сестричка. Тик — която никога не говореше много. Тик — която делеше храната си с другите. Тик — която в края на краищата беше само една хлебарка. Една хлебарка, която беше дала цялото време, което ѝ оставаше, за да може Бутс да има още.

Грегор притисна пръстите на Бутс към устните си и почувства как по бузите му започнаха да се стичат изгарящи сълзи. Не беше плакал през цялото време, откакто беше тук долу, а се бяха случили много лоши неща. По някакъв начин саможертвата на Тик беше разчупила тънката черупка, която го предпазваше от скръбта. Отсега нататък изпитваше връзка с хлебарките, която знаеше, че никога няма да изчезне. Вече никога нямаше да отнеме живота на хлебарка. Нито тук, нито — ако по някакво чудо успееха да се приберат вкъщи — в Горната земя.

Почувства как раменете му започнаха да се тресат. Вероятно другите смятаха, че се държи глупаво, като плаче за една хлебарка, но не го беше грижа. Мразеше ги. Мразеше ги всичките.

Темп, чиито антенки бяха клюмнали над главата му, посегна и докосна Грегор с пипало.

— Благодаря ти. Че плачеш, защото Тик изгуби своето време.

— Бутс също щеше да плаче, ако не беше… — Грегор не можа да продължи, защото го заля нова вълна от ридания. Радваше се, че Бутс не беше видяла смъртта на Тик. Щеше да се разстрои и нямаше да разбере. Той също не я разбираше истински.

Грегор почувства нечия ръка на рамото си и рязко се дръпна. Знаеше, че е Лукса, но не искаше да говори с нея.

— Грегор — прошепна тя тъжно. — Грегор, знай, че щяхме да хванем Бутс и Темп. Щяхме да хванем и Тик, ако беше паднала.

Той притисна длан към очите си, за да спре сълзите си, и кимна. Е, поне това беше малко по-добре. Разбира се, че Лукса щеше да се спусне след Бутс, ако тя беше паднала. Долноземците не се притесняваха от падането така, както той, не и с прилепите си.

— Всичко е наред — каза той. — Знам. — Когато Лукса седна до него, той не се отмести. — Сигурно си мислиш, че е доста глупаво от моя страна да плача за една хлебарка.

— Още не познаваш долноземците, ако мислиш, че ни липсват сълзи — отговори Лукса. — Плачем. Плачем, и то не само за себе си.

— Но не и за Тик — каза Грегор с нотка на горчивина.

— Не съм плакала от смъртта на родителите си — каза Лукса тихо. — Но всички мислят, че съм особена в това отношение.

Грегор си помисли колко много трябва да си страдал, за да изгубиш способността да плачеш и усети как по бузите му се стичат още сълзи. В този момент прости на Лукса всичко. Дори забрави защо трябваше да ѝ прощава.

— Грегор — каза тихо тя, след като сълзите му спряха. — Ако се върнеш в Регалия, а аз не… кажи на Викус, че съм разбрала.

— Че си разбрала какво? — попита Грегор.

— Защо ни остави с Рипред — каза Лукса. — Трябваше да имаме с нас гризач. Сега виждам, че се е опитвал да ни защити.

— Добре, ще му кажа — отговори Грегор, като си избърса носа. Помълча за минута и после попита: — Колко пъти трябва да даваме онова лекарство на Бутс? Още е много гореща на пипане.

— Да ѝ дадем една доза сега, преди да продължим — каза Лукса, като погали Бутс по челото. Бутс промърмори нещо насън, но не се събуди. Сложиха в устата ѝ няколко капки от шишенцето.

Грегор се изправи и се опита да се отърси от болката.

— Да тръгваме — каза той, без да поглежда Рипред. Плъхът се беше сражавал в безброй войни. Вероятно беше виждал много създания да загиват. Беше казал на Гокс да изяде Трефлекс. Грегор беше сигурен, че смъртта на Тик го беше засегнала толкова малко, колкото… сигурно колкото размазването на някоя хлебарка засягаше хората в Ню Йорк.

Но когато Рипред проговори, в гласа му липсваше обичайният арогантен тон:

— Не губи кураж, Горноземецо. Баща ти е наблизо.

При думите му Грегор вдигна глава:

— Колко наблизо?

— На един час път, не повече — каза Рипред. — Но там са и пазачите му. Всички трябва да се придвижваме изключително предпазливо. Омотайте краката си в паяжини, не говорете и стойте плътно зад мен. На моста извадихме рядък късмет. Едва ли ще ни последва там, където отиваме сега.

Гокс, която Грегор започваше да цени все повече с течение на времето, бързо изпреде чехли от плътна копринена нишка, които сложиха на краката си. До-като Грегор държеше фенерчето и светеше на Лукса, за да обуе своя чифт, светлината отслабна. Той порови в раницата си и извади последните две батерии.

— Още колко ще издържи светлината на факлата ти? — обърна се Грегор към Лукса. Беше забелязал, че откакто тръгнаха с Рипред, държаха запалена само една факла, вероятно за да пестят горивото. Сега догаряше последната.

— Още малко — призна Лукса. — А твоето фенерче?

— Не знам — каза Грегор. — Тези батерии са ми последните, а не знам колко заряд им е останал.

— Щом намерим баща ти, няма да ни трябва светлина. Арес и Аврора могат да ни отведат у дома в тъмното — каза Лукса окуражително.

— Ще им се наложи — каза Грегор.

Участниците в мисията се прегрупираха. Рипред водеше, с Темп и Бутс зад него. Тунелът беше достатъчно широк, така че Грегор и Гокс да вървят до тях. След тях пърхаха Аврора и Арес, като правеха кратки, мълчаливи полети. Хенри и Лукса се наредиха най-отзад с извадени мечове. Рипред кимна и всички потеглиха, дълбоко, дълбоко навътре във вражеската територия.

Вървяха на пръсти, като едва се осмеляваха да дишат. Всеки път, когато неволно подритнеше някое камъче, Грегор изтръпваше от ужас, че може да предизвика ново нападение от плъхове. Много се страхуваше, но в него се надигаше едно ново чувство, което му помагаше да продължава да крачи напред. Беше надежда. Тя се разливаше из тялото му и настояваше да наруши правилото си. Баща му беше наблизо. Скоро щеше да го види. Само ако можеха да продължат да се придвижват напред незабелязани, щеше да го види скоро.

След като се бяха промъквали около половин час, Рипред внезапно спря на един завой в тунела. Цялата група се закова на място зад него. Рипред приклекна, а носът му ожесточено потрепваше.

Двойка плъхове изскочиха иззад завоя. В едно невъзможно движение Рипред изтръгна със зъби гръкляна на единия, а със задните си крака ослепи втория. След още миг и двата плъха лежаха мъртви. Никой друг не беше успял дори да вдигне ръка. Бързината на Рипред потвърди това, което Грегор беше заподозрял още от първия миг, когато го погледна в очите. Дори сред плъховете, Рипред беше смъртоносен.

Рипред обърса муцуна в един от мъртвите плъхове и прошепна:

— Те бяха пазачите на този проход. Всеки момент ще излезем на открито. Придържайте се плътно до стената, в колона по един, защото земята е нестабилна, а падането — неизмеримо. — Всички кимнаха вцепенено, все още зашеметени от свирепостта му. — Всичко е наред — добави той. — Помнете, аз съм на ваша страна.

Зад завоя видяха изхода на тунела.

Рипред тръгна надясно и всички го последваха в индийска нишка. Тясната пътека вървеше покрай стената на каньона. Грегор светна надолу с фенерчето си, но там имаше единствено непрогледен мрак. „А падането е неизмеримо” помисли си той.

Земята отляво, откъм страната на бездната, се ронеше и в тъмнината се сипеше дъжд от камъни и пръст. Грегор изобщо не ги чуваше да падат на дъното. Единствената му утеха беше, че Аврора и Арес се движеха сантиметър по сантиметър някъде зад него, готови да спасят всеки, който паднеше.

След петдесетина метра стигнаха на по-твърда земя. Нататък каньонът се разширяваше, а пред тях се издигаше каменна арка, откъдето тръгваше широк път, изгладен от множество крака на плъхове. Рипред набра скорост, когато минаха под арката и Грегор разбра, че теренът вече не им предоставя защита.

Рипред, Темп, Гокс и Грегор бягаха по пътя. Лукса и Хенри инстинктивно се бяха издигнали във въздуха. Грегор имаше чувството, че от всяка пукнатина ги следят изгарящите очи на плъхове.

Пътят свършваше рязко пред дълбока кръгла яма с гладки като лед стени. В ямата гореше слаба светлина. Видяха космато същество, прегърбено над каменна плоча, което въртеше нещо между пръстите си. Грегор първо помисли, че е плъх и махна предупредително с ръка.

После създанието вдигна глава и Грегор разпозна онова, което беше останало от баща му.

Глава 24

Човекът, който изчезна от живота на Грегор преди две години, седем месеца и кой знае колко дни някога изглеждаше като олицетворение на здравето. Силен, висок и жизнен, от него сякаш се излъчваше енергия. Човекът, примижаващ към тях от ямата, беше толкова слаб и немощен, че не можеше да се изправи. Той падна на четири крака, а после подпря главата си с ръка, за да погледне нагоре.

— Татко? — опита се да каже Грегор, но устата му беше пресъхнала. Той коленичи до ямата и протегна ръка, въпреки че ги деляха петнайсет метра.

Лукса и Хенри литнаха надолу, помогнаха на окаяната фигура да се качи на гърба на Аврора и го изнесоха горе.

Все още на колене, Грегор хвана ръцете на баща си, някога толкова силни и сръчни. Стискаше измършавелите му пръсти и си спомни как едно време баща му чупеше орехи с ръце.

— Татко? — повтори той и този път гласът му се чуваше. — Татко, аз съм, Грегор.

Баща му се намръщи, сякаш се опитваше да си спомни нещо.

— От треската е. Пак ми се привиждат разни неща.

— Не, татко, аз съм, тук съм. И Бутс е тук — каза Грегор.

— Бутс? — Баща му се намръщи и Грегор си спомни, че той никога не е виждал Бутс. Тя се беше родила след падането му.

— Маргарет — поправи се Грегор. Веднага щом майка му забременя, родителите му бяха планирали да кръстят Бутс Маргарет на бабата на баща му.

— Маргарет? — попита баща му, сега напълно объркан. Разтри очи. — Баба?

В пророчеството се говореше за „един, изгубен в отминали дни” но Грегор не беше очаквал да намери баща си толкова изгубен и объркан. Беше изнемощял и слаб като скелет — и какво беше станало с косата и брадата му? Бяха снежнобели. Грегор докосна рамото му и видя, че той носеше наметало, направено от козина на плъхове. Нищо чудно, че отгоре приличаше на плъх.

— Само искам да спя — каза баща му неясно. Това беше най-страшното. Грегор си мислеше, че когато го намери, пак ще има баща и няма да се налага да взима трудни решения. Можеше просто да си бъде дете. Но човекът пред него беше по-безпомощен и от Бутс.

Лукса сложи ръка на бузата на баща му и се намръщи:

— Изгаря като сестра ти и няма сили да се пребори с треската. Затова говори несвързано.

— Може би ако малко си поприказваме, ще си спомни. Трябва да си спомни, Лукса — отвърна отчаяно Грегор.

— Сега трябва да летим, Грегор — настоя Лукса, взе синьото шишенце с лекарство и сипа голяма глътка в устата на баща му. — В Регалия ще го излекуваме. Хенри, помогни ми да го закрепим. — Опитваше се да върже баща му върху Аврора с дълго копринено въже, което Гокс бързо предеше. — Хенри? — повтори Лукса.

Но Хенри стоеше настрана. Без да помага. Без да бърза. Без дори да си прави труда да изглежда разтревожен.

— Не, Лукса, вече няма нужда да бързаме.

Това беше странен отговор. Никой не разбра какво искаше да каже, освен Рипред. По лицето на плъха премина странно изражение.

— Не. Вярвам, че Хенри се е погрижил за всичко.

— Хенри трябваше да го направи — отвърна Хенри. Вдигна пръсти към устните си и изсвири продължително.

— Луд ли си? Какво правиш? — попита Грегор. Погледна Лукса, която сякаш се беше превърнала в мрамор. Коприненото въже се изплъзна от ръцете ѝ и падна на земята.

Чуха тропот от краката на много плъхове. Какво ставаше? Какво беше направил Хенри?

— Рипред? — каза Грегор.

— Изглежда, че не съм единственият шпионин сред нас, Горноземецо — каза Рипред иронично. — Има и друг и той е член на кралската фамилия.

— Искаш да кажеш, че Хенри… — попита Грегор, слисан от мисълта, че Хенри е шпионин на плъховете. Нали те бяха убили родителите му, най-близките му хора. — Не може да бъде! — възкликна Грегор.

— Не може да бъде, искам да кажа… ами Лукса? — Двамата бяха толкова близки.

— Съжалявам, братовчедке — настойчиво каза Хенри на Лукса. — Нямах друг избор. Викус ни водеше към катастрофа. Той искаше да ни обвърже в съюз с най-слабите, когато единственият ни истински шанс за оцеляване е да се съюзим с онези, които са по-силни. Ще обединим сили с плъховете и ще управляваме заедно, ти и аз.

Лукса проговори толкова спокойно, колкото Грегор никога не я беше чувал:

— Нито сега, Хенри, нито никога.

— Трябва, Лукса, нямаш избор. Трябва да се присъединиш към нас или да загинеш — каза Хенри студено, но гласът му трепереше.

— За мен този ден е толкова подходящ да умра, колкото и всеки друг — каза Лукса. — Може би дори още по-подходящ. — Звучеше, сякаш беше на хиляда години и се намираше на хиляди километри от тях, но не беше изплашена.

— Значи ти обещаха трона, така ли? Хенри, може ли да си толкова глупав да повярваш, че ще ти го дадат? — Рипред избухна в смях.

— Ще ми го дадат. Заедно ще изчистим Подземната страна от пълзливците и преданите и ще си поделим земята им — каза Хенри.

— Но защо? Защо би го направил? — попита Грегор.

— Омръзна ми съюзниците ми да са страхливи и слаби — каза Хенри. — Плъховете поне не могат да бъдат обвинени в това. Заедно ще се защитаваме.

Заедно ще управляваме. Заедно ще бъдем в безопасност. Решено е.

— Заедно, заедно — изрече Рипред с напевен глас. — Колко много сплотеност планираш. И колко много самота те очаква. А, ето ги и приятелите ти.

Бяха поне петдесет. Плъховете се разгърнаха бързо и заобиколиха участниците в мисията. Повечето се смееха, възхитени от богатата плячка.

Грегор бързо се огледа. Кой щеше да се бие на негова страна? Баща му мърмореше нещо за риба. Бутс лежеше вързана на гърба на Темп в безсъзнание. Хенри беше предател, така че можеше да изключи от сметките и Арес, тъй като двамата бяха обвързани в клетвен съюз. Оставаха той, Лукса, Аврора, Гокс и…, внезапно не знаеше какво да мисли за Рипред. А Рипред? На чия страна всъщност беше плъхът?

Погледна Рипред и плъхът леко му намигна.

— Помни, Грегор, пророчеството изисква само четирима от дванайсетте да загинат. Мислиш ли, че можем да се справим с тях — двамата с теб?

Добре, имаше на своя страна и един удивителен плъх.

Кръгът се разшири, за да направи път на огромен сребрист плъх, който пристъпи напред. Над едното му ухо беше закачена златна корона, явно предназначена за човешка глава. Грегор чу Лукса да си поема рязко дъх и предположи, че короната принадлежеше на някой от родителите ѝ.

— Крал Горджър — каза Рипред, като се поклони ниско. — Не се надявах, че ще ни удостоите с честта на присъствието си тук.

— Един нещастен пълзливец ни каза, че си се удавил, Рипред — отговори тихо кралят.

— Е, такъв беше планът — кимна Рипред. — Но плановете често пропадат.

— Трябва да ти благодарим, че толкова хитро доведе воина в лапите ни. Всъщност това беше работа на Хенри, но няма значение, щом той е тук. Исках да съм сигурен. Исках да го видя лично, преди да го убия. Значи това е той? — попита крал Горджър, като присви очи към Грегор. — Очаквах много, много повече.

— О, не го съди твърде прибързано — каза Рипред. — Установих, че крие възхитително много изненади. — Той започна да обикаля кръга, като от време на време вдигаше предния си крак да се почеше по носа и всеки път плъховете, които бяха близо до него, трепваха. — Клосин… Блъдлет… о, сломен съм, Рейзър, това ти ли си? Нямаш представа колко ме боли да те видя в компанията на Негово Величество.

Плъхът Рейзър сведе очи. Дали се срамуваше? Можеха ли плъховете да изпитват срам?

Рипред отиде зад Хенри и го побутна напред.

— Върви, върви. Застани при приятелите си. — Хенри се спъна и падна до крал Горджър, като го настъпи по опашката. Другите плъхове се разсмяха, но не и кралят, който рязко измъкна опашката си изпод Хенри и преряза нещастната Гокс наполовина.

Плъховете спряха да се смеят. Грегор видя как синята кръв на паяка бликна върху земята. Толкова бързо стана. За частица от секундата вече трети член на мисията беше мъртъв.

— Защо всички спряха да се смеят? — каза крал Горджър. — Хайде де, смейте се! — заповяда той и плъховете издадоха звук, подобен на овче блеене. Той се протегна спокойно на земята, но Грегор виждаше, че мускулите му бяха напрегнати от гняв.

— Кой е следващият? — попита крал Горджър. — Хайде, не се стеснявайте. Да се погрижим ли за мъ-ничето? Струва ми се, че и без това скоро ще издъхне. — Той насочи ужасните си очи към Бутс.

„Не и Бутс”, помисли си Грегор. „Не и докато мога да стоя”. Мъчеше се да си припомни нещо. Какво беше то? Какво? И изведнъж се сети. Разбра какво означаваше следващата част от пророчеството.

ТОЗИ, КОЙТО ПОСЛЕДЕН ЗАГИНЕ,

ВЕРНОСТТА СИ КОМУ ЩЕ ДАРИ?

В РЪЦЕТЕ СИ ТОЙ НА ОСМИНАТА СЪДБАТА ДЪРЖИ.

„Това съм аз”, осъзна той. „Аз ще загина последен”. Беше ясно. Грегор беше този, когото плъховете искаха. Той беше воинът. Той беше заплахата. Той беше онзи, който трябваше да реши какво ще направи. И нямаше намерение да гледа как хората, които обича, умират. Той беше воинът, а воинът спасяваше хора.

Щом разбра, беше лесно. Прецени височината, пробяга седем стъпки и прескочи сребристия гръб на крал Горджър.

Хукна с всички сили, а зад него се надигна вой. От няколко писъка на плъхове, които се разнесоха след това, предположи, че Лукса, Аврора и Рипред бяха влезли в битка, за да го прикрият. Беше обаче напълно сигурен, че всеки здрав и годен за битка плъх го преследва. Хубаво. Така, с малко късмет, другите можеха да се измъкнат. Освен Хенри и Арес — не го беше грижа какво щеше да стане с тях.

Светлината на фенерчето в ръката му помръкна и угасна и той го хвърли настрани. И бездруго го бавеше. Но нямаше полза да тича в тъмното. Можеше да се спъне, а трябваше да отклони плъховете възможно най-далече от всички. После си спомни за лампата на шапката си. Пазеше я за в краен случай. Едва ли щеше да се яви по-краен случай от този. Щракна копчето, без да спира, и мощният лъч освети пътя пред него.

Но пътят! Беше забравил колко къс беше пътят! На не повече от сто метра пред него се мержелееще каньонът, същият, който беше „неизмеримо дълбок”. Ако направеше опит да тръгне по пътеката, нямаше шанс. Плъховете щяха да го настигнат след секунди.

Не искаше да умре така. Не искаше да достави на плъховете удоволствието да го изядат. Чуваше ги зад гърба си как се задъхват и щракат със зъби. Крал Горджър сумтеше разярено.

В един ужасен миг последната част от пророчеството му стана ясна.

ЗАТОВА ПОВЕЛЕТЕ МУ — НЕКА ГРИЖЛИВО ДА БДИ,

НЕКА БЪДЕ НАЩРЕК, ЩОМ СЪС СКОК ПОЛЕТИ.

ЧЕ ЖИВОТЪТ В СМЪРТ СЕ ПРЕВРЪЩА,

А МОЖЕ СМЪРТТА ЖИВОТ ДА РОДИ.

Трябваше да скочи и чрез смъртта му другите щяха да оцелеят. Това беше. Това се беше опитвал да каже Сандуич през цялото време и сега той му вярваше.

Грегор спринтира преди финала, точно както го учеше треньорът му по лека атлетика, като вложи цялата си сила. При последните няколко стъпки преди каньона изпита остра болка отзад в крака, а после земята изчезна под краката му.

Грегор Горноземеца скочи.

Глава 25

Грегор се носеше над каньона и се мъчеше да се задържи във въздуха. Усещаше как по крака му се стича топла кръв. Един плъх беше забил нокти в него малко преди да излети.

„Падам”, помисли си Грегор. „Точно както когато пристигнах в Подземната страна”. Само че сега падаше много по-бързо. Нямаше течение, което да го поддържа и под него зееше само ужасната бездна. Всъщност не беше разбрал как се беше приземил благополучно първия път. Така и не намери миг на спокойствие и яснота, за да попита Викус. Сега сигурно никога нямаше да научи.

Може би всичко беше част от същия сън и накрая щеше да се събуди в собственото си легло, а после да отиде при майка си и да ѝ го разкаже. Но Грегор знаеше, че не е сън. Наистина падаше. А щом стигнеше дъното, нямаше да се събуди в леглото.

Но това падане беше различно. Ако се съдеше по звука, имаше много по-голяма компания.

Грегор успя да се извърти във въздуха и на светлината от каската видя удивителна гледка. Плъховете, които го бяха преследвали — сигурно всички — падаха след него в лавина от камъни. Нестабилният терен на ръба на каньона беше поддал, събаряйки цялата армия след него.

Грегор с изненада видя, че сред плъховете имаше човек. Хенри. И той беше преследвал Грегор. Но това не беше правилно. Не можеше накрая и двамата да загинат. Пророчеството изискваше смъртта само на още един участник в мисията.

Проблясък на криле даде на Грегор нужния отговор. Разбира се. Беше Арес, прилепът, който беше обвързан в клетвен съюз с този предател. Арес щеше да спаси Хенри и пророчеството щеше да се сбъдне. Но останалите участници в мисията също щяха да бъдат в безопасност.

Грегор никога не беше виждал Арес да пикира истински. Беше се устремил към земята с огромна скорост, като избягваше плъховете, които посягаха към него. Грегор започна да се съмнява, че Арес ще успее да се издигне пак. „Не прецени скоростта”, помисли си Грегор, когато прилепът профуча като ракета покрай Хенри.

Дочу отчаяната молба на Хенри:

— Арес!

В този момент Грегор се блъсна в нещо.

„Мъртъв съм”, помисли си той, но не се чувстваше мъртъв, защото носът го болеше ужасно силно, а устата му беше пълна с козина. После усети, че се издига и разбра, че беше на гърба на Арес. Погледна през крилото на прилепа и видя как плъховете започват да се размазват на скалите отдолу. Арес го беше уловил секунди преди и той да стигне дъното. Гледката на плъховете беше непоносима, въпреки че се готвеха да го убият. Точно преди Хенри да се разбие в скалите, Грегор зарови лице в козината на Арес и запуши уши.

Следващото, което усети, беше, че са на земята. Лукса беше завързала баща му върху Аврора. Темп скочи на Арес зад него.

Окървавен, Рипред стоеше с три други плъха, които сигурно се бяха присъединили към него в последните мигове. Отправи към Грегор горчива усмивка.

— Наистина криеш възхитително много изненади.

— Какво ще правиш, Рипред? — попита Грегор.

— Ще бягам, момче. Ще бягам бързо като реката. Лети високо, Горноземецо Грегор! — извика Рипред и хукна назад.

— Лети високо, Рипред! Лети високо! — извика Грегор, докато Арес и Аврора профучаваха над главата на плъха.

Литнаха над каньона. Някъде под тях лежаха телата на крал Горджър, неговата армия от плъхове и Хенри. Каньонът свърши и прилепите влязоха в широк тунел, който правеше всевъзможни завои и чупки.

Сега, когато беше в безопасност, Грегор усети страха от падането в онази черна бездна. Цялото му тяло се разтресе. Притисна лице плътно в шията на Арес, макар че от това носът му започна да пулсира още по-силно. Чу прилепа да прошепва:

— Не знаех, Горноземецо. Кълна се, че не знаех.

— Вярвам ти — прошепна в отговор Грегор. Ако Арес знаеше какво се кани да направи Хенри, сега

Хенри щеше да лети нанякъде с него, а Грегор щеше да е…

Отново си спомни последните думи от пророчеството:

ТОЗИ, КОЙТО ПОСЛЕДЕН ЗАГИНЕ,

ВЕРНОСТТА СИ КОМУ ЩЕ ДАРИ?

ВЪВ РЪЦЕТЕ СИ ТОЙ НА ОСМИНАТА СЪДБАТА ДЪРЖИ.

ЗАТОВА ПОВЕЛЕТЕ МУ — НЕКА ГРИЖЛИВО ДА БДИ,

НЕКА БЪДЕ НАЩРЕК, ЩОМ СЪС СКОК ПОЛЕТИ.

ЧЕ ЖИВОТЪТ В СМЪРТ СЕ ПРЕВРЪЩА,

А МОЖЕ СМЪРТТА ЖИВОТ ДА РОДИ.

Значи то се отнасяше колкото за Хенри, толкова и за Грегор. Хенри беше решил да вземе страната на плъховете. Това беше предопределило съдбата на другите осем участници в мисията. Той не беше внимавал къде скача, изобщо не беше погледнал — толкова беше завладян от плана си да помогне на плъховете. Хенри беше загинал заради решението си. Сигурно до последния миг си беше мислил, че Арес ще го спаси. Но Арес беше избрал да спаси Грегор.

— Горноземецо, имаме неприятности — прошепна Арес, прекъсвайки нишката на мисълта му.

— Защо? Какво има? — попита Грегор.

— Аврора и аз, ние не знаем коя посока води обратно към Регалия — каза Арес.

— Искаш да кажеш, че сме се изгубили? — попита Грегор. — Нали Лукса каза, че можете да ни отведете у дома в тъмното.

— Да, можем да летим в тъмното, но трябва да знаем накъде да летим — каза Арес. — Тази територия не е разучена от прилепите.

— А според Лукса какво трябва да направим? — попита Грегор.

Настъпи пауза. Грегор предположи, че Арес се съветва с Аврора. После Арес каза:

— Лукса не може да говори.

„Лукса вероятно е в шок” помисли си Грегор. „След онова, което Хенри ѝ причини”.

— А и нещата се усложняват от това, че крилото на Аврора е разкъсано и трябва скоро да бъде оправено, ако смятаме да продължим — добави Арес.

Грегор внезапно осъзна, че отговорността пада на неговите рамене.

— Добре, хайде потърси безопасно място за кацане.

Криволичещият тунел скоро излезе над широка река. Изворът беше внушителен водопад, който се изливаше от каменна арка и падаше от трийсет метра височина. Над арката имаше естествена каменна площадка, широка около три метра. Арес и Аврора се спуснаха към нея и кацнаха. Ездачите им скочиха на площадката.

Грегор тръгна бързо към Лукса с надежда да измислят някакъв план за действие, но един поглед към нея му даде да разбере, че е сам. Очите ѝ блуждаеха и тя трепереше като листо.

— Лукса? Лукса? — повика я той. Както беше съобщила Аврора, тя не можеше да каже нито дума. Грегор не знаеше какво друго да направи и я зави с едно одеяло.

След това се обърна към Аврора. Върху лявото ѝ крило имаше дълбоко разкъсване, от което се процеждаше кръв.

— Мога да се опитам да го зашия — каза Грегор, не особено възхитен от идеята. Знаеше как да шие дребни неща — копчета и малки скъсани места. Представата да допре игла до деликатното ѝ крило го притесняваше.

— Погрижи се първо за другите — каза Аврора. Тя изпърха до Лукса и обгърна момичето със здравото си крило.

Бутс още спеше върху гърба на Темп, но челото ѝ беше по-хладно. Изглежда, че лекарството беше успокоило и баща му, но Грегор още се плашеше от крехкия му вид. Явно плъховете почти го бяха уморили от глад. Какво ли още му бяха направили?

Арес седеше прегърбен в поза на толкова силна скръб, че Грегор реши, че е най-добре да го остави на спокойствие. Измяната на Хенри почти беше унищожила прилепа.

Никой не изглеждаше физически пострадал от сблъсъка им с армията на крал Горджър, освен Аврора и самият Грегор. Той отвори аптечката за първа помощ и я претърси. Ако смяташе да зашие крилото на прилепа, най-добре беше да го направи, без да се замисля прекалено много. Намери кутийка с игли и избра една напосоки. В аптечката имаше и няколко макари с изпредени от паяците нишки. Обърна се да попита Гокс какъв вид е най-добре да използва, но се спря, когато си спомни как синята кръв бликаше от безжизненото ѝ оранжево тяло. Избра конец, който изглеждаше тънък, но здрав.

Почисти раната на Аврора възможно най-добре и нанесе мехлем, за който тя му каза, че ще обезболи мястото. После много плахо започна да шие разкъсването. Щеше му се да свърши по-бързо, но зашиването на крилото беше бавна, мъчителна работа. Аврора се опитваше да седи неподвижно, но през цялото време потрепваше неволно от болка.

— Извинявай, извинявай — повтаряше той.

— Не, няма ми нищо — отвръщаше тя, но се виждаше, че я боли много.

Когато свърши, целият беше облян в пот от усилието да се съсредоточи. Но крилото отново беше цяло.

— Пробвай го — каза той на Аврора, и тя предпазливо го протегна.

— Добре е зашито, Горноземецо — каза тя. — Би трябвало да издържи до Регалия.

Грегор изпита облекчение и известна гордост, че се е справил.

— Сега трябва да се погрижиш за своите рани — каза Аврора. — А и все едно, не мога да летя, докато въздействието на мехлема не премине.

Грегор изми крака си и го намаза с мехлем от едно червено гърненце, който си спомни, че Соловет слагаше на раните. Нещата с носа му бяха по-сложни. Избърса кръвта, но носът му все още беше подут два пъти по-голям от нормалния му нос. Със сигурност беше счупен, но той не знаеше какво правят лекарите за счупените носове. Нямаше как да го гипсира, нали? Засега го остави — реши, че ако се опита да направи нещо, вероятно ще стане по-лошо.

След като се погрижи за раните, Грегор нямаше представа какво да прави по-нататък. Опита се да прецени положението. Бяха се изгубили. Имаха достатъчно храна може би за още едно ядене. Факлата на Лукса беше догоряла и оставаше единствено лампичката на каската му. Бутс беше болна, баща му говореше несвързано, Лукса беше в шок, Аврора беше ранена, а Арес беше отчаян. Значи оставаха той и Темп.

— Темп? — каза Грегор. — Какво според теб трябва да направим сега?

— Не знам, Горноземецо — каза Темп. — Чуваш ли плъховете, чуваш ли?

— Когато паднаха ли? — попита Грегор. — Да, беше ужасно.

— Не. Чуваш ли плъховете, чуваш ли? — повтори Темп.

— Сега ли? — Грегор усети как изстива и почва да му се повдига. — Къде? — Пропълзя по корем до ръба на площадката и надникна надолу.

Плъховете се събираха, със стотици, по бреговете на реката. Някои се бяха изправили на задните си крака и стържеха с нокти варовиковата стена от двете страни на водопада. Други правеха опити да я изкатерят и се плъзгаха надолу към земята. Заеха се да стържат по повърхността, за да издълбаят стъпала за краката си. Щеше да им е нужно време да се изкатерят горе, но Грегор знаеше, че ще успеят. Щяха да намерят начин.

Той се върна назад, седна и обви коленете си с ръце. Какво трябваше да направят участниците в мисията? Е, щеше да им се наложи да летят. Аврора щеше да е принудена да се справи, ако плъховете се изкатереха по стената. Но да летят накъде? Светлината в каската му нямаше да издържи вечно. Нима бяха минали през целия този кошмар само за да загинат в Мъртвата земя?

Може би Викус щеше да изпрати помощ. Но как щеше да разбере къде са? А и кой знае как вървяха нещата в Регалия? Грегор и Хенри бяха осъществили последната строфа от „Сивото пророчество”. Но означаваше ли това, че хората бяха спечелили войната? Нямаше представа.

Грегор затвори очи и ги притисна с длани. Никога през целия си живот не се беше чувствал толкова изоставен. Помъчи се да се утеши с мисълта, че според „Сивото пророчество” осем от тях ще останат живи. „Е, Рипред вероятно ще се справи, но ако ние седмината, които седим на тази площадка, се каним да оцелеем, трябва да се случи чудо”, помисли си той.

И точно тогава чудото се случи.

— Грегор? — обади се един озадачен глас. Не беше съвсем сигурен, че го е чул. — Грегор, ти ли си?

Бавно, без да е готов да го повярва, Грегор вдигна очи към звука. Баща му немощно се беше подпрял на лакът. Трепереше от усилието и дишаше трудно, но по изражението му се виждаше, че го е разпознал.

— Татко? — каза Грегор. — Татко?

— Какво правиш тук, синко? — попита баща му и Грегор разбра, че умът му е бистър.

Не можеше да помръдне. Би трябвало да се втурне в прегръдките на баща си, но внезапно изпита страх от този непознат, облечен с кожи от плъхове, който би трябвало да е баща му. Дали сега наистина беше с ума си? Или докато Грегор изминеше пълзешком малкото разстояние, което ги делеше, пак щеше да започне да бълнува за някаква риба и да изостави Грегор в тъмнината?

— Ге-го! — изписка тънко гласче. — Ге-го, аз вън!

Грегор се обърна и видя, че Бутс се мъчи да се освободи от паяжините, които я крепяха на гърба на Темп. Отиде бързо до нея и разкъса паяжините. Беше по-лесно, отколкото да се приближи до баща си.

— Пие? Закуска? — каза Бутс, когато той я издърпа и я освободи.

Грегор се усмихна. Щом искаше да яде, значи беше по-добре.

— Бисквитка? — попита тя с надежда.

— Добре, добре — каза той. — Но виж, виж кой е тук. Това е тати — каза Грегор, като посочи баща си. Ако отидеха заедно, може би Грегор щеше да има смелостта да се изправи пред баща си.

— Та-ти? — каза Бутс любопитно. Погледна го и по лицето ѝ се разля широка усмивка. — Та-ти! — възкликна тя. Измъкна се от ръцете на Грегор и изтича право в прегръдките на баща му, като го събори по гръб.

— Маргарет? — каза баща му, като се надигна и седна с усилие. — Ти Маргарет ли си?

— Не, аз Бутс! — заяви момиченцето, като подръпна брадата му.

Е, куражът на Бутс може би щеше да се брои само когато се научеше да брои, но способността ѝ да обича не зависеше от броенето. Докато я наблюдаваше, Грегор почувства как съмненията му започват да се топят. Беше се преборил с плъхове и паяци и с най-лошите си страхове, за да се събере отново с баща си. Защо седеше тук, сякаш беше просто зрител на събитието?

— Бутс, значи? — каза баща му и избухна в дрезгав смях.

Смехът премина през тялото на Грегор като вълни от слънчева светлина. Това беше той. Това наистина беше баща му!

— Татко! — Грегор почти се препъна, изтича към баща си и го прегърна.

— О, Грегор! — каза баща му и по лицето му потекоха сълзи. — Как е моето момче? Как е моят малък мъж?

Грегор само се засмя и усети, че също плаче.

— Ти какво правиш тук? — изведнъж се разтревожи баща му. — Как дойде в Подземната страна?

— Сигурно по същия начин като теб — успя най-после да проговори Грегор. — Паднахме през шахтата в пералното помещение. После тръгнахме да те търсим и ето че те намерихме. — Потупа ръката на баща си, сякаш за да докаже, че е вярно. — Ето те тук.

— Къде точно е това „тук”? — попита баща му, като се огледа наоколо в тъмнината.

Грегор рязко се върна в реалността.

— Намираме се над един водопад в Мъртвата земя. Долу има плъхове, които се опитват да изкатерят стената. Много от нас са ранени и съвсем се изгубихме — каза той. После съжали. Може би не биваше да казва на баща си колко лошо е положението. Може би той все още не можеше да се справи с това. Но видя как баща му се съсредоточава и погледът му се прояснява.

— Колко далече са плъховете от нас сега? — попита той.

Грегор пропълзя до ръба на площадката и погледна надолу. Изплаши се, когато видя, че плъховете бяха изкачили стената наполовина.

— Може би на петнайсет метра — каза той.

— Как си със светлината? — попита баща му.

— Имам само това — каза Грегор, като почука по каската си. — И батериите едва ли ще издържат още дълго. — Всъщност светлината вече започваше да отслабва.

— Трябва да се върнем в Регалия — каза баща му.

— Така е, но никой от нас не знае къде се намира — отвърна безпомощно Грегор.

— В северната част на Подземната страна — каза баща му.

Грегор кимна, но не виждаше каква работа им върши тази информация. Не можеха да се ориентират по залеза, по Северната звезда или по мъха, който расте от северната страна на дърветата. Намираха се в голямо, черно пространство.

Баща му спря поглед върху крилото на Аврора:

— Този прилеп… как го заши?

— С игла и конец — каза Грегор, като се зачуди дали баща му не започва пак да бълнува.

— С метална игла? — попита баща му. — В теб ли е още?

— Да, ето — каза Грегор и му подаде кутийката с иглите.

Баща му взе една игла и извади от джоба си камъче. Започна да го търка по иглата с къси, бързи движения.

— Намери някакъв съд. Изсипи лекарството, ако трябва — каза баща му. — И го напълни с вода.

Грегор бързо изпълни указанията му, все още без да разбира.

— И какво ще правим сега?

— Това камъче… това е магнетит, магнитна желязна руда. Там в моята яма имаше много такива. Сложих едно камъче в джоба си в случай, че…

— В случай, че какво? — попита Грегор.

— В случай, че някога се измъкна. Имах и няколко парчета метал, но нищо с подходящата големина. Тази игла е идеална — каза баща му.

— Идеална за какво? — попита Грегор.

— Ако натрия иглата с магнетита, ще я намагнетизирам. Общо взето, ще я превърна в стрелка на компас. Ако успеем да я пуснем да плава във водата, без да нарушим напрежението на повърхността… — Баща му внимателно постави иглата във водата. Тя се задържа на повърхността. После, за учудване на Грегор, иглата се завъртя на четирийсет и пет градуса надясно и спря. — Ще сочи север.

— Сочи север? Също като компас? — попита Грегор удивено.

— Е, вероятно се отклонява с няколко градуса, но е достатъчно точно — каза баща му.

Грегор се ухили над бурканчето с вода. Всичко щеше да бъде наред. Баща му се беше завърнал.

Звукът от нокти, драскащи по стената, заличи широката усмивка от лицето му.

— Аврора? — повика я Грегор. — Можеш ли да летиш?

— Мисля, че се налага — каза Аврора, явно усетила плъховете.

— Арес, ако те насоча към Регалия сега, можеш ли да държиш курс натам? — попита Грегор, като разтърси леко прилепа.

— Мога да се придържам достатъчно добре към курса, ако знам в коя посока да летя — каза Арес и се посъвзе.

— Качвайте се! — нареди Грегор, точно както Ви-кус, когато бяха започнали мисията. — Качвайте се, отиваме си у дома!

Всички се качиха на прилепите. Грегор прати Темп да язди с Лукса, за да я наглежда. Настани Бутс в раницата и помогна на баща си да възседне Арес. Погледна още веднъж накъде сочи иглата и показа на Арес правилната посока.

— Там е север. Това е пътят към Регалия — каза той.

Грегор точно щеше да прибере компаса, когато видя как първия плъх подава нокти. Скочи върху гърба на Арес и прилепите излетяха, оставяйки зад гърба си компаса и ругаещите плъхове.

Арес следваше тунела, който водеше на север, и след около час каза на Грегор:

— Вече знам накъде да летим.

Сега летяха право към Регалия през широки, открити пещери.

Навсякъде имаше жертви на войната. Грегор видя телата на плъхове, хора, хлебарки, паяци, прилепи и други същества, каквито дори не знаеше, че живеят в Подземната страна, например мишки и пеперуди. Не, Рипред беше споменал пеперуди, но Грегор си мислеше, че сигурно ги е виждал в Горната земя. Всички тела изглеждаха еднакво. Съвсем, съвсем неподвижни.

Изпита почти облекчение, когато лампичката на каската му най-после угасна. Беше се нагледал на кланета. В тъмнината изгуби всякаква представа за времето.

Грегор чу роговете, известяващи приближаването им, дълго преди да стигнат до града. Погледна несигурно надолу и видя хора, които размахваха ръце и крещяха. Нито той, нито Лукса отговориха.

Лукса дори не гледаше. От момента, в който бяха излетели, тя беше обвила ръце около шията на Аврора и беше затворила очи за света. Грегор не можеше да си представи какво ли изпитваше тя. Той си беше върнал баща си. Бутс беше в безопасност. Щяха да се върнат в Горната земя и семейството му щеше да бъде отново заедно. Но Хенри беше семейството на Лукса, а я беше предал на плъховете. Как ли се чувстваше Лукса сега?

Разтвориха широко вратите на стадиона и градът се появи пред тях. Чуваше се ликуване и се развяваха знамена. Пред погледа им се показа дворецът и Арес се спусна към Високата зала.

Изтощените прилепи се приземиха по корем и се плъзнаха по пода, докато спряха. Заобиколи ги тълпа долноземци. Някъде в суматохата видя как Дулсет грабва Бутс и излиза бързо от залата, последвана от предания Темп. Двама души сложиха баща му на носилка и го отнесоха. Прилепите почти не бяха в състояние да протестират, когато също ги отнесоха — те имаха нужда повече от почивка, отколкото от медицински грижи.

Грегор се възпротиви на всички опити да го качат на носилка, но прие една студена кърпа за носа си. Някой трябваше да разкаже какво се е случило, а точно сега Лукса не би могла да го стори.

Тя стоеше наблизо, бледа и объркана, без дори да забелязва трескавото оживление около нея. Красивите ѝ виолетови очи бяха безизразни, а ръцете ѝ висяха безжизнено отстрани. Той отиде и застана до нея, но не я докосна. Искаше тя да знае, че е до нея.

— Лукса, всичко ще бъде наред — каза той. Знаеше, че думите прозвучаха кухо и безсмислено.

Стаята се опразни и той видя, че Викус бързо приближава. Старият човек спря на няколко крачки от тях със сгърчено от тревога лице.

Грегор знаеше, че трябва да разкаже какво се е случило, но успя да каже единствено:

— Хенри помагаше на плъховете. Беше сключил някаква сделка за трона.

Викус погледна Лукса и разтвори ръце. Тя се изправи, все още застинала, като се взираше в него, сякаш той беше напълно непознат.

— Лукса, това е дядо ти — каза Грегор. Това му се стори като най-доброто и най-важното нещо, което да каже в този момент. — Това е дядо ти.

Лукса примигна. В ъгълчето на окото ѝ се оформи малка сълза. Върху лицето ѝ се водеше истинска битка, докато се опитваше да възпре чувствата, които се надигаха в нея.

Чувствата победиха и за огромно облекчение на Грегор, тя се хвърли в обятията на Викус.

Глава 26

Накрая Соловет беше тази, на която Грегор разказа историята. Тя се появи малко след Викус, целуна Лукса по мокрите бузи и после притисна Грегор в прегръдките си. За разлика от него тя се разтревожи от раните му и веднага го отведе в болничното крило на двореца за лечение.

Докато лекарите почистваха и зашиваха крака му и се опитваха да намалят отока на носа му, Грегор разказа на един дъх всичко, което се беше случило, откакто се разделиха. Пътуването през вонящите пещери, пристигането на паяците, опитът на Хенри да убие Рипред, треската на Бутс, саможертвата на Тик на моста, как намери баща си и странната поредица от събития, с които се беше изпълнило пророчеството на Сандуич.

След като свърши, се почувства като балон, от който някой беше изпуснал всичкия въздух. Само искаше да види баща си и Бутс и после да заспи. Соловет го заведе първо при Бутс, която беше в детска стая с други болни деца. Беше изкъпана и преоблечена и макар че все още беше топла на пипане, Дулсет го увери, че болестта не е сериозна.

— Все още не можем да лекуваме много неща, но можем да излекуваме това. Обикновена потна треска — успокои го тя.

Грегор приглади къдриците на Бутс назад и продължи нататък да види баща си. Той вече изглеждаше по-добре, с лице, отпуснато в съня. Долноземците не само го бяха изкъпали, но и му бяха подрязали косата и брадата. Противните кожи от плъхове бяха заменени от копринено меки дрехи. Бяха го нахранили и му бяха дали успокоително лекарство.

— А когато се събуди, ще бъде ли добре? — попита Грегор.

— Никой, който прекарва години при плъховете, не може да очаква да остане непроменен — каза Соловет предпазливо. — Но дали умът и тялото му ще оздравеят? Мисля, че да.

Грегор трябваше да се задоволи с това. Самият той нямаше никога да бъде същият след това, което бе видял в Подземната страна. Трябваше да очаква известни промени и в баща си.

На излизане от болничното крило чу един радостен глас да се провиква: „Горноземецо!” Марет го сграбчи в здрава мечешка прегръдка. Грегор се зарадва да види, че Марет беше жив, макар да имаше рани от неотдавнашни битки.

— Здрасти, Марет — каза той. — Как са нещата?

— Мрачни, както винаги по време на война. Но ти ни върна светлината — заяви той убедено.

— О, наистина ли? — каза Грегор. Почти беше забравил онази част от пророчеството:

ГОРНОЗЕМЕЦЪТ-ВОИН, НА ЯСНОТО СЛЪНЦЕ ДЕТЕ,

СВЕТЛИНАТА В СВЕТА НИ ЩЕ ВЪРНЕ — А МОЖЕ БИ НЕ.

Значи в крайна сметка сигурно го беше направил. Беше върнал светлината. Не беше съвсем сигурен как, но щом Марет твърдеше така, сигурно всички долноземци го вярваха.

— Каква светлина? — попита той. Образите, които изпълваха ума му, бяха безмилостно мрачни.

— Когато вестта за смъртта на крал Горджър стигна до плъховете, те изпаднаха в пълен смут. Прогонихме ги обратно в Мъртвата земя. Без водач те са напълно объркани — каза Марет.

— Това е добре — каза Грегор. — Надявам се да е за дълго.

Марет го заведе в старата му стая, същата, която Грегор беше делил с Бутс. Грегор се изкъпа набързо, само колкото да се отърве от вонята на развалени яйца, полепнала по него от тунела с капещата вода, и се стовари в леглото.

Когато се събуди, усети, че беше спал дълго време. Първите една-две минути остана да лежи, обзет от сънлива сигурност, без да помни. После всичко случило се премина светкавично пред очите му, и той вече не можеше да остане в леглото. Изкъпа се втори път, а после изяде храната, която се беше появила в стаята, докато се къпеше.

Грегор се канеше да отиде в болничното крило, когато в стаята му дотича Лукса. Очите ѝ бяха зачервени от плач, но си изглеждаше същата като преди.

— Грегор, трябва да дойдеш! Побързай! — извика тя, сграбчи го за ръката и го задърпа след себе си.

Първата му мисъл беше, че плъховете са нападнали двореца, но не беше това.

— Става дума за Арес! Искат да го прогонят! — изрече задъхано Лукса, докато двамата тичаха по коридорите. — Той не знаеше, Грегор! И той като мен не знаеше за плана на Хенри!

— Знам, че е така! — каза Грегор.

Влязоха в зала, която Грегор още не беше виждал. Приличаше на малка арена. На трибуните, които се издигаха над сцената в средата на залата, седяха няколкостотин прилепа и хора. На предния ред се намираха членовете на съвета на Регалия, включително Викус и Соловет. В средата на сцената, сам и прегърбен, стоеше Арес.

Когато Грегор и Лукса изтичаха на сцената, Аврора се появи с пърхане от трибуните и се спусна при тях.

— Спрете! — изкрещя Грегор, като се опитваше да си поеме дъх. — Не можете да направите това! — Не знаеше подробно как стоят нещата с изпращането в изгнание, но помнеше какво каза Лукса — никой не оцелява дълго, ако трябва да живее сам в Подземната страна. Може би плъх като Рипред би се справил, но той беше невероятен при всякакви условия.

При появата на Грегор всички се изправиха на крака и се поклониха едновременно.

— Добре дошъл, воине, и сме ти много благодарни за всичко, което ни донесе — заяви Викус с официален тон. Но освен това отправи на Грегор печална усмивка, която му се стори много по-искрена.

— Да, пак заповядайте — каза Грегор. — Какво ще правите с Арес?

— Готвим се да гласуваме за съдбата му — каза Викус. — Много се спореше дали е бил посветен в замисъла на Хенри.

— Не беше! — заяви Грегор. — Разбира се, че не беше! Иначе сега нямаше да съм тук. Той разбра какво става и остави Хенри да падне, а спаси мен!

— Той беше обвързан в клетвен съюз с Хенри — каза едър червен прилеп. — Трудно е да се повярва в невинността му.

— А моята невинност? — попита Лукса, с напрегнат глас. — Никой не беше по-близък с Хенри от мен самата. И мен ли ще прогоните?

Неловък шепот премина през стаята. Всички знаеха колко близки бяха братовчедите и въпреки това Лукса бе станала прицел на предателството на Хенри.

— Дори Арес да бъде оправдан по обвиненията в измяна, остава въпросът с нарушаването на клетвата — каза червеният прилеп. — Това само по себе си е основание за прогонване.

— Дори когато откриеш, че си обвързан в клетвен съюз с истински злодей? — попита Грегор. — Струва ми се, че би следвало да има специално правило за това.

Няколко членове на съвета започнаха да ровят из купчини стари свитъци, сякаш се надяваха да намерят отговор на въпроса му. Други обаче явно жадуваха за мъст.

— Не ме е грижа дали ще бъде прокуден заради измяна или заради нарушаване на клетвата. Просто искам да се махне. Кой сред нас би могъл някога отново да му има доверие? — извика една жена.

На арената се надигна врява. Арес като че ли се прегърби още повече, сякаш смазан от тежестта на насочения срещу него гняв.

Грегор не знаеше какво да направи. Не можеше да стои безучастно отстрани и да гледа как изхвърлят Арес в Мъртвата земя да се оправя сам. Но как можеше да ги накара да променят решението си?

Червеният прилеп повтори като ехо последните думи, които Грегор беше чул ясно:

— Да, кой сред нас би могъл някога отново да му има доверие?

— Аз мога! — изкрещя Грегор, принуждавайки тълпата да млъкне. — Аз му поверявам живота си! — И тогава разбра какво трябваше да направи.

Изтича до Арес и протегна длан. Прилепът повдигна озадачено глава, после разбра.

— О, не, Горноземецо — прошепна той. — Не съм достоен да приема.

Грегор посегна и хвана крайчеца на лявото крило на Арес с дясната си ръка. В стаята беше толкова тихо, че и игла да падне, щеше да се чуе, когато той произнесе думите:

Арес хвъркатият, аз пред теб се кълна…

Това беше всичко, което можеше да си спомни от обета, който Лукса му беше рецитирала, но тя застана зад него и му подсказваше шепнешком думите.

И в смъртта, и в живота единни ще бъдем.

В мрак и в пламъци ярки, в смут и война…

И Грегор си спомни последния ред без подсказване:

Аз наравно със своя, и твоя живот ще спася.

Арес си беше възвърнал някаква частица надежда. Това, че воинът се обвързваше в клетвен съюз с него, не беше гаранция, че ще избегне изгнанието, но беше нещо, което не можеше да бъде пренебрегнато с лека ръка. И все пак, той се поколеба.

— Кажи я — прошепна Грегор. — Моля те, повтори клетвата.

И Арес най-после го направи, замествайки името си с това на самия Грегор.

Грегор човекът, аз пред теб се кълна,

И в смъртта, и в живота единни ще бъдем.

В мрак и в пламъци ярки, в смут и война,

Аз наравно със своя, и твоя живот ще спася.

Грегор отстъпи назад и се обърна с лице към тълпата. Двамата с Арес стояха пред тях и Грегор държеше крилото му. Той проговори с властен тон, който беше съвсем нов за него:

— Аз съм воинът. Аз съм онзи, който отправи призива. Кой сред вас смее да прокуди Арес, моя клетвен съюзник?

Глава 27

Последваха гневни спорове и дълго обсъждане на закона, но накрая не успяха да изпратят Арес в изгнание. Фактът, че Грегор се обвърза в клетвен съюз с прилепа, носеше по-голяма тежест, отколкото беше очаквал.

Един старец продължи да рови ожесточено из свитъците си, докато най-после Викус му каза:

— О, стига си премятал тези изсъхнали кожи, явно нямаме прецедент за това.

Грегор се обърна към новия си прилеп:

— Е, вероятно няма да остана тук още дълго.

— Без значение е — каза Арес. — Докато мога да летя, винаги ще съм тук на твое разположение.

Щом нещата се успокоиха, Грегор тръгна право към болничното крило. Напрегна се, преди да влезе в стаята на баща си, опасявайки се, че може да се е върнал в предишното състояние, но когато влезе, го очакваше щастлива гледка. Баща му се беше изправил в леглото и се смееше, а Бутс го хранеше с бисквити.

— Здравей, татко — каза Грегор с усмивка.

— О, Грегор… — възкликна баща му и му се усмихна широко. Разтвори ръце и Грегор се втурна към него и го прегърна. Можеше да остане така цяла вечност, но Бутс дърпаше и двамата.

— Не, Ге-го, та-та яде бисквитка — заяви тя.

— Сестрата ѝ поръча да ме накара да ям и тя приема задачата си много сериозно — каза баща му с усмивка.

— Добре ли се чувстваш? — попита Грегор, без да го пуска.

— О, след няколко солидни яденета ще бъда почти като нов — каза баща му. И двамата знаеха, че не беше толкова просто. Нищо никога нямаше да бъде пак същото, но щяха да си получат живота обратно, и щяха да го получат заедно.

Следващите няколко часа Грегор прекара с баща си, Бутс и Темп, който се отби да нагледа принцесата. Нямаше намерение да разпитва баща си за преживяното изпитание, но той, изглежда, гореше от желание да говори.

— Онази нощ, нощта, когато паднах, не можах да заспя. Слязох в пералното помещение да посвиря на саксофон. Не исках да събудя никого.

— И ние паднахме оттам! — възкликна Грегор. — През отдушника.

— Точно така. Металната решетка изведнъж започна да се тресе и да подскача нагоре-надолу ей така, от нищото — каза баща му. — Когато отидох да видя какво става, въздушната струя ме засмука право тук долу. Разбираш ли, имат това странно явление с въздушните течения… — И баща му продължи да обяснява цели двайсет минути за научните особености на течението. Грегор не знаеше за какво говори той, но му беше приятно само да го слуша.

— Бях в Регалия от две седмици и полудявах от мъка по всички ви. Една нощ се опитах да избягам с две фенерчета и един въздушен пистолет, който намерих в музея. Плъховете ме заловиха, преди да стигна до Водния път — каза баща му, като поклати глава.

— Как така те оставиха жив? — попита Грегор.

— Заслугата не е моя. А на пистолета. След като ми свършиха мунициите, те ме обградиха. Един от тях попита за пистолета и започнах да им разправям надълго и нашироко за него. Убедих ги, че мога да правя такива пистолети, затова решиха да ме оставят жив. Прекарвах времето си, като правех оръжия, които аз можех да използвам, но които се разпадаха, когато плъховете ги докоснеха. Арбалет, катапулт, таран. Истински късмет е, че ти се появи точно тогава; май започваха да подозират, че никога няма да им направя нещо, което да могат да използват — каза баща му.

— Не знам как си издържал — каза Грегор.

— Никога не загубих вярата си, че ще се върна вкъщи — каза баща му, намръщи се и с огромно усилие успя да изрече следващия въпрос: — Е, как е майка ти?

— Вероятно точно сега не е много добре — каза Грегор. — Но ще се оправи веднага щом те върнем обратно.

Баща му кимна:

— А ти?

Грегор не му каза нищо за лошите неща, а само за хубавите. Разказа на баща си за тренировките по бягане, за училище и как беше свирил на саксофона си в Карнеги Хол. Не спомена нищо за паяците или плъховете, нито какво беше преживял, откакто баща му беше изчезнал.

Прекараха следобеда, като си играеха с Бутс, подканваха се взаимно да ядат и често, без никаква особена причина, се докосваха.

Накрая се появи Дулсет и настоя, че Бутс и баща му имат нужда от почивка, затова Грегор тръгна на разходка из двореца и се чувстваше толкова щастлив, колкото не се беше чувствал от две години, седем месеца и… вече не го беше грижа колко дни. Реши да отмени правилото. Завинаги. Дори пак да настъпеха лоши времена, никога повече нямаше да си отказва възможността да мисли, че бъдещето може да бъде щастливо, дори настоящето да е мъчително. Щеше да си позволи да мечтае.

Докато се връщаше да си легне, мина покрай стаята, където го държаха като пленник след опита му за бягство от Регалия. Викус седеше на масата сам, заобиколен от купища свитъци и карти. Лицето му светна, когато видя Грегор и му махна да влезе в стаята.

— Ела, ела, още не сме разговаряли, откакто пристигна — каза той нетърпеливо. — Как е баща ти?

— По-добре. Много по-добре — отговори Грегор и седна срещу Викус.

— А принцесата? — попита Викус с усмивка.

— Добре е. Треската ѝ премина — каза Грегор.

За минута просто седяха там, без да са сигурни откъде да започнат.

— Е, воине… ти скочи — каза Викус.

— Да, май скочих — каза Грегор и се ухили. — Истински късмет, че Арес беше там.

— Късмет и за Арес — каза Викус. — Късмет за всички ни. Знаеш ли, че плъховете са в отстъпление?

— Марет ми каза — отговори Грегор.

— Вярвам, че войната скоро ще свърши — каза Викус. — Плъховете започнаха да се бият помежду си за трона.

— А Рипред? — попита Грегор.

— Получих вест от него. Събира група плъхове, подкрепящи неговата кауза, в Мъртвата земя. Няма да е лесна задача да поеме предводителството на плъховете. Трябва първо да ги убеди, че мирът е желателен, а това ще бъде дълга борба. И все пак, не е лесно да се пренебрегне плъх като него — каза Викус.

— И още как — отвърна Грегор. — Дори другите плъхове се страхуват да се бият с него.

— С основание. Никой не може да се изправи срещу Рипред — каза Викус. — И това ме подсеща, че имам нещо за теб. Няколко пъти по време на пътуването спомена, че ти липсва меч. Съветът ме моли да ти поднеса това.

Викус посегна под масата и измъкна дълъг предмет, обвит в много плътна коприна. Грегор я разви и откри зашеметяващо красив меч, инкрустиран със скъпоценни камъни.

— Принадлежал е на самия Бартолъмю Сандуич. Желанието на моя народ е да го приемеш — каза Викус.

— Не мога да го приема — каза Грегор. — Искам да кажа, прекалено скъп е, а и майка ми не ми позволява да имам дори джобно ножче. — Вярно беше. На десетия рожден ден на Грегор чичо му беше му изпратил джобно ножче с петнайсетина различни приставки, но майката на Грегор го беше прибрала, докато навърши двайсет и една.

— Разбирам — каза Викус. Наблюдаваше Грегор внимателно. — Може би, ако баща ти го съхранява за теб, тя ще позволи.

— Може би. Само че има и друго нещо… — каза Грегор. Но не знаеше как да изрече другото нещо, а то беше главната причина, поради която не искаше да докосне предмета пред себе си. Тази причина беше свързана с Тик и Трефлекс и Гокс; свързана беше с всички създания, които беше видял да лежат неподвижно на връщане. Свързано беше дори с Хенри и плъховете. Може би просто не беше достатъчно умен, може би просто не разбираше. Но на Грегор му се струваше, че сигурно имаше някакъв начин, по който да оправят нещата, без накрая всички да паднат мъртви.

— Престорих се, че съм воинът, за да намеря баща си. Но не искам да бъда воин — каза Грегор. — Искам да бъда като теб.

— Аз съм се сражавал в много битки, Грегор — каза Викус предпазливо.

— Знам, но не ги търсиш нарочно. Първо се опитваш да поправиш нещата по всеки друг начин, за който можеш да се сетиш. Дори с паяците. И Рип-ред — каза Грегор. — Дори когато хората смятат, че грешиш, ти продължаваш да се опитваш.

— Е, в такъв случай, Грегор, знам какъв подарък бих искал да ти дам, но то е нещо, което само ти можеш да намериш — каза Викус.

— Какво е то? — попита Грегор.

— Надежда — каза Викус. — Има моменти, когато ще е много трудно да я намериш. Моменти, когато ще е много по-лесно да избереш омразата. Но ако искаш да постигнеш мир, трябва първо да си способен да се надяваш, че той е възможен.

— И според теб не мога да го направя? — попита Грегор.

— Напротив, имам голяма надежда, че можеш — каза Викус с усмивка.

Грегор плъзна меча обратно през масата към него.

— Предай им, че съм казал благодаря, но не съм приел меча.

— Не можеш да си представиш колко щастлив съм да предам това послание — каза Викус. — А сега трябва да си починеш. Утре те чака път.

— Така ли? Къде? Не обратно в Мъртвата земя? — попита Грегор и леко му прилоша.

— Не. Мисля, че е време да те изпратим у дома — каза Викус.

Тази вечер му приготвиха легло в стаята на баща му, за да могат той и Бутс да спят при него. Сега, когато се прибираше вкъщи, Грегор си позволи пак да мисли за Лизи, за баба си и преди всичко за майка си. Дали щяха да са добре, когато се върнеше? Спомни си разговора си с Викус и се помъчи да се надява за най-доброто.

Веднага щом баща му и Бутс се събудиха, ги заведоха на кея, откъдето Грегор се беше опитал да избяга първата нощ. Група долноземци се бяха събрали да ги изпратят.

— Арес ще ви отведе до портала над Водния път — каза Викус. — Оттам до дома ви разстоянието ще е кратко.

Марет пъхна в ръката му шепа хартия. Грегор осъзна, че това бяха пари.

— Взех ги от музея. Викус каза, че може да ви трябват за пътуването в Горната земя.

— Благодаря — каза Грегор. Зачуди се точно къде Водният път се свързваше с дома му. Сигурно щеше да разбере съвсем скоро.

— Сега пътят е безопасен, но не се бавете. Как-то знаете, нещата се променят бързо в Подземната страна — каза Соловет.

Грегор изведнъж осъзна, че нямаше да види тези хора никога повече. Изненада се колко много щяха да му липсват. Бяха преживели заедно много неща. Прегърна всички за сбогом. Когато стигна до Лукса, си помисли, че може би трябва само да се ръкува с нея, но въпреки това посегна и я прегърна. Тя също го прегърна. Прегръдката ѝ беше малко скована и официална, все пак беше кралица.

— Е, ако някога имате път през Горната земя, отбийте се — каза Грегор.

— Навярно някой ден ще те видим отново тук — каза Лукса.

— О, не знам. Майка ми вероятно ще ме закотви вкъщи до края на живота ми, само за да ме опази — каза Грегор.

— Как така „ще те закотви”? — попита Лукса.

— Няма изобщо да ме пусне да изляза от апартамента — каза Грегор.

— В „Гибелното пророчество” не пише така — отвърна замислено Лукса.

— Какво? Какво е това? — попита Грегор, чувствайки как в него се надига паника.

— Викус не ти ли каза? То следва „Сивото пророчество” — каза Лукса.

— Но мен ме няма в него. Има ли ме? Искам да кажа, няма ме, нали? Викус? — попита Грегор.

— А, трябва да потегляте веднага, ако искате да хванете течението — каза Викус, като сложи раницата с Бутс на раменете на Грегор и го отведе при Арес, който вече носеше на гръб баща му.

— Какво не ми казвате? Какво е „Гибелното пророчество”? — настоя Грегор, когато усети как го качват на гърба на Арес.

— О, това ли? — каза Викус небрежно. — Много е неясно. В продължение на столетия никой не е успял да го обясни. Лети високо, Горноземецо Грегор. — Викус даде знак на Арес и той разпери криле.

— И все пак какво е? Какво гласи? — изкрещя Грегор, докато се издигаха във въздуха.

— Чао-чао, Темп! Досколо! — извика Бутс, като махаше весело с ръка.

— Не, Бутс, не! Няма да се връщаме! — каза Грегор.

Последното нещо, което Грегор видя, докато отлитаха от двореца, беше как Викус им маха. Не беше сигурен, но му се стори, че го чу да казва:

— Доскоро!

Пътят пак следваше реката, но сега Грегор летеше над пенещата се вода върху силния гръб на Арес. Скоро стигнаха до брега, където се беше срещнал с Фангор и Шед. Зърна почернялата земя, където бе горял огънят.

Десет минути по-късно реката се вля в нещо, което беше или море, или най-голямото езеро в света. Огромни вълни се надигаха по повърхността на водата и се разбиваха върху скалистите брегове.

Появиха се двама стражи върху прилепи и ги преведоха над водата. Грегор не видя никакви плъхове наоколо, но кой знае какво друго дебнеше там долу и си търсеше нещо за ядене. Зърна седем метрова бодлива опашка, която някакво създание размаха над вълните и после се гмурна. „Няма дори да питам” помисли си той.

Стражите останаха по местата си, докато Арес започна да се издига в широк каменен конус. В основата си конусът сигурно беше широк три километра. Странен, подобен на мъгла вятър сякаш ги изтласкваше нагоре. „Трябва да са теченията”, помисли си Грегор.

Издигаха се нагоре и Арес летеше във все по-тесни кръгове. Наложи се да прибере криле, за да се провре през отвора на върха.

Изведнъж започнаха да се движат зигзагообразно през тунели, които изглеждаха познати. Не бяха построени от камък, а от бетон, затова Грегор разбра, че сигурно почти бяха пристигнали. Прилепът кацна на едно пусто стълбище, вдигна глава и кимна нагоре.

— Не мога да продължа нататък — каза Арес. — Това е пътят ви за вкъщи. Лети високо, Горноземецо Грегор.

— Лети високо, Арес — каза Грегор. За миг стисна здраво крилото на Арес и после го пусна. Прилепът изчезна в тъмнината.

Наложи се Грегор да помогне на баща си да се изкачи по дългото стълбище. На тавана най-горе имаше каменна плоча. Грегор я отмести и вълна свеж въздух го лъхна в лицето. Измъкна се навън и пръстите му докоснаха трева.

— Хей, татко! — възкликна той, като побърза да помогне на баща си да се измъкне. — Хей, татко, виж!

— Луна — възкликна Бутс щастливо, като посочи в небето.

— Да, луна, мъничката ми. Виж, татко, ето я луната! — Баща му беше прекалено задъхан от изкачването, за да отговори. Няколко минути седяха на тревата, загледани нагоре към прекрасното нощно небе. Грегор се озърна и по очертанията на сградите в далечината разбра, че бяха в Сентрал Парк. Зад дърветата се чуваше шумът от колите. Той плъзна каменната плоча обратно на място и помогна на баща си да се изправи.

— Хайде да си вземем такси. Отиваме ли да видим мама, Бутс? — попита той.

— Да-а! — възкликна енергично Бутс. — Отиваме при мама.

Сигурно беше много късно. По улиците почти нямаше хора, но някои ресторанти все още бяха отворени. Това беше добре, защото представляваха странна гледка — облечени с дрехите си от Подземната страна.

Грегор спря едно такси и тримата седнаха отзад. Шофьорът или не забеляза, или не се интересуваше как изглеждат. Вероятно беше виждал всичко.

Грегор притисна лице към прозореца, попивайки с поглед сградите, колите — и светлините! Всички тези прекрасни светлини! Неусетно пристигнаха до жилището си. Той плати на шофьора и добави огромен бакшиш.

Когато застанаха пред входната врата, баща му извади от джоба си ключодържателя, същия, който Грегор му беше направил. С треперещи пръсти разпери ключовете като ветрило и намери правилния. Като никога асансьорът не беше повреден и те се качиха горе.

Отвориха вратата на апартамента тихо, защото не искаха да събудят никого. Грегор видя Лизи, заспала на кушетката. От спалнята дочу баба си да мърмори насън, значи беше добре.

В кухнята светеше. Майка му седеше на кухненската маса, неподвижна като статуя. Ръцете ѝ бяха сключени и тя се беше втренчила, без да мига, в едно петънце върху покривката на масата. Грегор си спомни как я беше виждал така през всичките тези нощи, откакто баща му изчезна. Не знаеше какво да каже. Не искаше да я изплаши или да я стресне, не искаше никога повече да ѝ причинява болка.

Затова пристъпи в светлината на кухнята и изрече единственото, което знаеше, че тя иска да чуе най-много на този свят.

— Хей, мамо, прибрахме се вкъщи.

Content

Сюзан Колинс
Грегор Горноземеца
(книга 1 от "Подземните хроники")

ЧАСТ 1 ПАДАНЕТО

Глава 1

Глава 2

Глава 3

Глава 4

Глава 5

Глава 6

Глава 7

Глава 8

Глава 9

ЧАСТ 2 МИСИЯТА

Глава 10

Глава 11

Глава 12

Глава 13

Глава 14

Глава 15

Глава 16

Глава 17

Глава 18

ЧАСТ 3 ПЛЪХЪТ

Глава 19

Глава 20

Глава 21

Глава 22

Глава 23

Глава 24

Глава 25

Глава 26

Глава 27